text
stringlengths 33
26.1k
| label
stringclasses 5
values |
|---|---|
Виталий Пронин ИжСюресъёс волялозы Шоркарысь сюрес фондлы элькун бюджетысь туэ 500 сюрс манет висъямын, со тырмыны кулэ ог 420 сюрс квадрат метр сюресъёсты тупатъяны.Городысь гопчиськем интыосты волятыны вазенгес ик кутскемын ни, та нуналъёсы дорожникъёс потозы асфальт вӧлдыны. Кыӵе сюресъёсты нырысь ик тупатъяно - та пумысен мылкыдзэс веразы городын улӥсьёс, Интернет пыр куара сётон радъямын вал. Озьы списоке шоркарысь бадӟым ульчаосын ӵош шедизы кварталъёс вискысь пролкаос но.ВоткаЭктон вальс 9-тӥ мае Вотка итӥськоз Россиын ортчись «Вормон вальс» ужрадэ.Воткаын улӥсьёс но куноос ож вакытъёсысь гуръёс улсын тодазы ваёзы песянайёссылэсь но песятайёссылэсь кыдёкысь 1945-тӥ арын 9-тӥ мае вальсын бергамзэс. Эктон кутскоз 19 часын, отчы вань мылкыд карисьёс пыриськыны быгатозы.Нялтас вераса, та чебер, тунсыко ужрадэ Россиен ӵош пыриськыны мылкыд каризы Армения, Белоруссия, Казахстан, Киргизия но Таджикистан.ДэбесЗэмос патриотъёс Ёросын улӥсьёс данъясько: куинез пиоссы 9-тӥ мае Москваысь Быдӟым Вормонлы сӥзем парадэ пыриськозы.Вадим Молчанов - вуоно офицер, Воронежысь военной училищеын дышетске. Нош Влад Баженов но Юрий Тугбаев чугун сюрес войскоосын службазэс нуо. Ваньзы таос туж егитэсь на ке но, асьсэды котыр ласянь зэмос патриотэн, адӟем карымонэн возьматӥзы ни. Со понна ик соослы парадэ пыриськыны дан усиз.БалезиноЭшъясько пичиысен Кыкетӥзэ ортчиз «Песянае но мон» вожвылъяськон. Балезиноысь сяна, отчы Красногорск ёросысь но Глазов городысь 13 песянайёс пыриськизы. Юрттӥськизы соослы нунокъёссы, нылпи садъёслэн коллективъёссы.Вожвылъяськонэ пыриськисьёс возьматыны кулэ вал шаерамы улӥсь покчи калыкъёслэсь сямъёссэс, йылолъёссэс. Озьы учкисьёс но, асьсэос конкурсэ пыриськисьёс но тодматскизы удмуртъёслэн, ӟучъёслэн, бигеръёслэн, чувашъёслэн но армянъёслэн культураенызы. Вормисен лыдъямын Балезино каргуртысь Надежда Урасинова но Катя нунокез. Но жюри пусйиз: вань песянайёс но нунокъёс сӥлы карымонэсь вал.УваГорд атаслы пумит Егит экологъёс мыло-кыдо пыриськизы Россиын ортчись тылпуэн нюръяськонлы сӥзем «АнтиПалыч» ужрадэ.«Егит эколог» огазеяськонлэн ёзчиосыз Ува каргуртлэн шор площадяз мадизы горд атаслэн кышкытлыкез сярысь, люкылӥзы тылпу потонэз алонлы сӥзем листовкаос-ӧтёнъёс.Нылпиослы ужрадэз ортчытыны юрттӥзы Уваысь лесничествоын ужасьёс но спасательёс.КизнерУтись-вордӥсь палэзьпу Кизнер черкогуртысь 9 классъем школаын дышетскисьёс, Быдӟым Вормонлы сӥзьыса, палэзьпу мерттӥзы. Со аллея, пе, школаез но гуртэз утись-возьмась луоз, улыны кужым сётоз.Школалэн директорезлэн воштӥсез Нина Крючкова верамъя, ужрадэ пыриськизы вань классъёсын дышетскись нылпиос. Юрттӥськыны куд-ог анай-атайёс но лыктӥзы. Писпуосты угось ваёно вал нюлэскысь. Мерттэмын 70 палэзьпу. Арлыдоос но нылпиос, та аллеяетӥ ортчыкузы, котьку ик тодазы ваёзы Быдӟым оже бырем солдатъёсты.Дасяз Элина Кумачёва | Улон-вылон |
Виталий Пронин 20-тӥ-26-тӥ августэ Крымысь Судак карын творческой огазеяськонъёслэн «Таврида-АРТ» фестивальзы ортчоз. (6+) Фестивальын нуналлы быдэ пӧртэм мастер-классъёс, концертъёс, тунсыко адямиосын пумиськонъёс, кастингъёс ортчылозы, егитъёс ӵошен пӧртэм проектъёс, арт-манифестъёс бордын ужалозы. Улозы соос 8 «арт-кварталлы» люкем интыын. «Таврида артын» суредаськон искусствоосын, стрит-артэн, архитектураен тунсыкъяськисьёс улозы, «Таврида народная» квартал - фольклорен, калык киужъёсын вырисьёслы, «Таврида лайф» - таза улонэз гажасьёслы, «Таврида добро» - волонтёръёслы. Со сяна, луозы на крезьгурлы, кинолы но театрлы, эктонъёслы, КВН-лы сӥзем кварталъёс. Фестивале пыриськыны мылкыд карисьёслы tavridafest.art вотэс бамын заявка кельтоно. Анастасия Шумилова | Иворъёс |
Виталий Пронин Удмуртиысь Правительстволэн литературая премиез туэ сётэмын 4 авторъёслы.Та литература премия кылдытэмын 3 ар талэсь азьло, гожъяськись муртъёслэсь мылкыдзэс лӧпкытон понна. Со сётӥське конкурсэз вормем ужъёслы 4 номинацияя. Озьы туэ ӵошатсконэ пыриськизы 12 ужъёс.Соос пӧлын - Василий Ушаков «Нюлэс ныл» пьесаез понна, Галина Романова «Шунды-мумы» книгаеныз, Алексей Арзамазов «Быдэс» кылбур сузьетэныз но Алексей Ельцов «Лобаса ми будӥськом» нылпиослы сборникеныз.Литературая премия 3-тӥ арзэ сётӥське ни, солэн быдӟалаез - 50 сюрс манет. Теги: премия удмуртлитература | Лулчеберет |
Виталий Пронин Пӧсьтолэзе 90 автобусъёс эскеремын. Шараямын правилоосты тӥян учыръёс. Маршруткаос ӵем дыръя нормалэсь тросгес пассажиръёсты пукто.Кылсярысь, мукет городэ нуись автобусъёс ӵемысь тахографтэк сюрес вылэ пото. Водительлэн кабинаяз со одно ик луыны кулэ. Нош Ижын ужась автобусъёслэн водительёссы рейсэ потэмлэсь азьло техниказэс ӵемысь уг эскеро. Кылсярысь, 8 учырын колёса шинаос пӧртэмесь вал, 2 автобусын аптечкаоссы ӧй вал. Нош маршруткаос ӵем дыръя нормалэсь тросгес пассажиръёсты пукто.- Ижын калыкез нуись-вайись транспортэн герӟаськем авариослэн лыдзы будэ, - вера Ижкарысь ГИБДД-лэн кивалтӥсез Владимир Черных. - Ӝыны ар понна Ижын 14 сыӵе учыр пусъемын. Кылем арын та вакытэ 9 учыр вал. Автобусъёс 6 шуккиськон учыръёсы шедизы, 5 учыре пешеходъёс вылэ пыризы. Таӵе учыръёс тросгес толалтэ луо, транспорт дугдылон интыосын лымы сузямтэ ке. Ӝыны ар куспын кышкыт учыръёсын 17 адями вӧсь луиз.В. Черных верамъя, Ижкарысь 62 водитель но 3 кивалтӥсь административной кыл кутонэ кыскемын. 2 автобус нокытын но регистрировать каремын ӧй вал, водительёс ас тодэмзыя калыкез нулло вылэм. Пассажиръёс но таӵе югдурын шуге-леке вуыны быгато. Угось кышкыт учыр луиз ке, билеттэк адями нокыӵе страховой тыронъёс басьтыны уз быгаты.Наталия Самсонова Туспуктӥз А. Горбунов Теги: Ижкар | Улон-вылон |
Виталий Пронин Кенешиськом удмурт пиналъёслы «Удмурт кыл» но ӟучомем пиналъёслы «Ӟеч-а, бур-а, удмурт кыл!» учебникъёсты поттэмзы понна Удмуртилэн Кун премиеныз пусъем лауреатъёсын - Анай кылэз дышетонъя научно-исследовательской институтысь наукая старшой ужасен, Россиысь дышетон удысысь отличникен, Удмуртиысь дышетон удысысь дано ужасен Юлия Байтеряковаен но наукая старшой ужасен, Россиысь огъя дышетон удысысь дано ужасен Надежда Боталоваен. 2015-тӥ ар понна дышетон удысын Удмуртилэн Кун премиеныз пусъемын Н. Боталова но Ю. Байтерякова.- Юлия Тихоновна, Надежда Прохоровна, кыӵе сюресъёс вуттӥзы тӥледды покчи классъёслы учебникъёс дасян борды?Ю. Байтерякова:- Алнаш ёросысь Азамат школаысь 8-тӥ классэз йылпумъяса, дышетски Можга педучилищеын, Удмурт кун университетысь филология факультетын. Кӧня ке арзэ ужай шаерысьтымы пӧртэм школаосын. Ваньмыз со юрттӥз тодон-валанме будэтыны, 1-тӥ-4-тӥ классъёс понна учебникъёс поттон борды басьтӥськыны.Н. Боталова:- Мон вордӥськи Можга ёросысь Бадњым Сибы гуртын, йылпумъяй Можга черкогуртысь шор ёзо школаез, Удмурт кун университетысь филология факультетэз. Ӟуч кыллы но литературалы дышетӥ Дэри ёросысь Юбилейной шор ёзо школаын, бќрысь ӟучомем покчи нылпиосты удмурт кыллы дышетӥ. Отысен ик валан лыктӥз, кылэз тодӥсьтэм пиналъёсын кызьыгес ужано.- Бадӟым награда басьтэменыды валче мар туннэ тымиськемын мылкыдъёсады?Ю. Байтерякова:- Огласянь, ужмес синйылтэмзы, Кун премиен дунъямзы понна сюлэмъёсмы шумпотонэн тырмемын, мукет ласянь, ми валаськомы, макем бадӟым кыл кутон луэ со ми понна быдэс элькунмы азьын. Милям одӥг малпанмы: парта сьӧры удмурт кылэз дышетыны пуксемъёс понна дышетскон книгаосмы валамонэсь, капчиесь, тунсыкоесь мед луозы, пиналъёсты дышетскыны мед мылкыдатозы, соос мед юрттозы удмурт кылэз азинтыны но утьыны, ӟеч сямъёс пыӵатыны, визьлыксэс азинтыны.Та секыт ужез милемлы быдэстыны оскемзы понна бадӟым тау кариськомы элькунысьтымы Дышетонъя но наукая министерстволы, институтэн кивалтӥсьёсмылы Надежда Ивановна Ураськиналы но Вера Григорьевна Пантелеевалы, ӵош ужась эшъёсмылы.Н. Боталова:- Озьы ик тау кариськомы «Удмуртия» издательстволы, учебникъёс бордын ужась редакторъёслы Тамара Поярковалы, Татьяна Вороновалы. Суредасьёслы Наталья Прозоровалы, Николай Быковлы, Марина Гузаевалы но мукетъёсызлы. Книгаос покчи классъёсын дышетскисьёс понна дасямын бере, отчы туж трос суредъёс пыртэмын, уката ик мынамъёсаз, «Ӟеч-а, бур-а, удмурт кыл!» учебникъёсы. Ӟучомем нылпиосын суредъёс пыр каньылгес ужаны.Ю. Байтерякова:- Тау кареммес вераськомы дышетӥсьёсмылы но. Школаын эскеронъёс ортчытэк, учебникъёс уг пото. «Удмурт кыл» учебникъёс кылэз тодӥсь пиналъёслы чакламын бере, туж матысь ужай Алнаш ёросысь Варзи-Ятчи школаысь Людмила Павловна Судаковаен, Выль Шудья школаысь Наталья Павловна Векшинаен. Учебникъёсты дасянын озьы ик бадӟым юрттэт сётӥзы Дэри ёросысь Вылӥ Женвай школаысь Людмила Семёновна Кузнецова, Пичи Пурга ёросысь Бобья-Уча школаысь дышетӥсь Ия Александровна Семёнова. Учебникъёслы дасям материалъёсты дышетӥсьёс, пиналъёсын ужаса, котыр ласянь эскерылӥзы: пуштросэзъя но, методикая но. Ужаку ачид ваньзэ уд синйылтӥськы, нош палэнысен учкыса, шекъёс син шоры йӧто гинэ. Соин ик ми дышетӥсьёслэсь визьмо дэмланъёссэс одно ик лыдэ басьтыны тыршиськомы.Н. Боталова:- Нош мыным учебникъёсты дасяны юрттӥськизы Можга городысь 5 номеро школаысь Зинаида Никандровна Касаткина, Кузебай Герд нимо гимназиысь Екатерина Васильевна Перевозчикова, Пичи Пурга гимназиысь Александра Васильевна Герасимова но мукет дышетӥсьёс.- Кыӵе куронъёсъя гожтэмын учебникъёс?Ю. Байтерякова:- Учебникъёс гожтэмын пиналэз ас визьмыныз ужатон понна, дышетӥсь кивалтэм улсын со ачиз дышетске тодон-валан басьтыны, словарен, энциклопедиен, Интернетэн ужаны. Учебникъёсын сётэм амалъёс нылпиослы озьы ик юртто дышетӥсен, ог-огенызы, адямиосын кусып тупатыны. Ас визьмын басьтэм материал кемалы йыре кыле.Н. Боталова:«ӟеч-а, бур-а, удмурт кыл!» учебниклэн пуштросэз кунсьӧр кылъёсты дышетон вылэ инъяськыса лэсьтэмын, соин ик бадӟым саклык висъяське выль кыл бордын ужанлы, сое вераськонэ пыртонлы. Кыллэн пуштросэз дышетскисьлэн йырсазяз мед кылёз шуыса, кылэз урок ӵоже нылпи ог 20 пол вераны, уже кутыны кулэ. Выль кыллэсь чузъяськемзэ нылпи кылэ но, гожтэ но, со выль кылэз лыдӟе но, вераськоназ но кутэ. Учебнике покчиослы тупась текстъёсты пыртӥськомы: кырӟанъёсты, лыдъяськонъёсты, мадиськонъёсты, шудонъёсты. Вань удмурт газет-журналъёсты син азямы возиськом, лыдӟыса потӥськом, покчи нылпиослы гожтэм произведениосты ужамы кутӥськом.- Удмурт кылэз дышетыны секыт шуыса, куд-ог школаос выжо капчиен ужан амалэ - «Ӟеч-а, бур-а, удмурт кыл!» учебникъёсын дышетсконэ. Та пумысен вожан мылкыдды уг кылды-а, Юлия Тихоновна?Ю. Байтерякова:- Сыӵе малпанъёс йыре уг лыкто. Дышетӥсьёсын пумиськонъёсын ми котьку та ужпумъя вераськон ӝутӥськомы. Классын удмурт кылэз тодӥсь 1-2 ке но пинал вань, со мед быгатоз анай кылзэ дышетыны. Валамон ини, таӵе югдур туж шугъяськытэ. 10 ар талэсь азьло гинэ гожтэм учебникъёсы пуштроссыя мукетэсь вал, удмурт кылэз ӟеч тодӥсь пиналъёслы чакласа гожтэмын. Югдур син азьын воштӥське, пиналъёс ӟучомо. Дышетӥсьёс но шуо, секыт, пе, потэ пиналъёслы «Удмурт кыл» учебникъя дышетскыны. Берло куронъёсъя гожтэм учебникъёсме ваньзэ капчиятыны тырши (со куронъёс 2011-тӥ арысен кутӥсько). Жаляса верано, али гурт садикъёсысь но пиналъёс ӟучомыса пото. Луэ ук, удмуртсэ палэнтытэк но, ӟучезлы дышетыны. Нылпи школае, 2 кылэз тодыса, вуиз ке, отын номыр уродэз ӧвӧл. Со пиналлэсь йырвизьзэ юнматоз, азинтоз гинэ. Визьзэс будэтон понна ик али школаосын кыкетӥ кунсьӧр кылэз дышетон сярысь вераськон мынэ. Нош удмурт кыл уг юртты шат нылпилы азинскыны? Та ласянь анай-атайёсын ужаны кулэ.- Учебникъёсады тупамон текстъёс пыртон понна тӥледлы туж трос литератураез бугыръяно луэ, дыр?Н. Боталова:- Вань удмурт газет-журналъёсты син азямы возиськом, лыдӟыса потӥськом, покчи нылпиослы гожтэм произведениосты ужамы кутӥськом. Шуг-секытъёс кылдо капчи кылын, чебер гожтэм текстъёс, кылбуръёс ласянь, уката ик ӟучомем пиналъёсын ужаку. Покчиослы матын Юлия Байсаровалэн, Алла Кузнецовалэн, Вениамин Ившинлэн, Ульфат Бадретдиновлэн, Алексей Ельцовлэн кылбуръёссы.Ю. Байтерякова:- Шугъяськоно правилоослы тупась текстъёсты шедьтыны. Соос вакчиесь но пуштроссыя йылаз-пумаз вуттэмын медло. Утчаськыса-утчаськыса тупамонэз уг шедьы ке, авторъёслы вазиськиськом ни.- Мар бордын та вакытэ ужаськоды?Н. Боталова:- Уй но нунал шуэм сямен учебникъёслэн электрон версизы бордын тыршиськом, учебникъёслэн пуштроссы вӧзы ватсам материал сётӥськомы: тренажёръёс, эскерон ужъёс но мукет. Книгаен ӵошатыса, солэн луонлыкез паськытгес, бадӟым юрттэт сётоз нылпиосын ужан амалъёсты муромытыны. Тани шуом, пиналъёс, верамез кылыса, кылзэс волятыны яке, удмурт кырӟанъёсты кылзыса, соосты дышетыны быгатозы.Ю. Байтерякова:- Та уж ми понна выль. Ужаны кутскыкумы, электронной учебник пумысен шугъяськонъёсмы трос вал. Али ужмы вырӟиз. Дышетонъя федерал кун стандартлэн куронъёсызъя ик ужаськомы методической пособиосты, контрольно-измерительной материалъёсты дасян бордын.Тӥни озьы, одӥг пол та уж борды кыткиським но 18 ар ӵоже сое нуиськом, ворттӥськом.Лия МАЛЫХ Туспуктӥз А. Горбунов Теги: анайкыл дышетон учебникъёс | Улон-вылон |
Виталий Пронин Следж-хоккеистъёс пӧлысь одӥгез - Иван Кузнецов.Россилэн командаяз Удмуртиысь 3 мурт кутэмын вал. Ӵошатсконэ 6 команда пыриськиз. Европалэн ӵошатсконаз Россилэн командаез нырысьсэ вормон басьтӥз. Удмуртиысь воргоронъёс но зарни котыре матэктыны юрттӥзы. Можгаысь Евгений Петров турнир куспын 12 балл люказ: 6 пол гол пыртӥз, 6 голевой передача сётӥз. Ижысь Максим Кузьминых 8 очко люказ (4+4), Можгаысь Иван Кузнецов - 3 очко.Европалэн чемпионатаз 2-тӥ но 3-тӥ инты басьтӥзы Италиысь но Норвегиысь командаос.Валентина Емельянова Туспуктэм: Иван Кузнецовлэн архивысьтыз Теги: вормон | Спорт |
Виталий Пронин Туэ элькунамы 3-тӥзэ ортчоз тракторен биатлон. Озьы Вотка ёросысь Бадӟым Кивара гурт нош ик огазеялоз тракторен ворттылыны усточи механизаторъёсты. Воткинск ёросысь Кивара гуртын ортчем тракторен биатлонТуспукутӥз Максим ЕгоровТракторен биатлонлы улон кузьмась луо Бадӟым Кивара гуртысь фермеръёс. 2018-тӥ арын, ёросэн дэмен кариськыса, тракторен биатлонэз ортчытон понна 70 сюрс манет шедьтӥзы. Миым ужрадэз радъянэ пыриськиз Гурт удысъя но сиён-юонъя министерство но. Озьы ӵошатсконлы бюджетысь ог ӝыны миллион манет висъяськиз. Биатлонэ пыриськисьёслэн лыдзы 10 поллы йылӥз. Куд-огез соку ик пусйиз: таӵе вожвылъяськон егит механизаторъёслэсь ужаны мылкыдзэс бугыртыны кулэ. Туэ биатлон ортчоз 21-тӥ мартэ. Шаерысьтымы котькуд ёросэ ивор сётэмын ни. Котькудысьтыз одӥг ке но механизатор биатлонэ пыриськоз шуыса чакламын. Ӧтемын Башкортостанысь, Татарстанысь, Пермь, Самара, Киров, Саратов улосъёсысь ыбылӥськыны но тракторен ӟеч ворттылыны быгатӥсь усточиос. Кылем арын сямен ик, биатлонэ пыриськыны мылкыдзэ ивортӥз ни Белоруссиысь Минскысь трактор завод. Озьыен, биатлон ог 30-40 ӵошатскисез огазеяны кулэ. Елена Сараматова | Спорт |
Виталий Пронин Дораз эмъяськыны лыктэмъёслэсь но мылкыдзэс Пётр Михайлович ӝутыны быгатэ.Пётр Вахрушев - усто пинь эмъясь. Озьы ик со серемес мадиськыны быгатэ. Соин быдэс элькунлы тодмо луэ.Школаын дышетскыкуз, пияш туж яратыса удмурт кылъя но литературая урокъёсы ветлылӥз, гожъяськыны усто пӧрмытылӥз. Сочинениоссэ дышетӥсез котьку быдэс класс азьын шара лыдӟылӥз. Соин но дышетӥсь луо, малпалляз пияш. Нош 10-тӥ классъёсын дышетскыкуз, фельдшеренызы пумиськиз, соиз П. Вахрушевлы стоматологе мыныны дэмлаз, ӵапак соку колхозазы пинь эмъясьсы ӧй вал.Озьы П. Вахрушев пыриз Ижысь медициная училищее. Татын дышетскыкуз, кырӟаны ветлӥз «Ижмаш» культура юртысь «Тюрагай» ансамбле. Училищеез йылпумъямез бере берытскиз вордскем гуртаз - Шаркан ёросысь Мувыр-Вишурын пинь эмъясь луыса ужаз. Заочно амалэн дышетскиз на культурая училищеын, режиссёръёсты дасянъя ёзэтын. Нялтас гуртысьтызы клубын тыршиз.Колхозазы пинь эмъян кабинет кема ӧз возиськы - коньдон ӧвӧлэн ворсаськиз. Соку Пётр Михайлович Шаркан ёрос больницае выжиз. Отын мылкыдзэ кисьтыны ветлӥз врачъёслэн хоразы.Улонысь, уж дурысь учыръёсты синйылтыса, газет-журналъёсысь серемес гожъямъёсты лыдӟыса, Пётр Вахрушевлэн юморескаосыз вордӥсько. Нош соосты гожъяны мылкыдыз ӝутӥськиз, «Шулдыр ӝыт» ансамбльысь Анатолий Ушаковлэсь «Одоть но Педоть» юморесказэ кылзыса. Дано артистлэсь мадиськемзэ П. Вахрушев магнитофонэ гожтӥз, соя ик дышетскиз серемес веранъёссэ быдэстыны. Та бордысен солы усьтӥськиз Ижысь сцена вылэ сюрес. Но бадӟым концертъёсы вуэмезлэсь азьло Пётр Михайлович гожтэмъёссэ семьяезлы, калыклы юрттэт сётонъя центре ветлӥсь пересьёслы лыдӟе. Соос ӟеч дунъет сёто ке, Ижысь филармонилэн сцена вылаз потэ ни. Шаерысьтымы учкисьёс артистэз тодмало но зол кичабонъёсын пумитало ни. Озьы П. Вахрушев мыло-кыдо пыриське «Маскара», «Штат базар», «Лӧпшо Педунь серекъятэ» элькун фестивальёсы. Со пусъемын «Удмурт юморез улӟытӥсь» дипломен. Туэ, солэсь удмурт калык понна ӟеч тыршемзэ пусйыса, «Удмурт Кенешлэн» 25 ар тырмонэзлы сӥзем ужрадын сӥлы каризы.Кыӵе ке шулдыръяськон ортчытоно ке, сюан-а со, юбилей-а, корка пырон-а, ёросысь калык Пётр Вахрушевез маскаръяськыны ӧте. Угось со пӧрмытэ кӧт висьымон серекъятыны, ужрадэз шулдыртыны. Нош удмурт сямен кырӟамзэ ӟучъёс но пӧсь кичабонъёсын пумитало.Дораз эмъяськыны лыктэмъёслэсь но мылкыдзэс Пётр Михайлович ӝутыны быгатэ. Пинь портон машиналэсь кышкасьтэмъёсыз ӧвӧл, дыр, но пальпотӥсь, дырыз дыръя серекъятыны быгатӥсь воргоронлэн кылъёсызлэсь висисьлэн шурдонэз тӧлӟе.Надежда Максимова Шаркан черкогурт Теги: гуртадями | Иворъёс |
Виталий Пронин Кун Думаысь депутатъёс А. Исаев но А. Загребин пумиськылӥзы «Удмурт Кенешлэн» ёзчиосыныз.Декабрь пумын «Удмурт Кенеш» огазеяськонэ пыриськисьёсын пумиськылӥзы Россиысь Кун Думаысь депутатъёс Андрей Исаев но Алексей Загребин. Удмуртлыкен сяна, юанъёс герӟаськемын вал экономикаен, тазалыкез утёнэн.- Ӟечбуресь! Пичиен дышетӥсько удмурт кылэз, - кутскыкуз ик удмурт кылэз тодэмзэ возьматӥз А. Исаев.- Быръёнъёс бере соку ик уж борды кутским, - вера депутат. Мувӧйлэн дуныз усемен йырин милемлы кулэ луиз бюджетэ воштонъёс пыртыны. Ӧз тырмы уксё Пенсионной фондын, социальной удысын, кунлэн тыриськонъёсыз люкаськиллям ож тӥрлык поттӥсь предприятиос азьын. Али туж ӟырдыт ужаськом дефицитэз кулэстон бордын. Кылсярысь, туннэ нуналлы но улосвылъёс кун бюджетысь ичи процентэн кредит басьтыны быгато.Шаермес азинтон но татчы коньдон кыскон бордын Кун Думаысь Удмуртия понна кыл кутӥсь депутатъёс мылысь-кыдысь тыршо. Кылсярысь, Ижын пуктӥськись инвалид нылпиосты эмъян юртлы федерал бюджетысь висъяны быгатозы 100 миллион манет, сомындазэ ик сётоз тодмо ужбергатӥсь М. Гуцериев.- Вуоно арлы кутыны чакламын культураез, промышленностез, гурт удысэз азинтонъя кун программаос, - азинтэ Андрей Константинович. - Малпасько, соос бадӟым пайда ваёзы Удмурт шаерлы. Производство удысын тыриськонъёс будэмысь дугдозы, гурт удысысь ужбергатӥсьёслы кредит 5 процентэн сётъяськоз, городъёсын кылдозы выль паркъёс но мукет шутэтскон интыос. Шаермес азинтон но татчы коньдон кыскон бордын Кун Думаысь Удмуртия понна кыл кутӥсь депутатъёс мылысь-кыдысь тыршо.Культура сярысь вераськонэз азинтыса, малпанзэ вераз тодмо удмурт тодосчи А. Разин:- Трос аръёс ӵоже ни Ижысь Кызьпу арамаын удмуртъёс шулдыръяськонъёссэс ортчытъяло, вӧсясько. Кулэ вылэм сое удмурт огазеяськон борды юнматыны. Дэмласьком та арамаез шутэтскон интылы пӧрмытыны, кытын калык дырзэ пайдаё ортчыны быгатоз.Та пумысен нимаз кенешон люкамын луоз, ивортӥз «Удмурт Кенеш» огазеяськонлэн тӧроез Татьяна Ишматова.А. Загребин Кун Думае нырысьсэ бырйиськиз ай ке но, ассэ возьматыса вуттӥз ни. Со пыриське дышетон удысэз азинтонъя комитетэ.- Али туж бадӟым саклык висъяське мукет кунъёсын кусыпъёсты тупатонлы, - вера депутат. - Мыным оскизы Россилэсь но Венгрилэсь кусыпъёссэс юнматыны. Азьланяз, малпасько, Венгриысь Удмуртие ужбергатӥсьёсты, тодмо адямиосты вайыны, шаеренымы тодматыны. Та пумиськонъёсысь, оло, кыӵе ке огъя проектъёс кылдозы.Кун Думаын оглом 26 комитет лыдъяське. Кун Думае Удмуртилэсь быръем депутатъёс вылӥ интыосты басьто: Валерий Бузилов бюджетэз эскеронъя комитетын ужа, Андрей Исаев «Огъя Россия» фракцилэн кивалтӥсезлэн нырысетӥ воштӥсез луэ. Соин ик оскон юнма, Удмуртиен герӟаськем проектъёсты Москваын адӟозы, азинскыны сюрес сётозы, шаерамы кылдэм шуг-секытъёсты радъяны-пертчыны юрттозы шуыса. «Удмурт Кенеш» огазеяськонлэн тӧроез Татьяна Ишматова но оскемзэ вераз, азьланяз удмурт движение депутатъёсын тазьы ик валче но мылысь-кыдысь ужалоз шуыса.Мария Векшина | Улон-вылон |
Виталий Пронин Ижысь кино лэсьтӥсьёслы азинскыны но ужъёссэс калыклы возьматыны бадӟым луонлык сётэ «Ижысь кинофестиваль». Туэ отчы нырысьсэ кутэмын вал мукет улосвылъёсысь но усточиослэн ужъёссы.- Фестиваль 5-тӥзэ ортче ни, туэ вуизы 50 ужъёс, одӥг куиньмосэз соос пӧлысь мукет улосвылъёсын улӥсь авторъёслэн, - вера «Ижысь киноклубен» кивалтӥсь А. Смирнов. - Азьвыл аръёсы фестивалез ортчытъяны бюджетысь коньдон висъяськылӥз. Но туэ кризисэн валче шугъяськонъёс кылдӥзы, Удмурт кун университетлэн «Киновуз» конкурсэз гинэ но ӧз ортчы. Но кинофестивальлэсь ми ӧм куштӥське, сое ас кужыменымы ортчытӥм.Ижын кино лэсьтӥсьёс ас мылкыд куремзыя ужало, кыӵе милям зол но аспӧртэмлыко авторъёсмы! Соос пӧлын видео-арт лэсьтӥсь Жон-Жон Сандыр, игровой киноослэн авторъёссы Д. Гайда, Д. Корнилов, экспериментъёсты яратӥсь И. Тарасов.Фестивале вуэм киноосты адӟыны луиз толон Ижысь «Дружба» кинокуаын. Фильмъёсты дунъязы кино удысысь дано адямиос - Украинаысь режиссёр А. Шапиро, Москваысь кинокритик А. Медведев, кинопродюсер А. Сильвестров, Ижысь режиссёръёс А. Амиров, Л. Вахитов, К. Сафина. Фестивале вуэм ужъёс пӧртэмесь, пусйиз А. Сильвестров, Ижысь кино удыслэн аслаз шӧмыз, со пӧртэм луэ мукет улосвылъёсын кылдытэм ужъёслэсь.Дуннеысь пӧртэм фестивальёсын вормылӥз ини Глазовысь В. Тронинлэн «Электричество (Хочу умереть)» киноез. удмурт выжыкылъя лэсьтэмын А. Фертиковалэн «Шыр но ӟольгыри» мультфильмез. Удмуртъёс сярысь «Анай» киноеныз паймытӥз Д. Корнилов. Та уженыз со Гранпри утӥз.Денис азьвыл тодмо вал ни пӧртэм мультфильмъёсыныз. Студент дыръяз «Курутой пуны» уженыз «Киновузын» вормиз. Игровой кино борды таяз радэ нырысьсэ кутскиз. Сценарийзэ но ачиз гожтӥз, актёръёсты но бырйиз, оператор, режиссёр но ачиз луиз. Секыт-а, юалоды тӥ? Дотово ик ӧй вал, шуэ Денис, камераосын гинэ шуг-секытъёс кылдылӥзы.- 2 камераен снимать кари, одӥгез воксё монтэк ужаз, соин ик куд-ог кадръёс бус пыр кадь адӟисько, - вера автор. - Актёръёс сярысь ке, сюжетэз малпаме бере соку ик та адямиос син азям пуксизы.Кино лэсьтэмын Кияса ёросысь Уддяди гуртын. Валтӥсь ролез шудӥсь Лукерья апайлэн аслаз нылпиосыз ӧвӧл. Но кызьы со шудыны быгатӥз! Киноын огпол песянай доры бускелез пыре но шуэ: Коля пиед туннэ бертоз. Лукерья апай кыстыбей пыже, утялске, весь укнояз учке: ку меда вуоз пиез. Но… со уг вуы. Та учыр сюлэмез эшшо но зол позыртэ, кинолэн пумаз адӟиськод ке толалтэ бакчаын огназ сылӥсь куасьмем шундыберганэз. Бен, нылпиос кошко городэ, анай-атайёс шутэтскон нуналлы быдэ возьмало соослэсь бертэмзэс.Кызьы ивортӥз А. Смирнов, али вераськемын ни, вуоно арын гужем Москваын но озьы ик Сибирьын Канскын ортчылӥсь фестивальын нимысьтыз адӟытонъёс ортчозы - отын возьматозы Ижысь авторъёслэсь тужгес усто ужъёссэс.Мария Векшина Туспуктӥз Лариса Дмитриева Теги: кино | Улон-вылон |
Виталий Пронин Югдурез утёнъя министр Александр Первухин тодматӥз нырысетӥ паларын министерстволэн ужаменыз. Туэ йыружъёслэн лыдзы 18,7 процентлы кулэсмиз. Ӵошатон вылысь: ӝыны ар куспын Россиын йыружъёслэн лыдзы 12,9 процентлы кулэсмемын, Приволжск федерал округын - 12,5 процентлы. Югдурез утёнъя министерстволэн паськытатэм коллегияз вуылӥз Удмуртилэн Тӧроезлэсь ужзэ быдэсъясь Александр Бречалов.Тужгес ӧжыт йыртэман учыръёс пусъемын Глазов, Шаркан, Вотка, Вавож, Можга, Пичи Пурга ёросъёсын. Нош тросгес йыружъёс Ижкарын, Юкаменск ёросын. Кышкыт учыръёс ӵем пумисько Красногорск, Дэбес, Балезино, Эгра, Яр, Дэри, Кез, Ува но Якшур-Бӧдья ёросъёсын. Радикализмез, экстремизмез алон вылысь Интернетысь иворъёсты чакласа возё. Интернетын экстремизм мылкыдъёсты вӧлмытонэн герӟаськем 4 йыруж шараямын. 7 уголовной уж эскеремын, кыл кутонэ 6 адями кыскемын.Со сяна, полицейскойёс зол нюръясько огазеяськыса йыруж лэсьтӥсьёсын. Туэ 54 адями уголовной кыл кутонэ кыскемын, кылем арын 42 вал. Данакез наркотикъёсты но пыӵал тӥрлыкез вӧлмыто вал. Удмуртиын наркотик вӧлмытонъя 1 сюрс 244 учыр пусъемын. Шаерысьтымы югдурез утисьёс коррупциен но зол гинэ нюръясько. 6 толэзь куспын 4 кузьмаськон учыр шараямын.Югдурез утёнъя министерстволэн паськытатэм коллегияз вуылӥз Удмуртилэн Тӧроезлэсь ужзэ быдэсъясь Александр Бречалов. Кивалтӥсь вазиськиз югдурез утисьёслы, дэмлаз нимысьтыз саклык висъяны 4 тужгес лэчыт ужпумъёслы:- Нырысь интыын луэ коррупциен нюръяськон. Республикамылэн туж бадӟым пунэмъёсыз, котькуд манетэз лыдъяса кутыны кулэ. Асьмеос, власть но югдурез утисьёс, коррупцилы пумит юн сылыны кулэ. Мукетыз ужпум - нылпиослы тросгес саклык висъяно. Шаерамы «Наставничество» проект ужаны кутскиз, общественникъёс, власть но полицейскойёс пиналъёслы шонер сюрес возьматыны тыршо. Со сяна, Удмуртиын туж лэчыт югдур кылдэмын юонэн но наркоманиен. Гуртъёсын та ужпум нырысетӥ интые потэ. Соин валче матысь дыре рос-прос ужалом алкоголизмен нюръяськон ласянь выль программа бордын. Али быдэс дуннеын валтӥсь интыын луэ терроризмен но экстремизмен нюръяськон. Та ласянь котькудӥз туж сак луыны кулэ. Уката ик быръёнъёс азьын.«Наставничество» проект ужаны кутскемен валче быдэ вуымтэосын лэсьтэм йыружъёслэн лыдзы кулэсмиз: туэ - 275 учыр, миым - 344. Талэсь но лэчыт ужпум - калыклэн юон вылэ чӧлскемез, пусъе министр. Юыса лэсьтэм йыружъёслэн лыдзы будэ Ува, Вавож но Каракулино ёросъёсын. Озьы ке но шаеръя лыдпус кулэсме ик: туэ - 3 сюрс 188 учыр, нош миым - 3 сюрс 917. Ӝыны ар куспын кудӟем йырын 425 секыт йыружъёс лэсьтэмын, соос пӧлын 43 адями быдтон учыр но 130 юромо вӧсь карон учыр. Со сяна, усыкмем адями ӵем дыръя ачиз йыртэмасьёс ки улэ шеде.Наталия Самсонова | Югдурез утён |
Виталий Пронин Гурт удыслы сӥзем номер Дэбесёросысь Бадӟым Кизьна гуртысь ЛюдмилаСеребренникова фермер кариськиз. КызьыКамбаркаын жуг-жагез сутозы. ОльгаАбрамовалэн, гурт удысъя но сиён-юонъяминистрлэн, ужан нуналэз. Эграланвӧйзы «зарни»: «Играмолоко» сярысь. Удмуртъёслэн3-тӥ ӧтчамзы дырысен 100 ар тырмиз. ЛеонтийКривошеевлэн «Удмурт калык. Дауръёспыр» книгаез потӥз. Тӧр шорын - Александр Корепанов. Со бырем Эгра ёросысь Мувыр гуртэз улӟытэ. Кинлэсьумзэ лушказ Алина Антонова? «Айкай»театрысь пинал артист Александр Тимошкинсярысь | Иворъёс |
Виталий Пронин Туэ школаос усьтӥсько Россиысь 24 городъёсын, пӧлазы шедиз Ижкар но.Туспуктӥз Леонид Гонин. Ижын выльысен усьтӥське калыкъёслэсь кусыпъёссэс, сям-йылолъёссэс возьматӥсь журналистикая школа. Мыло-кыдоосыз дышетскисьёс мынозы Москваысь медиафоруме но кунояськозы Ярославль улосвылын. Школаез радъяло Межэтнической журналистикая гильдия но Йӧскалык ужпумъёсъя федерал агентство. Туэ школаос усьтӥсько Россиысь 24 городъёсын, пӧлазы шедиз Ижкар но. Дышетскыны быгато егит журналистъёс, студентъёс, блогеръёс но ваньмыз, кинлэн мылкыдыз вань гожъяськыны калыкъёслэн сям-йылолъёссы, туала улонзы, мукет калыкъёсын кусыпъёссы сярысь. Школае куто 28 арескозь егитъёсты. 2 но ӝыны толэзь ӵоже соос тодматскозы Россиын но Удмуртиын улӥсь калыкъёсын, этножурналистлэн ужан амалъёсыныз, законъёсын. Лекциосты лыдӟозы пӧртэм интыосысь ӧтем куноос, онлайн амалэн герӟаськылозы пӧртэм улосвылъёсын. Дышетскон ӵоже котькудӥз статьяос гожъяны яке видеосюжетъёс лэсьтыны кулэ луоз. Усто дышетскисьёс мынозы Москваын ортчоно медиафоруме но Ярославль улосвылэ этноэкспедицие. Школаын дышетскыны мылкыд кариськоды ке, гожтэлэ etno.shkola@bk.ru адресэ, пусъе нимтулдэс, ужан но дышетскон интыдэс, телефондэс. Вуттоно 25-тӥ куарусёнозь! Мария Петрова | Иворъёс |
Виталий Пронин Туннэ ӵукна Ижкарысь Воткинск шоссе урамын, «Столичный» микрорайон дорын, койык автобус вылэ пыриз. Удмуртиысь ГИБДД-лэн пресс-службаезлэн ивортэмезъя, койык нюлэскысь бызьыса потӥз но автобус борды шуккиськиз. Куинь мурт сӧсырмиз, соосты эмъясьёс эскеризы. Койык кулӥз. Койык, автобус борды шуккиськыса, укнооссэ пилиз Теги: автобус Иж пудо-живот | Иворъёс |
Виталий Пронин Фото: udmurt.ru2022-тӥ арын 7 муниципал кылдытэтъёсын трос калыко интыос выльдӥськозы «Формирование комфортной городской среды» программа улсын. Кельшымон инты понна дурбасьтыны луэ 18.gorodsreda.ru сайтын. Куара сётыны луэ Госуслуги портал пыр яке телефон номеръя. Дурбасьтон ужрад кыстӥськоз 30-тӥ куартолэзёзь. Куара сётонэ пырисько таӵе интыос: Ижкарын – Шор площадь, Кызьпу арама, «Тишино» парк; Глазовын – К. Марк ульчаысь бульвар (куара сётон мынэ проектлэн дизайнэз понна); Воткинскын – Казанской вокзал дорысь сквер (куара сётон мынэ проектлэн дизайнэз понна); Сарапулын – А. Пушкин нимо сад, Вокзальная ульчаысь сквер, нылпи парк; Уваын – пу скульптураосын парк, бырем геройёслэн парксы; Эграын – Иоанн Богословлэн храмез но налоговой вискысь инты, В. Ленинлы сӥзем памятник котыр, «Рябинушка» кафе азьысь инты. Удмуртилэн Тӧроез Александр Бречалов: -- Проектэз улонэ пыӵатэм дырысен выльдэмын ни 300 трос калыко люкаськон интыос но 700 пала азбаръёс. Туэ эшшо 100 скверъёс, паркъёс но 84 азбаръёс чеберскозы. Городъёсмы, черкогуртъёсмы воштӥсько калыклы луыса. Кыӵе инты нырысь ик тупатэмез кулэ каре, потэ тӥ бордысь. Соин ик 14 ареслэсь вань бадӟымъёсты ӧтиськом куара сётонэ пыриськыны Таӵе куара сётон ортче быдэс кунын. Россиысь лэсьтӥськонъя министерство тупатъяно интыос пумысен 19-тӥ оштолэзьысен пӧсь линия усьтӥз. 8 (800) 600-20-13 телефон номер ужалоз уен-нуналэн 30-тӥ куартолэзёзь. УД | Иворъёс |
Виталий Пронин Вуоно арын шаерысьтымы дышетон удысэз азинтонлы вуоз 800 миллион манет. Та коньдонэн чакламын школаосты тупатъяны, автобусъёсты выльдыны.Та нуналъёсы шаерамы вуоз 1 сюрс 500 выль компьютер. Озьыен, школаосын выльдӥськоз ужан техника.Дышетӥсьёслы бадӟым саклык висъяны ӧдъямын 2010-тӥ арысен. Соку шаерамы ялэмын вал Дышетӥсьлэн арез. Таӵе синмаськымон мытэм уж уз быры. Вуоно аръёсы уката шумпоттӥсь проектъёс луозы.Елена Скворцова. | Иворъёс |
Виталий Пронин Вӧйдырез пусйыны, толэз келяны трос пумо шулдыръяськонъёс чакламын. 1-тӥ программа(трос кузя мынӥсьёслы - 12 но солэсь тросгес адями). Фин-угор дуннеысь нырысетӥ шоркарен - Быги гуртэн - тодматскон: татын тӥледыз пумиталоз фольклор группа, со удмурт сям-йылолъёсты возьматоз, Вӧйдыр шудонъёсын шудоз, Удмурт музей-юртэ пырталоз но ческыт удмурт сиёнэн утялтоз. Собере тӥледыз ас дораз - Шарканын - возьмалоз Тол бабай. Со тӥледын ульчаын шудоз-шулдыръяськоз. Со сяна: аттракционъёс, гурезьысь тюбинген яке валэн нискылан; Обыда дорын куноян; куро мунёез сутон.2-тӥ программа (трос кузя мынӥсьёслы - 12 но солэсь тросгес адями).- Тол бабаен шудонъёс-шулдыръяськонъёс;- Выль ар кыз дорын Тулысэз ӧтён;- мастер-классъёс; - табань сюрес вылын выжыкылъёс (удмурт калык выжыкылъёсысь геройёсын пумиськон) - гурезь вылысь нискылан яке валэн ворттылон-куро мунёез сутонДуныз: 500 манет.Льготаен адямиослы: 400 манет. 3 аресозь нылпиослы - дунтэк. Сиськон 140 манет.Нимаз лыктӥсьёслы 15-тӥ-17-ти феврале чакламын таӵе программа: - сцена вылын театрализованной представление; - мильым сюрес. Обыдаен но Вунылэн, Гондырен но мушъёсын тодматскон; - мильым-табань веръян; - йӧ гурезьысь нискылан; Дуныз: пиналъёслы - 200 манет, арлыдоослы - 300 манет. 0+ | Улон-вылон |
Виталий Пронин Чылкыт сюлэмо, небыт киё, котьку юрттыны дась луись эмъясь сузэрез Галина Беловаез Кизнер палан тодӥсьтэмез ӧвӧл. Ёрос больницаын со 40 ар пала ужа ни. Галина Белова пусъемын Кун КенешлэнДанъян грамотаеныз Туспуктэм басьтэмын Галина Беловалэн архивысьтыз Ёрос больницаысь хирургия ёзэ Галина Ануфриевна воксё ежен лыктӥз ай — соку-соку гинэ йылпумъяз Можгалась медучилищеез. Кызьы 40 ар ортчиз — чик валаны ӧйлась, шуэ. Эмъян удысэз бырйиз шуыса, одӥг пол но жалямез ӧвӧл. Нош куке но дышетӥсь луон сярысь малпаськылэ вал. Но дышетӥсьлэсь удыссэ бырйиз Тамара апаез. Нош семьяязы кинлы ке но эмъясь одно луоно вал — анайзы ӵемысь висьылӥз, Галиналэн солы юрттэмез туж потылӥз. — Кинлы ке умой кариськод ке, аслыд но умой луэ кадь потэ, — шуэ Галина Ануфриевна. — Эмъясь сузэрлэн ӟеч лэсьтыны луонлыкез котьку вань. Соин ик мон асме шудоен лыдъясько. Хирургия ёзысь эмъясь сузэрлы уж тырме, уката но ёрос больницаын. Татын одӥг мурт ик операциын но сылэ, операция бере но висисез чакла, пыд вылаз султыны юрттэ. — Ма, аслам но операция лэсьтэме вань, — тодаз вае Галина Ануфриевна. — Одӥг воргоронлэн аппендицит луэм. Сое вандылыны хирургмы оскиз егит практикантлы. Но со куалектэм кадь луиз-а, мар-а. Скальпелез ачим киям кутоно луи. Ваньмыз пӧрмиз. Хирурглэсь верамзэ возьмано ӧвӧл, эмъясь сузэрлы аслыз валано, кыӵе инструмент али кулэ луоз, кыӵе сӥньыс дасяно… Вазен ёрос больницаын уката трос операциос лэсьтыло вал — куддыр нуналаз 2 но, 3 но. Берло аръёсы оглюкетсэ висисьёсты келяло ни Иже. Озьы ке но эмъясьёслы ганяк кариськыны маза ӧвӧл. Куддыр уйин но операция лэсьтон ӝӧк сьӧры султоно — улонын котькыӵе учыръёс луыны быгато, уката ик али. Галина Ануфриевна медсестра-анестезиолог луыса ужа. Со чакла, кӧня но кыӵе наркоз кулэ луоз операцие дасяськисьлы. Котькинлэн сямен ик, Г. Беловалэн но луыло жадён вакытъёсыз. Но висисьёслэсь шораз оскыса учкемзэс адӟыса, бурмемъёслэсь шуныт кылъёссэс кылыса, вань жадемез быре кадь. Эшшо туж кельше, пе, солы ёрос больницаысь коллективзы — котькудӥз ас интыяз зэмос профессионал луэ. элина Кумачёва | Иворъёс |
Виталий Пронин Та нуналъёсы Россиын ужаны кутскиз быръёнъёсын герӟаськем юанъёсъя центр. 10-тӥ сентябре Россиысь 20 улосын ортчозы быръёнъёс: выль тӧроос, интыосысь парламентъёсы депутатъёс быръемын луозы.Та нуналъёсы адямиосты ас улон интызыя пусъён понна заявлениосты кутон мынэ ни. Быръёнъёсъя территориальной комиссиос заявлениосты 4-тӥ сентябрёзь кутозы, нош участковой комиссиос - 8-тӥ сентябрёзь.Со сяна, Россиын ужаны кутскиз быръёнъёсын герӟаськем юанъёсъя центр. 29-тӥ августысен со ужалоз ӵукна 9.00 часысен ӝыт 18.00 часозь (Москва дыръя). Нош 30-тӥ августысен ужалоз уй-нунал ӵоже. Информационно-справочной центр ужамысь дугдоз 12-тӥ сентябре 18.00 часын.Пӧсь телефонлэн номерез - 8-800-301-1209. Отчы жингыртыса, тодыны луоз быръёнъя кампания сярысь, асьстэлэн быръёнъёсъя правоосты пумысь. Со сяна, курыны быгатоды асьтэ быръёнъёсъя комиссидылэсь телефонъёссэ.Елена Миннигараева Туспуктӥз А. Горбунов | Улон-вылон |
Виталий Пронин 10-тӥ-11-тӥ декабре Иж котырысь «Дзержинец» лагерьын удмуртлыкен вырись егитъёс понна «Удмурт-а мон?!» форум ортчоз. Егитъёс понна Россиын но солэн палэназ визь-кенеш сётӥсь, проектъёссэс улонэ пыӵатыны юрттӥсь олокыӵе но форумъёс радъяськыло. Нош Удмуртиын ужась удмурт егитъёсты огазеясь нокыӵе но площадка ӧвӧл. Сое кылдытэме кемалась потэ ни вал. Шумпотӥсько: форумез умоен лыдъяз Удмуртилэн Тӧроез Александр Соловьёв но.Егитъёслэсь куддыр кылоно: пӧртэм ужъёсты бергатысалмы, но визь но уг тырмы, опыт но ӧвӧл, юалляськыны но нокинлэсь. Кылсярысь, бизнесэ кыстӥсько, нош мар бордысен кутскыны уг тодо. Табере визь-кенешен узырмыны инты вань. Тодон-валан люканы луоз 4 удысъя: ивор вӧлмытон технологиос, политика, творчество, дышетон но наука. Секциосын кивалтозы шаерысьтымы тодосчиос, асьсэ удысазы данэ потэм адямиос. Татчы ик ӧтемын луозы министръёс. Соку егитъёс шара вераны быгатозы, кыӵе шуг-секытъёсын пумиськыло, мар лэсьтэмзы потэ но мар люкетэ. Бератаз чакламын Александр Соловьёвен пумиськон.Форум чакламын 50 адямилы. Но куриськисез туннэ солэсь трос, соин ик пӧлысьтызы быръёно луоз. Удмурт кун университетын дышетскись сьӧлта нылаш 3 пол заявказэ ыстӥз ни: ачим, пе, удмурт кылын рос-прос уг вераськиськы, но туж потэ кылме волятэме, шаерысьтымы национальной политикалэсь кудпала мынэмзэ умойгес тодэме. Туж трос куриськонъёс вуизы шарканъёслэсь. Со дыре ик Дэри ёрос чалмыт улэ. Можгаос малпало огаз гуртазы удмурт культуралы сӥзем центр усьтыны, сое туала технологиосын узырмытыны. Якшур-бӧдьяос визь-кенеш куро, кызьы нылпиоссылэсь удмурт кылэз дышетыны мылкыдзэс сайкатоно.Форуме пыриськыны быгато удмуртлыкен герӟаськем проектъёсын улӥсь егитъёс гинэ. Ужрадэ лыктозы шаермылэн палэназ улӥсь удмуртъёс но. Соку дэмен малпаськомы: мар лэсьтоно, улонмы отӥяз эшшо но умойгес мед луоз шуыса? Но со дыре ик валано: дасьсэ возьмано ӧвӧл, умой улонэз аслыд лэсьтоно. Нош егитъёс ке ӧз лэсьтэ, кин?Татьяна Ишматова, «Удмурт кенеш» огазеяськонлэн вице-президентэз Теги: Удмурткенеш | Иворъёс |
Виталий Пронин Туспуктэмын возьматоно семьялэсь улонзэ, сям-йылолъёсты, ӵош кариськыса ужамзэс, шутэтскемзэс.«Удмурт нылкышно кенеш» огазеяськонлэн Эгра ёросысь ёзэз «Семейный кадр» фотоконкурс ортчытэ. Отчы пыриськыны быгато вань мылкыд карисьёс.Туспуктэмын возьматоно семьялэсь улонзэ, сям-йылолъёсты, ӵош кариськыса ужамзэс, шутэтскемзэс.Ужъёсты ыстыку, одно ик пусъёно фотолэсь авторзэ. Вакчияк гожтоно ачиз семья сярысь но: кыӵе со, кытын улэ, кӧня нылпи семьяын, маин данъяське. Туспуктэмъёс кутӥсько liga.iqra@mail.ru. Со сяна, ужъёсты таӵе адресъя пыртыны луоз: Эгра каргурт, Советской урам, 54-тӥ юрт, егитъёслэн «ЛИГА» центрзы. Ӵошатсконэз ялӥсьёс ужъёсты 25-тӥ оштолэзёзь возьмало.- Вормисьёслэн нимъёссы тодмо луозы 15-тӥ куартолэзе, - вера Эграысь «Удмурт нылкышно кенешлэн» кивалтӥсез О. Абдасова. - Соосты быръёзы нимысьтыз кылдытэм комиссия но фото ужен вырисьёс. Тужгес устоосыз туспуктэмъёс адӟытонэ шедёзы. Вормисьёс ӟечкыламын луозы Семьялэн нуналэзлы сӥзем ужрадын.Мария Векшина | Улон-вылон |
Виталий Пронин Туэ мон нырысьсэ специалист луыса ужай «Шундыкар» лагерьын. Соин ик кӧня ке кышканэ вал, ужмы пӧрмоз-а шуыса. Нош куке адӟи, кыӵе нылпиос вуизы мынам отрядам, мон буйгатски. Занятиос дыръя ми трос вераським туала удмурт литература пумысен, В. Маяковский, С. Есенин но футуристъёс, этнофутуризм, кылбур техника сярысь. Учким видеокылбуръёсты. Асьмеос но «МаrvAl?» кино поттониен ӵош кӧня ке видеокылбуръёс лэсьтӥм. Йырам кылдӥз малпан: туала пиналъёс али чылкак мукетэсь, со зэмзэ ик выль поколение («поколение ӟ»), соослы кулэ ӧвӧл «попса», соос туж умой валало, мар сярысь гожъяло но кыӵе ӧръя мыно. Туж ӵем тодам вайылӥ «дети индиго» шуонэз. Но озьы ик вераме потэ: та пиналъёслы туж трос дышетсконо, лыдӟиськоно но малпаськоно на. Со зэмзэ ик выль поколение («поколение ӟ»)Пиналъёсы котькудӥз пӧртэм вал. Алнаш ёросысь Пелагея Куликовскаялэн творчествояз валтӥсь малпанэз - удмурт кылын вераськон, стилез солэн аспӧртэмлыко: кылбуръёсыз туж матын речитативлы, рэплы. Со кутылэ туж трос цитатаосты вотэсысь, соин ик со кылбуръёс туала шӧмъемесь луо. Алнаш ёросысь ик Карина Кочанова - прозаик, солэн туж умой юморескаосыз пӧрмо, нылаш туж лэчыт учке гурт улон, инкуазь шоры. Аделина Фёдорова - Ижкарын будэм адями, гуманистичной кылбуръёсты гожъя, поэзиез нюръяське адямиослэн тырмымтэосынызы. Эгра ёросысь Женя Корепановалэн кылбуръёсаз шӧдӥське туж мур малпаськон, философия. Шаркан ёросысь Юлия Фёдоровалы но Кияса ёросысь Алёна Мазитовалы туж кельше инкуазь, гурт сярысь гожъяськон. Алнаш ёросысь Мария Васильева но Марина Христофорова лэсьто классической амалэн кылбуръёсты, соос мур пуштросъемесь пӧрмо. Эгра ёросысь Галина Аверкиева шыпыт но ненег лирикаен выре, нылаш уг тоды на, кыӵе солэн валтӥсь темаез, ас шӧдэмезъя мынэ. Татарстанысь Кукмор ёросысь Лия Глухова - лулысь-сюлмысь гожъя яратон, удмурт кыл сярысь. Пичи Пурга ёросысь Юлия Дементьевалы кельшо история, шаертодон.Богдан Анфиногенов Теги: Егитъёс удмуртлитература Шунды Шундыкар | Лулчеберет |
Виталий Пронин Италиысь Риднау городын вожвылъяськизы Европаысь биатлонистъёс. Удмуртиысь спортсмен Валентина Назарова понна витетӥ этап медаль кузьмаз.Талэсь азьвыл асьме спортсменмы дуннеысь биатлонистъёс пӧлын кужымзэ эскериз, жаляса верано, вылӥ вормонъёсыныз паймытыны ӧз быгаты. Европаысь биатлонистъёс пӧлын ассэ туж умой шӧдэ. Россиысь спортсменъёс пӧлысь тужгес устоез лыдъяське. Нимаз бызьылонын куинь пол кырыж ыбемез сое ньылетӥ интые кельтӥз, со понна спринтын зарни медаль утӥз.Валентина Емельянова Туспуктэм: sportonline.ua Теги: биатлон ВалентинаНазарова | Спорт |
Виталий Пронин Макем уногес луозы утёно интыос, сокем ӧжытгес отчы сузьтӥськозы кузь киос.Cое быдтонъя нимысьтыз программа дасямын.Миым ужаны кутскиз Якшур-Бӧдья ёросысь жуг-жагез утялтонъя полигон. Лымшор ёросъёслы чакласа, лэсьтэмын Можгалан площадка. Соосты пуктон понна бюджетысь одӥг копейка но висъямын ӧвӧл. Инвесторъёс сюризы, шуэ инкуазь узырлыкъёсъя но инкуазез утёнъя министр Александр Нестеров. Берло дыре жуг-жагез утялтонъя полигон лэсьтон но та удысын берган ужбергатӥсьёс пӧлын данын луиз. Али, кылсярысь, Глазов, Вотка, Сарапул палан полигонъёс ӝутонъя проектъёс лэсьтӥсько. Со сяна, чакламын Уваын но Камбаркаын полигон кылдытыны.Таин сэрен ёросъёсын ворсаськыны кутскизы свалкаос. Но туннэ калык дась ӧвӧл жаг тырон понна мешоклы уксёзэ быдтыны. Куд-огезлы капчигес кырсь котырзэ вукыреме лушкем сапкыны.Шаерысьтымы кивалтӥсьёс туннэ юн сюлмасько Камбарка ёросысь Валяй урочище сярысь. Татын 730 гектар вылын будэ 14 шер пумиськылӥсь но бырон калэ вуэм будос. Ваньмыз соос Удмуртилэн Горд книгаяз пыртэмын. Сыӵе ик аспӧртэмлыко парк интыяськемын Шаркан ёросысь Шаркан но Ита шуръёс вискын. Татысь 6 пумо будос шаермылэн Горд книгаяз пыртэмын. Макем уногес луозы утёно интыос, сокем ӧжытгес отчы сузьтӥськозы кузь киос. Туэ тодосчиос эскерыны чаклало Можга, Вавож но Ува ёросъёсты.- Табере котькуд ёрос ачиз но быгатэ утёно тэльёссэ, шуръёссэ нимаз пусйыны, соосты котыртыны, утялтыса возьыны. Гуртоос асьсэос умойгес тодо аспӧртэм интыоссэс. Татчыозь сыӵе закон ӧй вал, законлы проект вань ни, - шуиз Александр Нестеров.Елена Сараматова Туспуктӥз А. Горбунов Теги: инкуазь ужпум | Улон-вылон |
Виталий Пронин Дэбес ёросысь Удмурт Льӧм гуртысь «Льӧмпу сяськаос» коллективе ветлӥсьёс А. Гаврилов но Н. Докучаева.Дэбес ёросысь Удмурт Льӧм гуртысь кырӟась Артемий Гаврилов но «Льӧмпу сяськаос» фольклор коллектив сентябрь пумын ветлӥзы Москвае. Отын Безруковлэн театраз ортчиз «Битва хоров» конкурсын вормисьёслэн бадӟым концертсы.Кылем арын та вакытэ «льӧмпу сяськаос» пыриськизы «Битва хоров» ӵошатсконэ. Отын быдэстӥзы «Сюан гурез», возьматӥзы «Солдат келян» йылолэз. Озьы дуннеысь 15 коллективъёс пӧлын 2-тӥ интые потӥзы. Финалын ини дэбесъёс возьматӥзы «Кенэз пылатон» удмурт сямез.- Туэ бырйимы «Сяськаяське тӧдьы льӧмпу» кырӟанэз но «Туннэ, туннэ» такмакъёсты, - вераз Артемий. - Бадӟым концертэ пыриськизы Россиысь 12 коллективъёс.«Льӧмпу сяськаос» ансамбле 16 адями ветлэ. Артемий соос доры сюрес лёгем ог 4-5 ар талэсь азьло Ижысь культурая колледжын дышетскон висказ. Егит пияшлэн жингрес куараез, шаерамы гинэ ӧвӧл, быдэс Россие чузъяське. Кемалась ӧвӧл Артемий «Россилэн зарни куараез» вожвылъяськонын 100 адями пӧлын нырысетӥ степенё лауреат луиз. Отын быдэстӥз Александр Серовлэсь «Как быть» кырӟанзэ.- Вормонэ Удмурт шаермылы дуно шуыса валай иворчиос вылысьтыз вылаз жингыръяны кутскем бере гинэ. Али мынам но, «Льӧмпу сяськаос» ансамбле мукет ветлӥсьёслэн но мылкыдмы лопырскемын. Азьланезлы ужрадъёсмес, ӵошен пуксьыса, чакланы ик ум вуттӥське, - ивортӥз А. Гаврилов.Али егит усточи ужа Ижысь нылпи творчествоя юртын. Тодон-валанзэ муромытэ Удмурт кун университетысь искусствоосъя но дизайнъя факультетын.Ольга Корепанова Теги: Егитъёс Москваын удмуртлык | Улон-вылон |
Виталий Пронин Удмуртиысь национальной библиотекаын ортчиз Австриын улӥсь удмурт тодосчиен, этнографен Татьяна Миннияхметоваен пумиськон но куинь берло книгаосыныз тодматскон. Татьяна Гильнияхметовна – история наукаосъя кандидат, философия наукаосъя доктор, уно аръёс ӵоже улэ но дышетэ Австриын. Ижкаре со вуиз этнографияя «МУДОР: сакральное пространство в культуре народов Урало-Поволжья» симпозиуме пыриськон вылысь. Но Удмуртиын улӥсьёс, егитъёс та тодосчиен рос-просгес мед тодматскозы шуыса, пумиськон радъямын на вал библиотекаын.Татьяна Миннияхметова вордӥськемын Башкортостанысь Бурай ёросысь Байшады гуртын, удмурт семьяын. Семьяязы куать нылъёс будӥзы, ог-огзылы юрттӥзы. Удмурт кун университетысь удмурт филология факультетэз йылпумъяса, Татьяна вордӥськем гуртаз бертӥз. Ӝоген сое, 23 аресъем нылашез, школалы директоре пуктӥзы. Нош куинь ар ортчыса, калыкез дышетонъя отличник ним сётӥзы. Ваньмыз огсыр радъяське вал. Но огпол Иже вуылыкуз пумиськиз Людмила Христолюбова тодосчиен. Солэн љуткамезъя ик наукая конференциосы пыриськыны, статьяос гожъяны кутскиз, кам сьќр удмуртъёслэсь сям-йылолъёссэс эскериз. Ужаз Удмуртиысь шаертодонъя музейын но, Историяя, кылъя но литературая институтын но, Уфаысь этнология эскеронъёсъя институтын но. Собере дышетӥз Эстониысь Тарту карысь университетын, Венгриысь Печ карысь университетын. Нош берло дас арзэ Австриысь Инсбрук карысь историяя но Европаысь этнологияя университетын ужа.Озьы ке но Татьяна – Россилэн гражданкаез. Та пумысен ачиз тодосчи тазьы шуэ:- Австриын одӥг кунлэн гражданинэз гинэ луыса улыны луэ. Отысь эшъёсы паймо: малы мон Австрилэн гражданкаез уг кариськиськы. Но мынам сюлмы интыяз ӧвӧл: кызьы вордіськем интыям, Россие, мон иностранка луыса бертылом?Татьяна Миннияхметоваен пумиськонэ лыктэмъёс солэн улон сюресэныз сяна, тодматскизы берло потэм книгаосыныз но. Кыл сярысь, одӥгаз люкамын тодмо фин тодосчилэн Уно Хольмберглэн 1911 арын но 1913-тӥ арын удмуртъёс но поръёс доры вуылэмез сярысь гожтэтъёсыз. Тодосчилэн верамезъя, соос сокем тунсыкоесь, сокем яркыт усьто огшоры адямиослэсь нуналмысь улонзэс – лыдњыкуд ачид но со вакытъёсы вуиськод кадь.Нялтас вераса, паймытэ тодосчилэн сомында книгаос, бичетъёс поттыны быгатэмез, котькуд ужзэ пыр-поч малпаськыса лэсьтэмез. Миннияхметова тодэ 16 кылэз, наукая статьяоссэ удмурт но ӟуч кылын сяна, немец, англи но мукет кылъёсын эркын гожъя. Солэсь лекциоссэ шумпотыса пумитало Венгриын, Финляндиын, Эстониын, Англиын, Шотландиын, Чехиын но трос мукет кунъёсын. Котькытын со возьматэ удмуртъёслэсь сям-йылолъёссэс, культуразэс. Но аслаз тодосчи сямен будэмезлы Татьяна Миннияхметова тау кариз удмурт тодосчиослы – Людмила Христолюбовалы, Валентин Кельмаковлы, Владимир Владыкинлы, Александр Шкляевлы.Пумиськон дыръя трос тунсыко учыръёс сярысь мадизы Татьянаен џош дышетскем тодосчиос – филология наукаосъя кандидатъёс Светлана Арекеева, Виктор Шибанов, шуныт кылъёссэс ӧз жалялэ матысь эшъёсыз – Историяя, кылъя но литературая интситутысь тодосчиос Елена Попова, Надежда Шутова, Нэлли Лигенко.- Татьяна Миннияхметовалэн книгаосыз УдГУ-ысь удмурт филология факультетысь студентъёс понна нуналлы быдэ ӝӧк вылын возён книгаос кадь луо, - пусйиз филология наукаосъя кандидат Галина Глухова. – Кин быгатоз на удмуртъёс сярысь англи кылын сыӵе чебер гожтыны, вераны, удмуртъёсты быдэс дуннелы сыӵе чебер но визьмо возьматыны…- Татьяналы ми егит дырысеныз ик туж паймиськом вал, - пусйиз Светлана Арекеева. – Яркыт, шаплы. Синмаськымон дышетскем сяна, со туж ӟеч спортсменка вал, пӧртэм ӵошатсконъёсын вормыліз, сое ноку нокин ӧз сутылы. Со дыре ик Татьяна пуш ласянь котьку вал туж эрико. Со эрико луэменыз ик со улонын сомында лэсьтыса вуттіз, дыр.Зэм но, 55 аресъем тодосчилэн пуш эрикезлы, кужымезлы, улон шоры капчиен учкемезлы али но паймоно. Тани та пумиськонэ но тодосчи уно сюрс иськемъёсты ортчыса вуиз. Озьы пӧрмиз: Австриысь вить пӧртэм самолётэн, кӧня ке городъёсын пересадка лэсьтыса, лобоно луэм. Но Удмуртиысь эшъёсыз доры, йӧскалык библиотекалэн шуныт «Тӧро Сэрегаз» со дыраз вуиз, пумиськонэ лыктэм егитъёслы но мӧйыослы ачиз лобон бурдъёс кузьмаз кадь.Елена Миннигараева Теги: даноадямиос удмуртдунне | Улон-вылон |
Виталий Пронин Сьӧлта ёросысь Выль Мӧнья гуртысь Галина Иванова аспӧртэм выжыысь парсь вордэ. Солэн сьӧд-тӧдьы виштыё горд парсьпиосызлы синмаськемын быдэс гурт. Г. Иванова — Кызьы бызи, парсь вордэмысь ӧй дугдылы на, — капчияк вера Галина Васильевна. — Бадӟым тӧдьы выжыысь парсьёсты возиськомы вал. Огпол Дэри ёросэ элькун Гербере ветлӥмы. Учкисько но, батыръёс пӧлын ӵошатсконын егит пияшлы вормемез понна ыжпи но парсьпи сётӥзы. Ачиз городской, пудоен мар карыны паймыса сылэ. Нош парсьпиез дото мусо — пиш-пиш горд пиштэ, эшшо бантэн думылэмын. Сыӵе басьтэме потӥз! Кӧняен вузалод, юасько. Аслам уксёе но уг тырмы. Эшъёсылэсь пунэмаськи. Автобусэ коробкаен валче сюлтыр-калтыр пыртӥ. Водитель куаретэ: зынмытыса быдтӥз ни, автобусэз ачид миськод. Нош мынэсьтым шудоез ӧвӧл. Дюрок выжыысь парсьпиос сярысь уно пол кылылэме вал. Но мынамез чылкыт дюрок выжыысь вылымтэ: трослы бадӟымгес будӥз, гоназ сьӧд-куӵо виштыосыз адскыны ӧдъязы. Вирыз суро-пожо вылэм. Но со умойлы. Ӝыны арес тырмемез бере ик бызьылӥз, арес тырмонэзлы 11 огкадь чебересь парсьпиос вайиз. Огез но ӧз кулэ. Соку нырысьсэ пайми, макем лек луэ вылэм мумы парсь. Пиосыз ноны понна вожмаськыны кутско ке, куаразэ поттэ, султэ но караз кошке. Озьы дисциплиналы пиоссэ ачиз ик дышетӥз. Соин но огбыдӟаесь будӥзы, дыр, шуисько. Али Галина Ивановалэн гидаз 5 мумы но 2 айы парсез. Дюрок выжыысь кожаса басьтэм парсьпилэсь пиоссэ табере «асьме выжы» гинэ на шуэ. Сюдэ но, веша но, ачиз ик уколъёс но пуктылэ. Ачим пудо эмъясь ӧвӧл ке но, улон котьмалы дышетэ, шуэ. — Парсьпи басьтыны лыктӥсьёслэсь нырысь ик юасько: гидды шуныт-а, йӧлын сюдыны луонлыкты вань-а? — веранзэ азьланьтэ нылкышно. — Парсьпиослы нырысь ик шуныт сэрег кулэ. Ӧвӧл ке, тулысысен сӥзьылозь лапас улын но вордыны яра. Со дыр куспын 70 килограмм люкалозы. Нош толалтэ гидтэк висьыны кутскозы. Кин но со парсьпиоссэ шыдэн сюдэ. Но йӧллэсь умоез номыр ӧвӧл. Адями гинэ но йӧл вылын будэ ук. Вож турын, клевер шумпотыса сиё. Толалтэ но тусязы турын тыриськомы, нош пыд улазы шунытлы котьку валемын куро. Туж ярато чабей, йыды — уллё бадӟым ке, ю-нянен сюдон дуногес усе, соин ик парыса сётъяськомы — тазьы дунтэмгес. Галина Васильевна пусъемъя, туала арын, коронавирус, африканской чума шоры учкытэк, парсен вуз карон — ӟеч бизнес. Айы парсь ог 200 килограммозь, нош мумыез ог 170 килограммозь будо. Мумы парсь араз 2 пол быдэн 10-12 парсьпи вайыны быгатэ, озьыен, сюдыны-будэтыны кисьтэм уксёез кӧня ке полэс берыктыны луэ. Скалэз сярысь, парсез вордыны но каньылгес, шуэ. — Аслад азбарад пудо вань дыръя мылкыд но шумпотэ, кӧт но тыро луэ, — шуэ Галина Иванова. — Аслэсьтыд сӥльдэ, ымтросад куртчыса, сиёд, нош басьтэмзэ — чепылляса. Соин но ёросамы парсь вордӥсьёс нуналысь нуналэ йыло. Январь-июль толэзьёсы парсьпиосты вузаны каньыл — юасез трос. Сӥзьыл вордскемзэ тани вузаны секытгес: тросэзлэн шуныт гидъёссы ӧвӧл, басьтэмзы уггес поты. Толалтэ сюдон но дуногес усе — турын-куар ишкыса уд пырты ни. Но пудо вордонме куштэме уг поты. Пимы но кунян вордыны кутскиз, фермер кариськиз. Дэмен шулдыргес. Елена Сараматова | Иворъёс |
Виталий Пронин Ижысь кужмо спортсменъёс арлы быдэ бадӟым балэ люкаськыло. Таӵе ужрад туэ 15-тӥзэ ортчиз.Залэ люкаськемъёс шоры учкыса, уд но малпа, соос кужмо спортсменъёс шуыса. Огзылэсь шоголь мукетсы дӥсяськемын, нылъёс ӝужыт беро пыдкукъёсын. Чеберайёс но тӥни. 15-тӥзэ ортчись балэ люкаськемын устоосыз пӧлысь устоосыз спортсменъёс, тренеръёс, дышетӥсьёс. Тужгес шудооссэ данъян грамотаосын но Ника статуэткаосын пусйизы.Туннэ нуналлы шаерамы кылдытэмын но ужа спортъя 67 федерация. Тросэз спортсменъёсмы Россилэсь данзэ кунгож сьӧрын утё, Олимпиадаосын вормонъёс басьто. Берло аръёсы кун ласянь но бадӟым саклык висъяське, асьме улосын гинэ арлы быдэ тол но гужем шудонъёс ортчо, бадӟым стадионъёс но куас базаос пуктӥсько. Со шӧдӥське спортсменъёслэн вормонъёссы вылын но. Егитъёслэн нырысетӥ тол Олимпиадазы дыръя Россиысь команда 5 зарни медаль басьтӥз, со пӧлысь кыкез - Удмуртиысь пиналъёслэн.- Асьме шаерын тол ӝыны ар пала кыстӥське, нош куасэн нискыласьёслэн лыдзы 25 процент мында гинэ люкаське, - пусйиз Президент Александр Волков. - Тросгес калыкез куас вылэ поттоно. Спортсменъёслэсь вормонъёссэс но дунъяны тыршиськом. Кылем ар ӵоже 13 муртлы улон инты висъямы.Кивалтӥсьёс данъязы тужгес шудо спортсменъёсты. Нырысь ик сцена вылэ тубизы «Преодоление» номинациын вормисе потэмъёс: следж хоккеен шудонъя «Удмуртия» команда, Фанис Муллахметов (пауэрлифтинг), Арслан Гильмутдинов но Ольга Мурашова (велоспорт).- Таӵе сӥлы каремзы понна туж шумпотӥмы, - шуиз следж хоккеен шудӥсь Юрий Широбоков. - Пӧлысьтымы тросэз - гуртъёсысь. Кылем арын ми Россиысь ӵошатсконысь азвесь медален бертӥмы. Та нуналъёсы Мензелинске потыны дасяськиськомы. Шудтэм учыре шедьыса но, азьланезлы осконмес ум ыштӥське.Валентина Емельянова. Теги: Иж | Спорт |
Виталий Пронин Кылем арын 560 тонна удобрение музъеме поныны быгатӥмы вал, нош туэ 40 тонна сяна ӧм басьтэ. Уксё ӧвӧл.27-тӥ апреле бусыосын гуретыны ӧдъязы тракторъёс. Лымшор палъёсын музъемзэс небӟытыны ӧдъязы. Кизьыны потӥзы Вавож но Ува ёросъёсын.Вавожъёс кизьыны котьку ваньмызлэсь вазь пото, шуэ ёрос администрациысь гурт удысъя управлениысь валтӥсь агроном Владимир Скобелев. «Восход» хозяйство 26-тӥ апреле ик сеялкаоссэ поттӥз ни, ӵуказеяз бордаз итӥськиз «Жуё-Можга» хозяйство. Бусыоссы вырйылынгес интыяськемын. Соин ик котэз ӝог тӧлӟе.Уваысь «Дружба» но «Луч» хозяйствоослэн бусыосазы - луо. Нюко интыоссэс но нюлэс дуръёссэс кельто на: трактор выйымон кот. Вань ёросъёсты азьпалтэмзылы шумпото. Зэм, лӧптэм мылкыдзэс куашкатӥсез но вань.- Кизьыны кутскимы ни ай, нош киос но пыдъёс куалекъяло, - лулӟе «Дружбаысь» валтӥсь агроном Людмила Ашихмина. - Кылем арын 560 тонна удобрение музъеме поныны быгатӥмы вал, нош туэ 40 тонна сяна ӧм басьтэ. Уксё ӧвӧл. Субсидиос дыраз но тырмыт висъяськымтэен, ваньмыз сямен хозяйствоос удобренитэк кылизы. Удобрение ӧз сюры ке, котькуд гектарысь 5-6 центнерен урожаймес ыштомы. Нош милям гыроно музъеммы 10 сюрс 998 гектар, со пӧлысь нянь улэ висъямын 3 сюрс 700 гектарез. Ужам уж, кужым жаль потоз. Ӟеч урожай басьтон понна толбыт кытчы но кидыслы ӧм ветлэ вал! Германиысь йыды, кӧжы вуттӥмы. Австриысь басьтӥмы рапс. Кизьыса эскерон вылысь Россиысь азьмынӥсь питомникъёсысь ӟеч выжыысь сема, люпин, бобы вайимы. Удалтӥз ке, асьме дорын но кидыслы шуыса будэтон сярысь вераськиськом вал. Нош удобренитэк кыӵе урожай луоз?Арысь аре тыршиськомы, скалъёсмы уногес йӧл мед сётозы шуыса. Таин валче 2012-тӥ арысен гордкушман но кешыр будэтыны ӧдъямы. Но туэ таиз борды но басьтӥськыны ӟигар ӧвӧл. 20 гектар пӧлысь 12-ез гордкушманмы миым лымы улэ пачказ, 9 гектар кешыр пӧлысь 4-ез сяна ӧз утялтӥськы. Сӥзьыл вазь вуиз уго, нош техникамы ваньзэ ӵош утялтыны ӧвӧл. Киын ишкыса ӧм вуттэ. Туж бадӟым оскон вал тулыслы: толбыт ӵоже кешыр уз кынмы, тулыс выльысь потталомы. Но музъемез бугыръяны кутски но - ярамонэз ӧвӧл. Государство гуртоослы бадӟымгес саклык висъясалыз ке, лябӟем хозяйствоослы ӝутӥськыны юрттысалыз ке, трослы капчигес луысалыз. Соку, оло, тулысэз но капчигес мылкыдын мытысалмы, эшшо золгес ужасалмы, - шуэ Людмила Ашихмина.Елена Сараматова Туспуктӥз Александр Горбунов Теги: бусыужъёс | Иворъёс |
Виталий Пронин Удмурт театрын Выль арлы сӥзем концертъёс ортчем бере егит удмурт ужбергатӥсь Семён Семёнов аслаз ЖЖ-яз тунсыко пост гожтӥз. Статьязэ со сӥзем удмуртъёслэн театре ветлэмзылы. Семёнлэн малпамезъя, калык люкаськон интыосын удмуртъёс асьсэды чебер возьыны уг быгато.Спектакльёс, концертъёс вискын антракт луыку, удмуртъёс кафее, пырыса, асьсэлэсь сиён-юонзэс потто но сисько. Семёнлэн чакламезъя, куд-ог кышноос, пе, антракт ялэмлэсь азьлогес потыса, эшъёссылы шутэтскон инты дасяло: ӝокъёсты кыско, тырисько, официантъёслэсь колбаса вандылыны пурт, аракыенызы куноятыны пластик стакан куро.Семён вала, конечно, «Перепечкин» кафеын пыжиськемез дунтэм ӧвӧл шуыса.Со сюлмаське кылемъёсыз сярысь, кудъёсыз буфетысь перепечсэ басьтысалзы, нош пуксьыны буш инты уг шедьто.Театрын пе, огпол конферансье серекъяса шуэм: «Нош али антракт. Кин сьӧраз сиён ваиз, со сиськыны быгатоз. Нош кин ӧз вайы, со кафеын кунояськыны быгатэ». Калык куатаськиз, пе: малы со милемды ултӥя? Малы со малпа, ми уксётэк шуыса, сьӧрамы куртчон ваимы ке.Удмурт спектакльёсын но концертъёсын гинэ таӵе учыр луыны быгатэ. «Мон оскисько, мукет лулчеберет интыосын тазьы уз луы. Малы ке шуоно ми кышкаськом, калык мар шуоз. Но татын калык ӧвӧл-а мар-а..», - гожтэ Семён Семёнов.Нырысь ик вераме потэ, удмурт концертъёсы но спектакльёсы адямиос кыдёкысь гуртъёсысь лыкто. Оло, театр - кемалась адӟиськымтэ эшъёслэн пумиськон интызы. Ӟуч луись, мурт луись Ижкарын Удмурт театр одӥг гинэ сыӵе инты, кытчы удмуртъёс доразы кадь шумпотыса лыкто, тодмоосынызы но ӵыжы-выжыосынызы пумисько. Куное саламтэк-а мар-а лыктод, буш киен пырод? Ог-огдэ гажаса куноятон-кунояськон удмуртлэн сямаз пыӵамын. Малпасько, ӟуч театрын соос асьсэды тазьы уз но возе.Семён Семёнов но шонер вера, театрлэсь, пе, чеберзэ валаны луэ, курилкае, гардеробе пыраса, буфетысь сиёнзэ веръяса. Ижын улӥсь удмуртъёс бен асьсэды мукет сямен возё ни, город культураез асэсто, соин Семёнлы уг яра вань удмуртъёсты янгыше уськытыны, асьсэды возён культуразы ӧвӧл шуыса. Гуртысь но городысь адями культураез ас сяменыз вала, соослэн дунне шоры учконзы но мукет. Сое но тодыны, валаны кулэ, ваньзэ одӥг сямен мертано ӧвӧл.Лариса Дмитриева Туспуктӥз Владимир Беломорских Теги: удмуртнылкышно Удмуртнылкышнокенеш Удмурттеатр | Иворъёс |
Виталий Пронин Павел ТитовСледствиея комитет эскере Кун Кенешысь депутатлэсь, «Титан-УК» компанилэн кивалтӥсезлэсь Павел Титовлэсь быремзэ. Тодады вайытон вылысь: Павел Титовлэн мугорыз шедьтэмын вал туэ 11-тӥ феврале ужан интыяз. Эскеронлэн нырысетӥ йылпумъянъёсыз сярысь «Известия Удмуртской Республики» газетлы ивортӥз шаерысьтымы Следствиея управленилэн кивалтӥсез Владимир Никешкин. Со пусъемъя, депутат улонысь кошкиз ас мылкыдызъя - тае возьматэ видеонаблюдение но. В. Никешкин ивортэмъя, Павел Титовлы ассэ быдтыны муг луиз, вылды, коньдон ласянь шуг-секытъёс - йылозяз-пумозяз вуттымтэ юртъёсын, пӧям дольщикъёсын герӟаськем ужъёсыз. Ассэ быдтон азяз депутат жингыръям уно эшъёсызлы, соосын адскемез потэ вылэм. Талэсь азьвыл югдурез утёнъя министр Александр Первухин но журналистъёслы вераз вал ини, Павел Титов ассэ ачиз быдтӥз, дыр, шуыса. Та учыр пумысен эскерон азинтӥське на. Павел Титовлэн кылизы кузпалыз но 3 нылъёсыз. Ньылетӥ пиналыз тани-тани вордскыны кулэ. «Титан-УК» компаниез ас кияз басьтӥз Павел Титовлэн выныз Дмитрий Титов. Со вие ик «Огъя Россия» партилэн Удмурт ёзэзлэн политсоветэз та нуналъёсы огкылэ вуиз: Павел Титовлэн Кун Кенешысь бушам интыяз выль депутатэз быръёнъя праймериз ортчытоно туэ 5-тӥ мартысен 11-тӥ маёзь. Елена Тугашова Теги: политика экономика | Улон-вылон |
Виталий Пронин 12-тӥ-14-тӥ куартолэзе Иже вуозы Татарстанысь, Чувашиысь, Марий Элысь, Бакшириысь но мукет улосвылъёсысь 13 коллективъёс. Брангуртысь «Кузьыликар» театр.Тросэз та коллективъёс спектакльзэс асьсэ кылынызы пукто. Озьы, Удмурт но Мунё театръёслэн сценаоссы вылын чузъяськозы бигер, чуваш, удмурт, пор, украин, ӟуч кылъёсын спектакльёс. Радъясьёс учкисьёс понна но сюлмасько, спектакль мыныку ик, текст наушникъёс пыр ӟуч кылын чузъяськоз.- Фестивале сюрон понна, нырысь интыосын быръён ортчиз, таосыз пӧлысь устоосэ пусйизы ни Москваын, - вера Лариса Гайнутдинова. - Удмуртиын, кылсярысь, фестивале пыриськыны мылкыд кариз 53 коллектив. Нош ортчиз 6-ез гинэ: 5-ез - Ижысь, 1-ез Брангуртысь «Кузьыликар» театр.Шаерамы нылпиослэн но егитъёслэн театръёссы 500-лэсь уно. Ижысь тужгес адӟем карымонъёсыз йӧскалык театръёс со - «Ватка» этностудия но «Асылъяр» театр.- Театрмы кылдӥз 2010-тӥ арын. Со куспын кӧня гинэ пиналъёс ӧз ортче ни ми пыр, - вера «Асылъяр» театрлэн кивалтӥсез Лариса Гайнутдинова. - Нылпиосты дышетӥськом крезьгурез валаны, инструментъёсын шудыны, актёр луыны. Фестиваль дыръя возьматомы удмурт бигеръёслэсь сям-йылолъёссэс - соосты ми бичамы Балезино ёросысь улӥсь бигеръёслэсь.Та борды итӥське Ильяс Бадретдинов:- Секыт ке но, туж кельше театре ветлыны. Сцена вылын огдыре кырӟаны но, тэтчаны но, крезьгуро инстурментэн шудыны кулэ ук!https://youtu.be/JTnJwzqZqdcТросэз йӧскалык театръёс возьматыны тыршо калыксылэсь культуразэ, сям-йылолъёссэ. Со сяна - шаерысьтызы писательёсссылэсь произведениоссэс. Озьы Ижысь «Дай пять» театр возьматоз Ымусьтон сярысь спектакль, Набережные Челныысь «Экспромт» театр - Габдулла Тукаен гожтэм нюлэсмурт сярысь «Шурале» мадёсэз, Архангельск улосвылысь «Поморская артель» театр - шоркарысьтызы Степан Писаховлэсь выжыкылъёссэ.Фестиваль пумен матэктэ ни, билетъёс вузасько. Нылпиосын пуктэм спектакльёс возьмало асьсэлэсь учкисьсэс! Кызьы вераз культурая но туризмъя министрлэн воштӥсез Валентина Дерюшева, Удмуртия та фестивальлэн дорез луыны кулэ. Москваысь лыктэм дунъясьёс мед адӟозы, таӵе бадӟым фестивалез ми паськыт ортчытыны быгатӥськом шуыса, со понна милям вань луонлыкъёсмы уго вань.Кытын но ку ортчозы спектакльёс 12-тӥ куартолэзь 17 часын - Шор площадьын усьтӥськоз «Нылпиос но театр» фестиваль. Удмурт театр 14 часын - Ижысь «Ватка» этностудиялэн «Ярдуртэм нюлэс» драмаез. Пичи Пурга ёросысь Брангуртысь «Кузьыликар» театрлэн «Улон биньгозы» драмаез. 19 часын - Йошкар-Олаысь «Воштончыш» («Синучкон») театрлэн «Шнуй пызле» («Пӧртмаськись палэзьпу») выжыкылэз. Ярославльысь «Надежда» театрлэн украин фольклоръя «Байки» спектаклез. 13-тӥ куартолэзь Удмурт театр 10 часын - Чувашиысь «Хунав» («Уд») нылпи студилэн «Пукане» («Мунё») выжыклэз. Башкириысь «Корос» («Корт») калык театрлэн «Вуизы нылъёс гуртэ» крезьгуро комедиез. 12 часын - Таганрогысь «Волшебный фонарь» калык театрлэн «Сон» спектаклез. Ижкарысь «Дай пять!» театрлэн «Рождество» спектаклез. 14 часын - Набережные Челныысь «Экспромт» студилэн «Шурале» крезьгуро спектаклез. Ижысь «Асылъяр» ансамбльлэн - «Милл тебез х зин л ре» («Калыклэн узырлыкез») крезьгуро спектаклез. Егитъёслэн юртазы 18 часын - Ижысь «Радуга» театрлэн «Чиполлино» балетэз. 14-тӥ куартолэзь Мунё театр 10 часын - Архангельскысь «Поморская артель» нылпи коллективлэн «Не любо - не слушай» спектаклез. Ижысь «Птица» театрлэн «Издалека долго» выжыкылэз. 14 часын - фестивалез йылпумъян 6+ Мария Векшина Теги: театр | Улон-вылон |
Виталий Пронин Нылпиослы уг тырмы мумы-бубыоссылэн сюлэм шунытсыПиналъёслэн гужем каникулъёссы дыръя югдурез утисьёс ӵем вуыло трос нылпиё но секыт югдуре шедем семьяосты эскерыны. Ижысь Первомай ёросысь быдэ вуымтэосын ужанъя инспектор Александра Невоструева но ужан нуналзэ нылпиосты эскерон бордысен мытэ.Паймоно, кыӵе но семьяос ӧвӧл! Тросэз анай-атайёс кӧттыр сиськыны но нылпиоссэс дӥсяны коньдонзы уг тырмы шуыса ӝожтӥсько, нош нуналлы быдэ курытсэ ӟизтыны уг кепырало, шуэ Александра Невоструева.- Учётын сылӥсь семьяосмы туж пӧртэмесь, ӵем дыръя нылпиос будо анайёсын гинэ, - шуэ полициысь вылӥ лейтенант. - Бӧрысь со анайёслэн туганъёссы кылдо, одӥг ласянь, шумпотоно быдэс семьяослы, нош мукет ласясь, малпаськонэ усёно: ӵем дыръя воргоронъёслы мурт пиналъёс мултэс луо, сантэманы кутско, кышкатъяло. Вылаз ик, сыӵе семьяосын курытсэ юыны ярато, со валлин пиналъёс нокинлы кулэ уг луо.Кылем пятница нуналэ инспекторен ӵош Ижысь Первомай ёросысь секыт учыре шедем семьяосты эскерыны потам. Ӵапак та нуналэ тросэз семьяос ужан арнялэсь йылпумъяськемзэ пусъё. Тани Болото нимаськись интыын огаз 3 комнатаен квартираын 8 кузя уло. Анай-атайлэн 8 аресъем пизы вань, нылзы нылыныз улэ, нош пизы - кышномуртэн, таосызлэн 6 толэзьем этезы будэ. Быдэс семьяен курытсэ юыны ярато.Мукет семья но ӟеч сямъёсыныз сокем уг висъяськы. Одӥг липет улын анай но солэн нылыз, таизлэн 10 но 3 аресъем дыдыосыз будо. Эмеспи шуонзы нокытын уг ужа. Инспекторъёслэсь вуэмзэс туж вите вылэм ни бускельзы. Натальяпай ӝожтӥське, нуналлы быдэ ӵашето, пагӟаос вылын кудӟыса кӧло. Ӵем дыръя кесяськем куараос кылӥсько: анайзы шоры нылъёс, тырмоз ни, анай, юыны шуыса кесясько.Бен, инспекторъёс котькуд семьяез эскерыса уг вутто. Ма, собере, юыны яратӥсь анай-атайёсты алэмзылэсь пайдалыксэ но инспекторъёс ӵем дыръя уг шӧдо.Александра Невоструевалэн участоказ, огнын анайёс сяна, огнын атай но вань. Кышномуртлы, пе, нылпиез кулэ ӧвӧл, калге, ӵем юылэмысьтыз, воргорон сое уллям. Жаляса верано, ачиз воргорон но укыр ушъямон ӧвӧл, куд-ог дыръя ачиз но курытсэ веръялля.- Одӥг пол квартирае пырим, - вера Александра Невоструева. - Кузпалъёс кудӟыса пограмын, нош 9 толэзьем пиналзы, сиемез потыса, валес вылаз кесяськыса сылэ. Сыӵе дыръя ӝог юрттэт сётонъя службаын ужасьёсты ӧтиськомы но пиналэз таласькомы. Сайкиськемзы бере анай-атайёс асьсэос полициын ужасьёс доры лыкто. Валамон, сыӵе семьяосы пиналъёс берытско опекая но полициысь быдэ вуымтэосын ужанъя ёзъёсын кивалтӥсьёс, нимысьтыз комиссия эскерем бере гинэ. Пиналзэс талам бќрсьы куд-ог кузпалъёс тупатско, мукетъёсыз огдырлы гинэ сайкисько.А. Невоструевалэн участоказ 10 семья секыт югдуре шедемъёс пӧлы пыре. Со сяна, учётын сыло быдэ вуымтэос - 28 кузя. Берло дыре йылэ йыртэмась нылъёслэн лыдзы. 16 арессэс тырмытымтэ нылпиослэн умойтэм ужзы понна анай-атайёссы кыл кутыны кулэ ке, соос ӵемысь вераны но уг тодо, кытын калге нылпизы ӝытъёсы.Валентина Кутузова Теги: нылпи Нылпиос | Югдурез утён |
Виталий Пронин 4-тӥ оштолэзе Глазовысь техникая колледжын Элькунысьтымы пӧртэм выжыосысь студентъёслэн III-тӥез форумзы ортчоз. Сое радъялозы Элькунысьтымы йӧскалык политикая министерство, Эшъёськон юрт но шаерысьтымы национально-культурной огазеяськонъёслэн «Валче» ассоциацизы.Форуме Глазкарысь, Яр, Дэбес, Игра, Балезино, Кез ёросъёсысь студентъёс — егитъёслэн национально-культурной огазеяськонъёссылэн ёзчиосыз — пыриськозы. Соосыз ас уженызы тодматозы Эшъяськон юртысь ӧнерчиос но «Валче» ассоциацилэн ёзчиосыз. Форуме люкаськем егитъёс проект кылдытонъя уже, чебер вераськонъя но киужъя мастер-классъёсы пыриськозы, армян, азербайджан, еврей, бигер но мукет йӧскалык культураосын тодматскозы, немец, пор, удмурт но ӟуч эктонъёслы дышетскозы. Собере радъясьёс шулдыр концерт но этнодискотека ортчытыны чаклало. Теги: Валче Глаз Егитъёс Эшъяськонюрт | Иворъёс |
Виталий Пронин С. ШарыповаСергей Шарыпов - ӝог ветлон спортъя мастер. Вордскемын 1992-тӥ арын Алнаш ёросысь Серп гуртын. Алигес вуылӥз Сочиын ортчем Россилэн чемпионатаз, бадӟым ӵошатсконысь удмурт пияш азвесь медален бертӥз. Гуртоосыз куано но оско, азьланяз быдэс Серпмес гинэ ӧвӧл, Удмурт шаермес но дунне тыр данъялоз шуыса.- Ӝог ветлон амалэн ку нырысьсэ тодматскид?- Школаын дышетскыкум ик, спортэн эшъяськи: куасэн бызьылӥ, баскетболэн шудӥ. Куд-ог дыръя вормонъёс но басьтылӥ, нош 8-тӥ классысен нырысьсэ тодматски ӝог вамышъянэн. Физкультуралы дышетӥсьмы Александр Алашеев та амаллэсь техниказэ возьматӥз. Нырысьсэ ӵошатсконэ мыныса ик, 2-тӥ интыен бертӥ, нош Ижысь ӵошатсконын 3-тӥ интые потӥ. Таӵе вормонъёс монэ бурдъязы.- Али кытын дышетскиськод, мугордэ кыдатӥськод?- Дышетскисько УдГУ-ысь мугорез кыдатон культурая но спортъя факультетын. 3-тӥ курсаз вуи ни. Тодон-валан люкам сяна, нуналлы кык пол бызьылыны потасько. Котькуд нунал 30-50 иськем вамышъясько, пӧртэм упражнениос лэсьтӥсько. Куд-ог дыръя манеже пырасько, нош гуртам Алнаш-Грак сюрес кузя бызьылӥсько. Нырысь-валысь куд-ог водительёс шорам долкаса учкылӥзы, нош отӥяз дышизы кадь.- Спортэн эшъяськемед дышетскыны уг люкеты-а?- Кык кечез кутыны шуг. Сборъёсы, ӵошатсконъёсы ветлыку, «быжъёс» кылдыло. Спортсмен юн сямо луыны кулэ бере, улонын пумиськись шуг-секытъёсты вормыны дышетсконо.- Кыӵе вормондэ тужгес дуноен лыдъяськод?- Вить пол пыриськи Россилэн чемпионатаз. Ноку уг вунэты Чебоксары городэ вуылэмме. Вормисьёс пӧлы шедьыны ӧз удалты ке но, 20 иськеме бызьылонын спортъя мастерлэсь куронзэ быдэстӥ. Нош алигес Сочиысь азвесь медален бертӥ, отысь куазь троссэ какалмытӥз соку. Старт сётон нуналэ мон но асме уродгес шӧдӥ. Кызьы кыкетӥ потӥ, озьы ик финише но вуи.- Спортэн вырон дуно усе-а?- Милям костюммы - майка но шорты. Огъя дуныз 3 сюрс манет тыр люкаське, пыдэ понон но тужгес дунтэмез та мындагес ик сылэ. Ярано коть, куд-ог дыръя коньдонэн юрттӥсько ёрос администрация но Удмуртия. Та дырлы шаерысьтымы ӝог ветлӥсьёс пӧлысь тужгес кужмоез луисько, куд-ог тренеръёс асьсэос ик Мордовие мыныны ӵекто. Бен, кылем арын одӥг тодмое отчы кошкиз, пичи но уг жаля, вылаз ик, соослэн Россиысь сборное шедьыны луонлыксы бадӟымгес.- Азьланезлы кыӵе малпанъёсын улӥськод?- Дышетсконме йылпумъяса, физкультура урокъёсты нуись луо, нош мынам школаын дышетэме гинэ уг поты, тренерлэсь но ужзэ быдэстэме потэ. Та вие Алнаш ёросысь Выль Утчан школаысь пиналъёсын ужай, тренировкаос ортчытъяй, туж кельшиз. Азьланезлы малпанъёсы бадӟымесь, нырысь ик Россилэн сборнояз шедёно вал, нош отӥяз, оло, Олимпиадае но сюрес усьтӥськысал.Анна Шарыпова Теги: Алнаш Серп | Спорт |
Виталий Пронин Ӵуказе филармониын Удмурт корка пумысен шара кылзонъёс ортчозы. Вань мылкыд карисьёс малпанзэс вераны быгатозы, мар интыяськыны кулэ удмурт юртын? Ужрад ортчоз 7-тӥ инвожое, кутсконэз 18.00 часын.Филармоние лыктэмды ӧз луы ке, ивортӥськом: асьтэ малпандэс тӥ та дыре вотэс пыр но вераны быгатӥськоды. Ужрадысь меӵак эфир нуоз «Удмуртия» иворъёсъя агентство.Удмурт корка котырын вераськонъёс ӟырдыт мыно. Азьветлӥсь, туала удмуртлыкез лэсьтӥсь Дарали Лели вера, Удмурт корка туала карысь удмуртлыкез но культурамылэсь азинскемзэ возьматыны кулэ - модаез, этнофутуризмез, удмурт суредасьёслэсь ужъёссэс но мукет. Дарали Лели: Подиумен залын котькуд ар радъяны луоз удмурт модалэсь арнязэ.- Удмурт культуралы сӥзем центрын озьы ик умой луысал подиум пӧрма кузь сцена лэсьтыны, - гожтэ Дарали Лели. - Подиумен залын котькуд ар радъяны луоз удмурт модалэсь арнязэ. Малпасько, удмурт культурая центр понна таӵе подиум - паровоз выллем, со сётысал луонлык трос пӧртэм ужен вырыны (отын ик кырӟан концертъёс но, кино но возьматыны луоз), со уксё поттыны юрттысал. Та висъясал асьме центрмес мукет культурая юртъёслэсь! Тодады вайытом на, вотэсын али юалляськон ортче. Калык малпанзэ вера, та юртын одно ик удмурт кылъя, эктонъёсъя дунтэк занятиос мед ортчылозы шуыса. Покчи кырӟасьёслэн «Камали» студизылы но татын инты, пе, ярасал. Егитъёслэн «Шунды» огазеяськонысьтызы егитъёс шуо: умой луысал, быдэс ар ужась «Шундыкар» усьтӥськысал ке. Соку нылпиос пӧртэм ӧръёсъя кружокъёсы ветлысалзы. Мукетъёсыз верало, кулэ, пе, адӟытонъёсын зал, музей, удмурт книгаосын вуз карись магазин, IT парк, спортзал но мукет.Шара кылзонъёс бере вань та малпанъёс оргкомитетлы сётэмын луозы. Соос, проект лэсьтыку, лыдэ басьтӥськозы. Удмурт коркаез усьтыны чакламын 2019-тӥ арозь.УД Туспуктэмъёсыз А. Горбуновлэн, "Фокус" фотошколалэн | Улон-вылон |
Виталий Пронин Якшур-Бӧдья ёросысь Мукшиысь Ирина но Алексей Голубинъёслэн бакчазылы нокызьы синмаськытэк уд кыльы: теплицаязы вуэмын ни огречсы, тани-тани усьтӥськозы сяськаоссы. И. Голубиналэн ваньмыз удалтэ.Туспуктӥз Элина КУМАЧЁВА — Музъеммы 50 сотка, — вера Ирина Голубина. — Кунян вордӥськом бере, со пӧлысь ог ӝынызэ турын улэ кельтӥськом. Нош кылемаз олома но мерттӥськом: картошка, кубиста, ӵужкушман... Теплицаямы шуныт пыртэмын. Озьы огречмес март толэзе ик сиыны кутскиськом, бордазы ик будо укроп, салат но мукет вож сиёнъёс. Отчы ик выжыятӥсько на помидор. Ирина Валентиновна Мукши школаын математикалы дышетэ. Пизы но нылзы Москваысь но Пермьысь вылӥ дышетскон заведениосын тодон-валан люкало. Соин ик И. Голубиналэн гужемзэ бакча котыраз берганы дырыз шеде, пе. Кӧня пумо сяськаоссы — ноку лыдъямез ӧвӧл. — Туж яратӥсько эхинацеяосты — мынам соос олокыӵе но пӧртэмъёсыз вань, — шуэ нылкышно. — Косяк улам ик быдэс убо мерттӥ садын будӥсь ромашка. Петуниосы, хостаосы туж трос. Розаосты но яратӥсько. Розаосыз чурен-чурен мерттылэмын. Шуэ: куд-огъёсыз аръёсын будо, мукетъёсыз, 3-4 ар ортчыса,лябӟыны кутско. Соин ик Ирина Валентиновна соосты ачиз выжыятыны дышем. Июль толэзе 2-3 куарпотонэн вайёсты «Корневин» суретын кӧня ке возе но горшоке мерттэ, банкаен шобыртэ. Толалтэлы корка пыртэ. Вуоно тулыс выль выжы дась луэ. Удобрениосты Голубинъёс ас бакчаязы уг куто. Сутэрпуоссы, яблокпуоссы но мукет куак-писпуоссы улэ кыед потто. Нош сяськаоссы, пе, уката шумпото дрожжиен, курег кыедэн, пушнерен пукетэм вулы. Пушнер, пень, маял... Ирина Голубина дэмла: 3 200 литръем вышкые ог 1 ведра курег кыед, пушнер, пень пононо но, ву ватсаса, пытсано. 2 арня пала пукетоно. Будосъёс вылэ кисьтано, ӝыны литр суретэз 10 литр вуэн кизертыса. 3 10 литр вуэ 100 грамм маял (дрожжи) но ӝыны стакан мында песок ватсано. 1-2 нунал ӵоже пукетоно. Таизлы вулы уката шумпото сяськаос. 3 Жаг турынэз одӥг люке тыроно, ватсаны луоз кыед, пила пызь. Вылтӥз кисьтоно «Байкал» сурет, собере зӧк плёнкаен шобыртоно. Вуоно араз со вылын туж умой будозы каун (тыква), кабачок. 2-тӥ араз со вань будосъёслы туж яралоз ни. Элина Кумачёва Теги: бакчакотырын бакчаужъёс берекет удмуртнылкышноос | Иворъёс |
Виталий Пронин Гуртэтӥ ветло койыкъёс, кырпарсьёс, ӟичыос, гондыръёс Алексей Никитинлы оген но мӧзмыт ӧвӧл. Туспуктӥз Надежда ДаниловаЭгра ёросысь Лозолюк муниципал кылдытэтэ 11 гурт пыре. Со пӧлысь 2-аз гинэ 100-лэсь ятыр улӥсез, кылемаз — 50-лэсь ичи, нош Тюптишурйылын воргорон чылкак огназ улэ. Тунсыко лыдпусъёс Тюптишурйылын куке-соку 30 пала корка вылэм, табере гуртын шыпыт.— Люзо-Люк гуртысен та гуртозь 12 иськем луэ, Зура черкогуртлы мынон сюрессы матынгес — ог 7 иськем, — шуэ Лозо-Люк муниципал кылдытэтэн кивалтӥсь Антон Касаткин. — Тросэз улӥсьёссы артысь Тюптие но мукет гуртъёсы улыны кошкемын.Архивысь документъёсты учконо ке, Тюптишурйыл (Тюптишурский) гуртын 1892-тӥ арын 9 семьяын (Емельянов, Корепанов, Никитин семьяос быдэн 3-ен) 91 адями улэм, соос сик коранын ужаллям. Гуртоослэн 31 валъёссы, 49 скалъёссы, 89 йыр мукет пудозы вылэм. Гуртоос пӧлысь кыкез гинэ лыдӟиськыны-гожъяськыны быгатӥллям. Собере гурт Тюптишурский починок луэм, 1905-тӥ арын 14 хозяйствоын 124 улӥсез луэм, 1924-тӥ арын — 19 коркан 188 улӥсез.1930-тӥ аръёсы татын кылдэм «Удмурт» колхоз. Быдӟым ож кутскон аре 31 хозяйство лыдъяськем. Ӵапак соку ик вал, дыр, гуртлэн тужгес бадӟым дырыз. Туала вакытэз сярысь ке верано, 2002-тӥ арын та гуртын 4 улӥсез вылэм ик ай. Нош табере отын улэ на 1976-тӥ арын вордӥськем Алексей Никитин гинэ. Тодэ ваёнъёс Тюптишурйыл гуртэ мынэмелэсь азьло мон Тюптие дугдылӥ, Светлана но Георгий Ворончихинъёсты сюрес возьматыны курыса. Георгий Евгеньевич Тюптишурйылын вордскем но будэм.— Гуртмы бадӟым ӧй вал, гуртоос сое куспазы Шурйыл гинэ шуылӥзы. Складъёс сылӥзы, ю куасьтӥзы, берлогес татын ыж вордӥзы. Ульча пумъёсын ӟезьыос пуктэмын вал, — тодаз вае воргорон. — Милям коркамы нырысетӥ сылӥз. Пичи дыръямы шумпотыса ик со ӟезьыез усьямы. Со понна милем пичильтык салам но куд-огез сётылӥз. Толалтэзэ но мӧзмыт ӧй вал, конюховкаысь лушкемен дӧдьы поттаса, сюрес кузя гурезь уллань нискыламы. Ӵем дыръя дӧдьыез интыяз ӧм вуттылэ, со понна трос йӧтылӥз. Конюхмы Виталий Юрьев ялан бервылмес утялтылӥз. Дорамы Ватка выжыысь валъёсты вордӥзы. Эграын я Зураын валэн ворттылонъя ӵошатсконъёс ортчылӥзы, арганчиосты но сьӧразы басьтылӥзы. Василий агае арганчи вал, одӥг полаз вормиллям но, нейлон басмалэсь вурем дэремен гуртэ вуиз. Со вакытэ со туж бадӟым, дуно кузьым вал, угось магазинысь трос басьяны ӧз шедьылы. Трос пудо вордӥзы.Георгий Евгеньевич тодэ ваёнъёссэ веран сямен гуртэ вуимы. Ульчаын ӝужыт турын, Ворончихинъёслэн корка бервылазы кожимы. Вуж юрт вӧзын йыг-йыг сылэ бадӟым кедр, 2-3 муртлы ӟыгыртыса сузьымон. Сое Георгий Евгеньевичлэн песятаез Александр Савельевич мерттэм вылэм ай.— Та гуртэ 1983-тӥ арын бызи, — шуэ Григорийлэн кузпалыз Светлана Витальевна. — Сюрес туж нӧд вал соку. Семьяенымы татын кема ик ӧм улэ, бадӟымез пимы вордӥськем бере артысь Тюптие улыны выжимы. Озьы милям пимы та гуртын берпуметӥез вордскем пинал луиз.— Быдӟым оже кошкем воргоронъёс пӧлысь туж ичиезлы гуртэ берытскыны кылдӥз, соин валлин но гуртмы синӥз, — ватса Георгий Ворончихин. — Собере колхозъёсты огазеязы. Гуртмы жаль потэ — мон татын вордскемын но будэмын ук. Али вордскем интыям муш вордӥськомы, чуркаосмес эскерылыны вуылӥськомы. Гужемлы одӥг пол ке но шутэтскыны бертылӥськомы, Ижын но Эграын улӥсь нылпиосмы дӥнямы вуылыку. Сюлэм кыске ик вордскем палъёсы. Пуныен, коӵышен ӵош Та гуртозь машина сюрес вань ик, нош ульчаетӥ чатыр-чутыр кыстӥське пыдын ветлон сюрес гинэ. Ӝужыт турын тӧлъя веттаське. Шӧдтэк шорысь мышкамы пуны адӟиськиз.— Озьыен, Алексей гуртын. Пуныез солэн котьку сьӧраз ветлэ, — верало Ворончихин кузпалъёс.Милесьтым вуэммес адӟыса, лэся, Алексей Никитин капка азяз потӥз. Мон пуныезлы пайми: куаразэ но ӧз поттылы, ӧз но иса, сьӧрамы каллен гинэ вамышъяз, нош кузёзэ адӟиз но соку ик вӧзаз кариськиз.— Дыраз вуиды, кошкыны дасяськисько вал, — велосипедэз шоры возьматӥз Алексей Валентинович. — 2 питрано «валэ» котькытчы вуттэ. Огнам улӥсько кожаськоды-а? Уг, мынам вань Бим пуные, Пират нимо айы коӵыше, Муся нимо мумы коӵыше, ӝоген коӵышпиосыз вордскозы. Пичильтык бакча возисько, сиёнэз мыным окме, отын-татын ужасько. Семьяе ӧвӧл, ӧй кышнояськылы. Огнам улӥсько ке но, мӧзмыт ӧвӧл. Гуртын шулдыр, корка вӧзтӥм ик кыр пудоос ветло: койыкъёс, кырпарсьёс, ӟичыос, гондыръёс.Никитинлэн коркаез бадӟым — вить сэрего. Одӥг сэрегаз котырзэ возе, уг улы отын. Инкуазез гуртын шулдыр, палэнэ кошкемез ик уг поты. Гуртын сотовой телефон кутэ, коркаяз электро кыскемын, вуэз вань, марысь мар ке, корка бордаз ошмесэз но жильыртэ. Куд-ог дыръя Алексей ветлэ Тюптие пу пилисьёс, бугро лэсьтӥсьёс дорын ужаны. Бертыкуз со гуртысь ик магазинысь басьяське.— Калык монэ «губернатор» шуэ, — серектэ Алексей Никитин. — Озьы уго, аслым ачим кузё луисько, ма кареме потэ, сое ик лэсьтӥсько, инкуазен огкылысь улӥсько.— Ми пичи дыръя гуртамы ӵыпетмы вал, чорыганы яратылӥм, — шуэ Георгий Ворончихин. — Тэшкылиосын артэ ик чорыганы яратылӥз Алексейлэн песянаез Анна Овчинникова. Солэн ымаз котьку но тамакез луэ вал. Чорыгасьёс та вие но Тюптишурйылэ куд-ог дыръя вуыло ик.— Песянае сярысь ӵемысь мадьылӥз мамае Апполинария Максимовна но, жаляса верано, кылем арын улонысь кошкиз, — шуэ Алексей Валентинович. — Солы 83 арес вал ни, Шурйылын вордӥськемын, татчы ик быземын вал. 6 пинал вордӥз — 5 ныл но пи. Нылъёсмы сьӧрло бызизы, нош мон атай юртын улӥсько, ӵыжы-выжыосмы трос, улэм-вылэмме эскерыны вуыло. Соин ик чылкак огнам кылемын ӧй шуысал. Надежда Данилова | Иворъёс |
Виталий Пронин Та вакытэ камераос юнматэмын Ижысь Партизанской урамын но Вотка шоссеын ужась машинаос борды.Ижысь сюресъёсты лэсьтонэз табере чаклалозы видеокамераос. Таӵе кичӧлтонэн потӥз «Автомобильная Удмуртия» огазеяськон. Огазеяськонлэн кивалтӥсез Борис Ломаев ивортэмъя, таӵе амал, асьме дорын сяна, нокытын уг кутӥськы на. Камерае гожтӥськоз сюрес лэсьтӥсьёслэн быдэс нунал ӵоже ужамзы. Та бӧрсьы видеосуредэз учкыса потозы «Автомобильная Удмуртия» огазеяськонэ пырисьёс. Соос чаклалозы, макем рос-прос быдэсто лэсьтӥськисьёс ас ужзэс, уг вӧлдо-а асфальт зор-кот дыръя. Куронъёсты уг быдэсъялэ ке, лэсьтӥськисьёсты кыл кутонэ кыскозы. Та вакытэ камераос юнматэмын Ижысь Партизанской урамын но Вотка шоссеын ужась машинаос борды. Автомобильёс таин гинэ буйгатскыны уг малпало. Матысь дыре соос вуылозы асфальт поттонъя заводъёсы но: сюрес шобыртыны дасям суретъёсты экспертизае лэзёзы. Елена Тугашова Туспуктӥз А. Горбунов Теги: сюрес | Улон-вылон |
Виталий Пронин Вуоно арын Сочиын ортчоз дуннеысь егитъёслэн 19-тӥ фестивальзы.Фестиваль сюрессэ мытӥз 1947-тӥ арын Прагаын. Пӧртэм аръёсы со ортчиз Берлинын, Гаванаын, Бухарестын но мукет каръёсын. Вуоно арын 14-тӥ-22-тӥ коньывуонэ тужгес устоосыз егитъёс люкаськозы Россие. Отчыозь дыр трос ай ке но, солы дасяськон али ик кутскемын ни. Фестивале пыриськыны мылкыд каремды сярысь верано, Russia2017.com сайтэ пырыса. Асьтэ сярысь анкета гожтэм сяна, тӥледын нимысьтыз пумиськыса вераськозы.Со сяна, али волонтёръёсты но утчало, нош Россиысь вузъёс куспын мынэ вожвылъяськон: кин быгатоз волонтёръёс понна дышетскон ортчытыны.Dart Туспуктэм: скриншот | Улон-вылон |
Виталий Пронин 80 арессэ пусйиз медицина наукаосъя доктор Иван КузнецовМедицина наукаосъя доктор Иван Кузнецов Россиын нырысьсэ лэсьтыны кутскиз сэппуйыэнызы курадӟисьёслы выль амалъя операция, та сярысь диссертация но гожтӥз.ДӥсьтонЭмчи луыны Иван Степановичез ачиз Инмар косӥз, вылды. Егит дыръяз шырвисёнлэсь ӧжыт гинэ ӧз кулы. Мукетъят аслыз ачиз пичи операция лэсьтыны дӥсьтӥз. Солэн пыдыз висьылӥз, врачъёс номыр кышкытсэ ӧз шараялэ. Но пияшлэн чиданэз быриз: пыдзэ вандылӥз но, отысь пияла юдэс потӥз.Вордӥськиз Иван Кузнецов Алнаш ёросысь Шадрасак-Кибьяын. 1959-тӥ арын йылпумъяз Ижысь медициная институтэз. Дышетскыкуз ик солы операциос лэсьтылыны оскылӥзы. Нырысетӥез вал 3-тӥ курсын.Эмъясь луыса ужаны кутскиз Эгра ёросысь Зураын. Отын 3 ар тыршиз, берло выжиз Нырысетӥ элькун больницае. Иван Степанович егит специалист лыдъяське вал ай, но солэсь верамзэ-малпанзэ кема ужам хирургъёс но санэ басьтылӥзы. Со вакытэ Нырысетӥ элькун больницаын пекляосты вандылӥзы но вурылӥзы Альбаранлэн но Вишневскийлэн амалзыя.- Таӵе операция 70 процент учыръёсы адямилэсь тазалыксэ сӧрылӥз. Солэсь куштӥськоно шуыса ӵектонэн потӥ. Мукет врачъёс пумитъяськылӥзы, - тодаз вае И. Кузнецов.Соку отделениен кивалтӥсь И. Сабельников егит хирургез киное ӧтиз. Шутэтскон куспамы ӵектонэд сярысь кенешом, шуиз. Кузнецов Сабельниковез ас палаз берыктыны быгатӥз. Та амаллэсь больницаын куштӥськизы.Иван Степанович быгатонлыксэ паськытатыны малпаз - выжиз мукет отделение, хирург сямен кӧтпуш висёнъёсты эмъялляз. Та вакытэ ик борт-хирург вал: ёросысь секыт висисьёс доры самолётэн вуылӥз.Врач луыса ужан висказ научной статьяоссэ дасялляз, диссертацизэ гожтӥз, пумен студентъёсты хирургилы дышетӥз. Медициная академиын дышетыны кутскиз 1977-тӥ арын, хирургиын ог 15 ар тыршемез бере. Студентъёслэсь огъя хирургияя тодон-валанзэс будэтӥз, хирурглэн искусствоез сярысь трос мадьылӥз, операциосты студентъёсын валче эскерылӥз. Иван Степанович ас профессияз улӥз, шуыны луоз. Соин но кематэк дышетон ужезлэсь люкиськыны ӧз быгаты, ӟеч специалистэз академиын но пенсие лэземзы ӧз поты. 2013-тӥ арын гинэ со пенсие кошкиз, но академие студентъёсын, эшъёсыныз пумиськыны ӵем вуылэ. Со доры вазиськыло операциосыз сярысь кылэм-тодэм адямиос, ваньмызлы но визь-нод сётыны тырше.УтчаськонИван Степанович бадӟым саклык висъялляз сэппуйы висёнъёслы. Со вакытэ висисез утён понна вал одӥг амал - сэппуйызэ копак басьтыса. Ёзвиез утён понна амалъёс бордын йырзэ трос тӥяз Иван Кузнецов.1945-тӥ-1948-тӥ аръёсы Америкаын нырысьсэ кутскизы лэсьтыны сэппуйылы клапан. Но сыӵе операция бере 3 толэзь ортчыса, сэппуйы ӟеч ужамысь дугдылӥз. Та операцилэсь куштӥськизы. И. Кузнецов, кунгож сьӧрысь специалистъёслэсь ужамзэс санэ басьтыса, векчи сюл но сэппуйы вискын ас амалэзъя клапан лэсьтыны малпаз. Операциез векчи сюллэн быгытъёсыз вылын гинэ лэсьтылӥз. Зэм, адямилы лэсьтэмлэсь азьло тае пуныос вылын эскеризы. Озьы 11 пунылы таӵе операция лэсьтэмын вал. Эскеронъёс возьматӥзы: соослэн выльдэм ёзвиоссы ӟеч ужало. Та ик сётӥз луонлык выль амалэз адями вылэ выжтыны. Сыӵе операциосыз Иван Степановичлэн трос вал, но нырысетӥзэ толон лэсьтэмзэ кадь тодаз возе:- 1968-тӥ арын вал со, 6-тӥ мае: Можга ёросэ операция лэсьтыны ӧтизы. Самолётэн лобӟи. 24 аресъем егит кышномурт нуналаз 3-4 пол чиданы луонтэм приступъёсын больницае шедем. Сэппуйыаз ас амалэя операция лэсьтӥ. Берло со 3 таза нылпи вордэм, кылем арын 70 арессэ пусйиз.Иван Степанович кыӵе гинэ ёзвиосты эмъяны ӧз басьтӥськылы - ваньмыз ӟеч пӧрмылӥз: урен тырмем тыосты бурмытъялляз, сюлэме но операция лэсьтэмез вань.Иван Степанович 54 ар хирургия удысын тыршиз. Висисьёсызлэсь историоссэс дораз ӝикыт, нимысьтыз папкае люкаса, возе. Дырын-дырын та документъёсты лисъя но тодаз вае, кинлэн кыӵе висёнэз вал но кыӵе операция лэсьтэмын.Ангелина Снигирёва Туспуктӥз Владимир Беломорских Теги: даноадямиос тазалыкезутён тршорын Удмуртиыськизилиос | Улон-вылон |
Виталий Пронин Туэ шаерамы пыӵаны кутскиз выль программа. Сыӵе семьяослы, кудъёсаз туэ ар куспын вордскозы куинетӥ яке со бӧрсьы нылпиоссы, элькун бюджетысь 250 сюрс манет висъяськоз. Туспуктиз М. ЕгоровСо уксёез кутыны луэ ипотекаез быдэсак яке солэсь оглюкетсэ пытсаны, улон инты басьтыны, корка пуктыны яке газ, ву сётӥсь гумыосты кыскыны. Валтӥсь курон — семьялэн улон интыез адямилы быдэ 18 квадрат метрлэсь ятыр медаз луы. Пусйыны кулэ: та юрттэтэз басьтыны быгато пиналэз вордыны басьтэмъёс но. Программа шаерамы паськыт пыӵа ни. Воткаысь Буриловъёс та нуналъёсы басьтӥзы та юрттэтлы сертификатэз, соос сюэтӥосыз луизы. Сертификатэз сётӥз Удмуртилэн Тӧроез Александр Бречалов. Данил но Ирина кузпалъёслэн 3 пиналзы: берпуметӥез, Анна нылзы, вордскиз туэ феврале. Данил тырше Воткаысь заводын, кузпалыз нылыныз декретын пуке. — Семьямы бадӟым луиз бере, ипотекаен нимаз корка басьтоно кариськимы: 250 сюрс манетэн табере пунэммылэсь оглюкетсэ пытсаломы — тыриськонмы ичигес луоз, — шуиз Данил Бурилов. Чакламъя та юрттэтэз ар куспын басьтыны быгатозы ог 300 пала семьяос. Элькун бюджетын талы чакламын75 миллион манет. Уксёез басьтон понна нылпи вордскем бере (яке усыновить карем бере) 6 толэзь куспын вазиськоно Ижысь«Центр жилищных инициатив» огазеяськонэ. Со интыяськемын Восточной урамысь 42 номеро юртын. Сюлмаськытӥсь юанъёсъя вазиськыны луоз телефон пыр 8 (3412) 31-08-89 номеръя. | Улон-вылон |
Виталий Пронин Дэбес нылъёс, кильтырна резинкаосын ветлэмзы потэ ке, Мария Кузьминалы вазисько. Тодо: со кадь чебер йырси керттон нокин уз лэсьты. Мария Кузьмина Мария 6 но 2 аресъем нылъёссэ будэтэ, Дэбес школаын ужа. — Киужен вырыны туж яратӥсько, — шуэ со. — Бадӟымез нылы вордскем бере йырсияз огшоры резинка понэме ӧз поты, соосты чеберъяны кутски. Калык юа вал: кытысь сыӵе чебер резинка шедьтӥд? Али Мариялэн лэсьтэм резинкаосыныз туж трос ветло ни: школаын но, нылпи садын но. «Чеберай» нылкышно марафонлэн Дэбесын ортчем люкетаз но Мария аслэсьтыз резинкаоссэ возьматӥз, куноосты соослы синмаськытӥз. Азьвыл резинкаосты лентаослэсь гинэ вурылӥз, али фоамиран (декоративной пена) борды басьтӥськиз. Туж яра, пе, соиныз но, таиныз но вырыны, но фоамиран секытэнгес сётӥське на, дышымтэ вылысь кемагес выроно луэ. Выль амалъёсын нылкышно, Интернетысь видеоурокъёсты учкыса, тодматске — мае ке чеберзэ адӟе ке, соку ик солы дышемез потэ. — Ӝытъёсы, уйёсы вуриськисько, нылъёсы умме усё ке, — вераз Мария. — Соку гань-гань ужаны пӧрме.Калыклы лэсьтэм резинкаосме бадӟымез нылы адӟе но вожъяське, мама, мынам таӵеез ӧвӧл на, мыным но кулэ, шуэ. Котькуд нунал садике пӧртэм резинкаосын ветлӥськомы, кытын соосты возьыны но ум валаське ни — сомында люкаськизы. Дэбесысь чебер, аспӧртэм лентаос шедьтыны капчи ӧвӧл, пе. Магазинъёстӥ ветлыны дыр но ӧвӧл. Соку юрттэ вотэс — Интернет-магазинъёсын котьмаиз вань. | Иворъёс |
Виталий Пронин "Кытӥ ай выжом?"Ижкарын Ворошилов но 9-тӥ Январь кульчоысь пыдын потон сюрес («зебра») ышиз. 24-тӥ майысен ужъёс мыно сюрес дуре кенер пуктонъя.Мынӥсь-ветлӥсьёс паймыса учко воштӥськонъёс шоры. Кин ке вамыштэ матысь «зебрае», кин ке котыртэ пумозяз вуттымтэ кенерез, кин ке со кенер йылтӥ тэтчыса потэ.Ижкарын улӥсьёслэн верамзыя, тросэз улосчиосмы паймемын: кызьы табере шонер со кульчоетӥ потоно?Туспуктэмез: izhlife.ru Теги: Ижкар сюресъёс | Иворъёс |
Виталий Пронин Балезино ёросысь Пулыб гурт дорын мувӧй киськемын. Тае адӟиллям «Балезинолес» огазеяськонысь ужасьёс толон, 31-тӥ гудырикошконэ. Али та пумысен эскерон ужъёс мыно. Быдӟалаезъя - ог 10х20 метр, мурдалаезъя - 70 сантиметр.Кисьтӥськем мувӧй шедьтэмын бырем Пулыб гурт дорысен ог 5 иськемысь, нюлэскысь. Та интыын сылэ корт тӥрлык, укша ужаны дугдэм мувӧй кыскон гумылы, солэн вань аслаз номерез но. Скважина дӥньын шедьтэмын мувӧй. Быдӟалаезъя - ог 10х20 метр, мурдалаезъя - 70 сантиметр. Мувӧй ог 400 квадрат метр музъеме пыӵамын ни, та интыын шедьтэмын кырӵожъёслэн шӧйёссы но. Али эскерон ужъёс мыно. Макем бадӟым кышкылык вайиз но вае та кисьтӥськем мувӧй инкуазьлы? Шедьтэм скважиналэн кин кузёез? Кӧбертэмъёс вылэ угловной ужӝутэмыз луоз. Сергей Захаров Туспуктэм: balezino.udmurt.ru | Югдурез утён |
Виталий Пронин Дано ӟуч кылбурчилэн С. Есенинлэн вордскемез дырысен 120 ар тырмиз.А. Блок доры йыгаськись луиз. Писатель ӧссэ усьтэ но, азяз сылэ зарни баблес йырсиё пияш. Со, йырзэ вылӥе ӝутыса, шуэ: «Сергей Есенин, егит поэт!» Озьы егит Сергей Рязань губерниысь Константиново гуртысьтыз нырысь Москвае, собере Петербурге кошке, литература улонэ зыме.Аръёс ортчыса, Сергей эрико но яркыт сямыныз Петербургын гинэ ӧвӧл, быдэс дуннелы тодмо луиз. Со вань сюлмыныз яратӥз Америкаысь эктӥсь нылмуртэз, Айседора Дунканэз.Литератураез эскерисьёс ченгешо: кин С. Есенинлэн лирической героез - гуртысь шыпыт кылбурчи я городысь бунтарь? Кылбурчи ӧз мыны одӥг имажинизм ӧретӥ, ӧз тэры вакытлэн кабъёсаз. Лулэзлы кулэ вал паськыт тэльёс, юзмыт омыр. Соин, вылды, городэ вуыса, Есенин выйылӥз кудӟон зарезе. Нош гуртэ вуыса, пияш паймылӥз инкуазь суредъёслы, но ӧз буйгалля: гуртоос шудоесь, но соос уг кыстӥсько азьлане.С. Есенин будӥз но гожъяськиз улон воштӥськон вакытэ - революция, граждан ож. Ваньзэ тае со сюлэмыз пыр поттылӥз, адӟылӥз, кызьы солэн вордскем музъемез висиз. Соин сэрен ачиз но сюлэмшугъяськылӥз. А. Дункан С. Есенинэз утьыны выриз - кунгож сьӧры интыяськыны но курылӥз. Но Есенин кема ӧз быгаты улыны вордскем шаерезтэк, мӧзмон сое сииз но, кылбурчи выльысен берытскылӥз Россие.[row][double_paragraph]Над окошком месяцВылласянь толэзь потэ,Улласянь ыртӧл пельтэ,Нош тополь дӥсьсэ кылем:Вылтырыз - азвесьпыръем…Кытын ке тальянкаТуж бӧрдэ - каръян кадь,Кыӵе кыдёкын со,Нош сыӵе матын кадь…Я бӧрдэ - жалян куре,Я серем каре - горе.Беризе, тон кытын?Пересьмид, лэся, тон.Мон куке ачим ноКыскалляй тальянка,Туганэ доры но.Ӵошен дыртӥськом вал…Нош туннэ шорам ноГажанэ уг учкы.Кырӟанэ уг шунтымӧзмись сюлэмме.Кытын ке тальянкаТуж бӧрдэ - каръян кадь,Кыӵе кыдёкын со…Нош сыӵе матын кадь…[/double_paragraph][double_paragraph]Клён ты мой опавшийТуж дӥсед узыр вал,Марлы куштонэз вал?Уть, йӧӟектэмед нош!Жоб куазен уг шудо…Яке мар адӟид-а?Яке - мар кылӥд-а?Оло, гурт сьӧры-аТӧлскыны потӥд вал?Кудӟем возьмаськись кадь,Луд шоры потӥд но,Букосэ гуштӥд но,Шат пыддэ кынтӥд-а?Эх, туннэ ачим ноМон йыромем мурт ук.Бертэме мар ке ноЮонысь уг луы.Яке бадьпуэн мон,Я пужым дорын мон…Тол жобаськемъя ноГужемез кырӟай мон.Нош асме ачим айМон бадяр кожай кадь,Но - гольык ӧй малпа,Вож, таза - кожай кадь…Кытын возьытэ вал,Кызьпуэз - шузи но! -Мурт кышномуртэз кадь,Ӟыгыръяй соку мон…[/double_paragraph] [/row][row][double_paragraph]В этом мире я только прохожийСюресчи гинэ та дуннеын мон.Мыным шоналты тон капчиен,Кызьы пальпотылэ уй толэзь ноБер сӥзьыл - туж либыт тылсиен.Нырысьсэ шунскисько толэзьлэсь мон,Нырысьсэ мон шунай салкымлэсь.Выльысь - вуж яратон; оскисько ношМон солы, мар уз лу ни выльысь.Кин янгыш нош отын - шӧг дыръёс-а?Луоен сылалтэм кыршалъёс?Кинлэн ке погмаськем ныллыкез-а?Кинлэн ке туж тодмо мӧзмемез?Со понна - нокинлэсь но уг ваты:Асьмеос ӵош ӧвӧл ке но - ӵош,Яратӥм одӥг кадь тонэн валчеТа одӥг шаермес улытозь.Отговорила роща золотаяЗарни дӥсен, шулдыр кырӟанъёсынКеляз кызьпу арамаед гужем дырзэ.Тури уллё сьӧрло лобон висказУг ӧкыны, уг учкы ни берзэ.Октэм-калтэм лудын мон сылӥсько огнам,Нуэ тӧл палэнэ туриосыз…Ортчем дыръёс сярысь ке но малпан сюлмам,Мыным но жаль ӧвӧл ортчемъёсыз.Тросэз со юнме вал ке но, жалез ӧвӧл,Лулы бусӥр? - нош мар жалез отын?Горд палэзьпу, тылскем кадь - гом ӝуа садын,Но нокинэ уг быгат шунтыны.Нош кылъёсме пазяз ке тӧл, жагез сямен,Ӵужиз ке со, погмаз ке огазьын,«Нош арама вал, - шуэ тӥ, - зарни сямъем,Тӧлӟиз но со мусо кырӟанъёсын»…С. Есенинлэсь кылбуръёссэ удмурт кылэ берыктӥз Юлия Разина[/double_paragraph][double_paragraph]Анна Снегина Поэмаысь люкетэз удмурт кылэ берыктӥз 1981-тӥ арын Николай БайтеряковТани нош ик Криуша...Куинь арМон ӧй вуылы тапала.Ӵук ӟардон лыз бутьмар*уськытэм музъемлэн гадь вылаз.Уг уты урамын пуны -Бен мае-о татын утьыны?Му вылэ лаптӥськем начар гурт,Нош коркан вань байлык -пурысь гур.Но Пронлэн корказяз - адӟисько -Пиосъёс ӵашето, бергало.Выль закон котырын верасько,Ӟег дунэз куспазы тэргало.«Ӟечбуресь!» -«Пӧйшурась?!О, чырткем!Я-ко, лык,Ӧжыт пук милемын!Учкы, тод, кудпала берытскеТа крестьянской милям улонмы.Кыӵе, ма ини Питер карын?Министръёс но тодмо, дыр, тыныд?Тодӥськом ведь, бай мурт котырынТон дышид улонэз валаны.Но тонэ ми ум тэргаське чик,Тон котьку дурбасьтӥд милемлы.Ушъяськон йылолэд но ичи,Сюлэмдэ но уд вуза муртлы.Тон крестьян калыкез валаськод,Тӥнь соин вераны куриськом:Я бен ку байёслэсь музъемзэсКрестьянлы сётозы ни зэмзэ?Милемлы шуо: вите ӧжыт,Ӧз на ву, пе, солэн вакытэз.Ма понна бен соку лек ожынБыдтӥськом асьмемыз но муртэз?»Мон адӟи: валантэм мыняса,Пиосъёс мон шоры учкыло.Улонэз мон ӧй ву валаса -Соослы туннэ ма верало?Ӟукыртэ но лэйкаВуж корказь.«Кин со Ленин?» -Кылӥ пель сьӧртӥм.Соку монТуж каллен шыпыртӥ:«Ленин - со тӥ».*бутьмар - камали, азвесь уксёосын лента.[/double_paragraph] [/row] Туспуктӥз Вера Штыкова Теги: Берыктонлуд учлитература | Лулчеберет |
Виталий Пронин Кырын сиён уката ческытЧескыт вукылонКинофильмъёсысь кадръёс кадь син азям уло сием потон вакытъёс. Война бере 10-20 аръёс ортчыса но, весь шӧдоно вал секыт улонэз.Валя эшелэн нэнэез гуртысьтымы лавкаын ужа вал, ми ӵемысь отчы тубаллямы. Вали, нэнэез доры прилавок сьӧры пырыса, мар ке ческыт сиёнэз басьтэ но сие. Тужгес но мон гочалляй халвалы. Ой, кыӵе, дыльдые шыр вияса, учкисько вал со шоры! Малы меда мынам нэнэе лавкаын уг ужа, малпалляй. Огпол нэнэелы верай, халва сиеме потэ шуыса. Нэнэ шорам жаляса учкиз но шуиз:- Тонэн кӧто дыръям базаре ветлыкум, туж сиеме потыса, учки вал халва шоры. Дядяйдэ басьтыны кури, нош со, оломар но кулэтэмзэ басьтод ай шуыса, уксё ӧз сёты. Соин тынад сыӵе сое сиемед потэ, дыр. Ме тыныд уксё, яслие тубыкуд, пыр лавкае но басьты. Пичиослы эн возьматъя, кӧттырмонад си.Мон лобыса кадь туби лавкае, басьтӥ халва. Лавка вадьсысь кенер пасетӥ бакча бере потӥ но бумагаен бинялтэм халваме ну, ческыт потыса, сиисько! Яслие вуэмме но ӧй шӧды. Нош сиёнэ ӧз быры. Мар кароно? Кисыям донги но пыри яслие. Мани сузэре но ветлыны быгатӥсьтэм пичи Гришамы монэ возьмало вылэм ини. Мон Гришиез тыбыр вылам ныпъяй, Маниез, китӥз кутыса, валтӥсько.Кызьы кылем халваме сиём? Лушкемен кисыям пырисько но ымам бадӟым юдэссэ ик понӥсько. Мани мар ке юа, нош мынам ымме выртэме уг луы. Бакча бертӥ ӝыны сюресмес ортчим, нош халвае весь уг быры. Юэме но, ӧскеме но потэ. Чик ӧй сиысал ни, нош кытчы кароно? Нэнэ пичиослы возьматыны ӧз лэзьы. Кутӥ но халваен бинетме нюке, турын-куар пӧлы, сэрпалтӥ.Со дырысен халва шоры учкеме но ӧз потылы. Сокем трос сииськем. Нэнэелэн визьмызлы али но паймисько. Амал но ведь шедьтыны кулэ пичи муртэз буйгатон понна.Греча ӝукДядяймы лесник вал. Нюлэскысь лӥялъёсты выжыенызы порылыны городысь гуртамы бадӟым трактор лэзьяллязы. Ӝужыт, таза мугоро, сьӧд йырсиё ӟуч воргорон бульдозерзэ коркамы вадьсы дугдытъяз, ачиз ми дорын кӧлалляз. Гур сьӧрысь мисьтӥськон дурын, кускозяз ик кылиськыса, ӵӧж сямен пыласькылӥз. Аслаз ӵушконэныз ик кќсатћське но котомкаысьтыз сиёнзэ поттаны кутске. Ми, пичиос, гур вылысен чакласькомы ини: мар меда сиёз? Пияла банкаез усьтэ но, корка ческыт зын вӧлске.Парсь сӥлен но сьӧдчабей ӝукен тушёнказэ ох, ческытэн сие! Дыльдымы шыр вия. Та ӟуч агай пичи ке но веръяны мед сётысал, малпаськомы. Солэн котомкаяз банкаосыз тачак кадь. Валаз-а, мар-а мылкыдмес - одӥг банказэ милемлы салам шуыса сётӥз. Ужаны кошкемез бере дядяймы со банкаез усьтӥз но, нянь шормаса, ваньмес ӝӧк сьӧры пуксьыны чортӥз. Вить кузя пиналъёс, нэнэ, дядяй со банкаысь тушёнкаез, пичиен омыръяса, сиимы. Ну, ческыт! Кӧтмы ӧз ке но тыры, сюлэммы буйгаз. Мон ас поннам малпай: будӥ ке, уксёе луиз ке, весь гречкаен тушёнка гинэ сиыса, уло.Улон тупатскемъя дядяй со тушёнкаез городысь ӵемысь басьялляз. Али со сиён нокыӵе но уг поты ни.СакырКӧня асме тодӥсько, весь нуны ути кадь потӥсько. Апае но агае школае кошко, нэнэен дядяй ужаны, нош монэ косо пичи сузэрме учкыны.Мон сое киям нуллыны уг вормиськы вал, весь койка вылын вози. Мед изёз, медаз бӧрды шуыса, чик дугдылытэк, сое ветталляй. Лэчыратӥсько, лэчыратӥсько но акыльтӥсько. Нош Мани весь уг изьы, эше доры пегӟеме уг луы.Мӧзмыт медаз луы шуыса, кышнопалась борддоре ошем шкафысь тӧдьы басма пуйыысь одӥг пилет сакыр басьтӥсько но, ымам поныса, нош ик лэчыратӥсько. Сакыре туж шаплы сылме, нош ик пуйые пырисько. Озьы туж трос пол ымме ческытатӥсько. Ачим шӧмисько (кышкасько): дядяй бертӥз ке, уз-а шӧды, сакыр ӧжытгес кылем шуыса. Но сиытэк уг чидаськы.Ӧз синйылтылэ яке «ойдо мед сиёз» шуылӥзы меда, но кӧня ке улыса, пиньёсы висемен, чир черекъяса бӧрдылӥ. Кӧня уйзэ меда каръян нэнӥе монэн йырин изьытэк потӥз?Тӧдьы ӝукВитетӥ классысен Атабае дышетскыны мынӥм. Сӥзьылзэ но тулыссэ пыдын шонерак 7 иськемез ортчоно. 6 урок бере, 2-3 кузя люкаськыса, потӥськом вал бертыны. Сюрес выламы куинь меӵ гурезьёс сюро: Атабайгурезь, Калленгора (туж ӝужыт вал, тубыса-тубыса пумыз но, йылыз но уг адӟиськы), куинетӥез - Сяртчыянгурезь (таиз но туж меӵ).Нырысетӥяз капчиенгес тубиськом, нош Калленгорае вуыса, воксё жуммоно ини. Сием потэ, ӟигар ӧвӧл. Ӝыныозяз вуиськом но, сӥзьыл горд палэзен гусъяськиськом, нош тулыс - кызаузыен. Кыз ваез чигтӥськом но азьлань вамыштӥськом.Толалтэ меӵак сюрес бырылӥз - интернатын улӥмы. Дежурнойёс ӝытазе, нуназелы шыд пӧзьтыны шуыса, быдэс ведра картошка паласа, юдыса кельто. Со картошка, быдэс уйзэ но ӝыны нуналзэ вуын кылльыса, сьӧдэктэ. Ми школаысь бертытозямы, пӧзьтэм шыд сӥя, напче, кисаль но кисаль луэ. Дурыен ӝутыны но уг луы ни. Ми, уралтэмъёс, со кисалез кӧня ке сииськом ик вал. Мар карод, мукет номыр ӧвӧл. Собере сое кезьыт чаен гылтӥськом.Я, ӵукнаосы коть пӧсь сиён шедьылӥз. Ӝук пӧзьтылӥзы. Одӥг пол тэркыосамы тӧдьы-тӧдьы ӝук понӥзы. Ну, ческыт потӥз ук! Ваньмы йылтыны куриськомы. Нош пӧрась серекъя:- Кельшиз-а, ма, таиз ӝук? Рислэсь со. Кеньырез Китайысь вайизы. Отын тае гинэ сиыса уло.ВафлиИнтернатын арня улон понна анай-атайёсмы нянь басьяны 1 манет уксё сёто вал. Ми со уксёмес ӝикыталлямы, мар ке но ческыт сиён басьяны кельтылӥмы.Кисальӟем шыдмес сиеммы бере, котькуд нунал сямен тубиськом вал Атабай магазинэ. Урам туж кузь, магазин кыдёкын. Озьы ке но котькыӵе куазен мынћськом. Тӧдьы нянь басьтӥськом но, бертыкумы пичиен-пичиен чепылляса, ӝыны колдымес гинэ интернатэ вуттӥськом на. Арняяз одӥг пол мар ке но ческытсэ басьтӥськом. Ӵемысь - 20 копейка тыр 100 грамм вафли. Кыӵе ческыт потэ вал та пинь улын куажыртӥсь шоколадэн пыжиськем!Пӧламы Нюра нимо нылаш улӥз. Со 8-тӥ классын, нош ми, шекеляос, 5-тӥ классын дышетскимы. Двоюродной вынмы - 7-тӥ классын. Туж шаплы маке, нылъёслы маза ӧз сётылы вал: я уйылэ, я йырсизэс кыска…Нюра вынмылы синмаськемын вал. Кызьы но бордаз кыскыны ӧз выры Юрамес! Амал шедьтӥз ведь. Анаез Нюралы 3 манет сётъя вал, асьсэос куанер ке но улӥзы. Со уксёеныз нылаш, 200-300 грамм вафли басьтыса, Юрамес куноятылӥз. Пияш мыньдэмын - ческыт сиён ачиз ымаз пыре. Кӧня ке Нюраен шудэ но нош мукет нылъёс сьӧры бызьылыны ӧдъя. Вафли но ӧз юртты пияшез ас палаз берыктыны.Римма Рылова,Можга ёрос, Александрово гуртТуспуктэмез: udmfoto.ru Теги: Можга тодэваён | Улон-вылон |
Виталий Пронин Выль ар бере К. Герд нимо Йӧскалык музей узырмиз туж дуно арбериен. Шедьтэмын Ижысь архитекторлэн Семён Емельянович Дудинлэн шай вылысьтыз чугун плита.Плита шӧдтэк шорысь сюриз Иж котырысь «Буммашевец-1» сад-бакчаысь. Одӥг корка ӝуаз но, лэсьтӥськисьёс отчы бервылзэ утялтыны мынӥзы. Жуг-жаг пӧлысь ки улазы чугун плита сюрем. Вылзэ сузяса, син азязы нырысь кирос, собере букваос кылдӥллям. Кызьы чугун плита отчы сюрем? Историкъёс верало, кылем дауре, сютэм аръёс дыръя, Ижысь Тройчалы сӥзем черк котырысь шайвылысь трос лушкаськылӥзы, со сяна, 70-тӥ аръёсы та интыын пуктӥськыны кутскизы. Озьы ик та плита но ышемын вал.- Та шедьтос музейлы гинэ ӧвӧл, быдэс элькунлы дуно. Семён Дудинэн герӟаськем арбериос Удмуртиын кылемын ӧвӧл, - вера Йӧскалык музейлэн директорезлэн воштӥсез Александр Юрпалов. - Трос аръёс ӵоже плита музъемын кыллемын, канава вамен выж интыын. Соин ик али со тупатъямез кулэ каре, сыномыса букваос пырдыны кутскемын. Ми вазиськылом городлы, Ижын улӥсьёслы, ужбергатӥсьёслы, соос плитаез тупатъяны уксёен мед юрттӥськозы шуыса, «Пастарель» огазеяськонлэн кивалтӥсез Сергей Геннадьевич Дудин (Семён Дудинлэн ӵыжы-выжыез уг луы) нырысь ик коньдон сётӥз.Плита туж бадӟым. Со возьматэ, Семён Дудинэз Ижын туж гажазы шуыса. Уго со вакытэ чугун плита кисьтыны дуно усьылӥз. Соин ик адӟем карымон муртъёслэн но шай вылъёсазы ӵемысь пу кирос гинэ пуктылӥзы.- Мон малпасько, та плита кисьтэмын Воткинскын, уго 19-тӥ даурысь 20-тӥ аръёсы таӵе бадӟым куронъёсын ӵапак Воткинскысь заводлы вазиськылӥзы, - вера история наукаосъя доктор Евгений Шумилов. - Нош текстсэ гожтӥз, малпасько, Семён Дудинлэн эшез - Захарий Осиевич Лятушевич, Удмуртиысь нырысетӥосыз пӧлысь миссионер.Кыӵе тусын плитаез азьланяз адямиос адӟозы, тодмо ӧвӧл на. Али со кылле Йӧскалык музейын шобрет улын. Евгений Шумилов дэмла та плитаез «Арсеналлэн» азбараз пуктыны Семён Дудинлы синпелетэз сямен - уго та юрт архитекторлэн берло ужъёсыз пӧлысь вал. Но Александр Юрпалов пумитъяське, плитаез кырын возьыны уг яра шуыса, уго 200 аръем чугун сотэк но сыномыса сылме ни.* * *Семён Емельянович Дудин - Ижысь нырысетӥ профессиональной архитектор. Вордӥськемын со Санкт-Петербургын 1779-тћ арын, йылпумъямын Художествоосъя академиез. Ас вакытаз ыстэмын вал А. Дерябин доры Иже пыӵал лэсьтонъя завод пуктыны. Со ик ӝутӥз заводлэсь валтӥсь юртсэ, «Арсеналэз», Тройчалы сӥзем черкез, З. Лятушевич вузчилэсь корказэ. Ижкарлэсь туссэ кылдытэмез понна архитектор дунъямын Дун-чылкыт Анналэн III степенё но Владимирлэн IV степенё орденъёсынызы.Семён Дудин улонысь кошкиз 1825-тӥ арын, ватэмын Ижысь Тройчалы сӥзем шайвылын. Пересьёслэн верамзыя тодмо, солэн шаез туала Йӧ дворецлэн лымшор палаз интыяськемын вал шуыса.Мария Векшина | Улон-вылон |
Виталий Пронин Дуннеысь ӵошатсконъёсын бадӟым вормонъёсыныз шумпоттэ Глазовысь конькиен нискылась Елизавета Туктамышева. Та нуналъёсы со нош ик зарнияськиз. Италиысь но Америкаысь кужмо эшъёссэ «коньки улаз лёгаз». Оген нискылась нылкышноос пӧлын Елизавета тужгес пиналэз луэ. Кызьы пусйиз солэн тренерез Алексей Мишин, 14 аресъем нылаш дуннеысь вань эшъёсызлэсь йырлы вылынгес адскиз - 3 но ӝыны очколы соосты азьпалтӥз. Дуннеысь ӵошатсконъёсын таӵеез шер пумиськылэ.Глазовысь тренерез Светлана Веретенникова но дышетэм пиналэз понна шумпотэ. Тужгес гран-при утэмез понна. Соин валче егит спортсменкамы калыккуспо ӵошатсконлэн бадӟым финалаз шедиз. Декабрь толэзь кутсконын Елизавета кужымзэ эскероз Канадаысь Квебек городын. Пусйыны кулэ: таӵе бадӟым ӵошатсконэ Россиысь спортсменъёс берлозэ пыриськизы вал кык ар талэсь азьло.Валентиина Емельянова. | Спорт |
Виталий Пронин Киясаысь музейын усьтӥськиз Геннадий Никоновлэн ужъёсыныз адӟытон. Отчы поттэм суредъёсты автор кузьмам вылэм сузэр-вынъёсызлы.Кияса ёросысь Выль Тӥгырмен гуртын улӥзы-вылӥзы Мария но Прокопий Никоновъёс. Огзы бӧрсьы огзы вордскизы 7 нылпизы. Али соос быдэ вуэмын ини. Соос пӧлын вань агроном но ветеран, дышетӥсь но вуриськись, мушкась... Бадӟым пизы, Геннадийзы, быдэс улонзэ суреданэн герӟаз.Таяз феврале Г. Никоновлы 65 тырмысал. Чебер суредаськем сяна, арганэн туж быгатыса шудӥз. 10 ар пала Ижысь «Нефтемаш» заводын художник-оформитель луыса ужаз, бӧрысь кузпалыз Тюмень городаз чортӥз. Геннадий отысь огаз дышетон учреждениын ужаз. Зарни киё адями - ул но ул вал, но 49 аресказ, сюрес вылын шуккиськыса, быриз...Никоновлэн Любовь кузпалыз алигес Киясае вайиз Николай II эксэйлэсь портретсэ - сое суредам Геннадий. Сое кузьмаз Кияса музейлы, Тӥгырмен пилэсь кибервылзэ дор палъёсыз мед адӟозы шуыса. Собере Геннадий Никоновлэн ӵыжы-выжыосыз милемыз лӧпкытӥзы нимысьтыз адӟытон радъяны. Оло улонзэ малпаса, оло мукет муген Генко - озьы гинэ, пе, шуиськом вал - вань сузэр-вынъёсызлы кузьмаз суредъёссэ. Сизьыметӥез - эксэйлэн портретэз - кензы киын вал. Озьы музей люказ 7 ужъёссэ, трос репродукциоссэ, туспуктэмъёссэ.Тау шуисько ваньмызлы, кин юрттӥз ортчытыны Г. Никоновлэсь 65 ар тырмонзэ: сузэръёсызлы, вынызлы, Выль Тӥгырменысь выжы-кумыезлы, озьы ик ӵош дышетскем эшъёсызлы.Геннадий Никоновлэн ужъёсыз асьме пӧлын, оло, со ачиз но туннэ милемын артэ. Та адӟытонысь ужъёс куке-соку вуозы, дыр, Лутоха школае, кытын со 8 классэз йылпумъяз, яке вордскем Выль Тӥгырмен гуртысь клубе, ас гуртоосыз доры.Геннадий Парфенов Теги: ГеннадийНиконов Кияса | Лулчеберет |
Виталий Пронин Та ужез ИжГТУ-лы радъяны юрттӥзы Чехиысь Брно городысь, Словакиысь Зволена карысь дышетсконниос. Отын тодон-валанзэс будэтӥзы кунгож сьӧрысь 17 егитъёс. Визь погъёс вуиллям Чехиысь, Словакиысь, Нигериысь, Камерунысь.Студентъёсты шонер вераськыны но гожъяськыны дышетонлы висъямын вал 50 час. Соос йырзэс шутэтскытӥзы, шаермес котыръяса. Вуылӥзы Кам шур котырысь чебер интыосы. Пумиськылӥзы ИжГТУ-лэн кивалтӥсьёсыныз. Ӟуч кылын шенгыль-пенгыль юанъёс сётъязы.Университетын школа кылдытэмын нырысьсэ. Та ужез ИжГТУ-лы радъяны юрттӥзы Чехиысь Брно городысь, Словакиысь Зволена карысь дышетсконниос.- ИжГТУ-ын та вакытэ усьтэмын чех кылъя но культурая центр. Ми дорын - ӟуч кылъя, - вераз Чехиысь дышетћсь Я. Юрашева. Россиысь городъёсын ӵошатыса, Брноысь университетэ тужгес трос ветло Ижысь нылъёс но пиос.Зволенаысь вуэм Зузанна Бартекова мылкыдзэ кисьтэ:- Ӟуч алфавит сярысь кылэме ик ӧй вал. Вераськыны но, валаны но ӧй пӧрмытылы. Но 2 арня куспын гожъяськыны дыши. Вераськонэз но валасько ини.Марек Шаха но Юрай Дюрина Зволенаысь университетын дышетскизы нюлэс хозяйствоя факультетын. Тодон-валанзэс муромытыны чаклало Россиын. Нигериысь Фатокун Олавел азьло ветлэ вал Египетысь Аль-Азхар университетэ. Со но Россие кыльыны малпа. Ольга Корепанова Туспуктэм вотэсысь Теги: Ижкар кыл | Улон-вылон |
Виталий Пронин Удмуртилэн Тӧроезлэсь ужзэ быдэсъясь А. Бречалов Вотка городэн тодматскиз. Кивалтӥсь нырысь ик кожиз Ленинградской ульчае. 2014-тӥ арын отын 39 семья корка пырон ортчытӥз - соос куашкан калэ вуэм юртъёсысь выль интые выжизы. Лэсьтӥськисьёслы ӝожтӥськонъёссы ӧвӧл. Табере юрт котырзэс шулдыргес карон сярысь сюлмасько. Воткаысь 1 номеро школаын пумиськон.Отӥяз А. Бречаловлэн командаез 1 номеро школае пыраз. Трос аръёс ӵоже школалы бадӟым юрттэт сётэ Воткаысь завод. Солэн кужыменыз школалэн стадионэз выльдэмын, информатикая, физикая но математикая кабинетъёсы туала тӥрлык пуктэмын. Та школаын вань луонлыкъёс кылдытэмын вуоно ракета лэсьтӥсьёсты дасянлы - ракетной классъёс усьтэмын. Нылпиослэн вормонъёсынызы тодматскемез бере А. Бречалов ватсаз: дыр вуэмын дуннеысь вылӥ дышетскон заведениосты тодон-валанъёсыныды паймытъяны.Кивалтӥсь Вотка заводэн но тодматскиз. Со оборонкалы ужа, отын нимысьтыз спецтехника потто. Заказъёс кулэс кылемен, завод калыклы кулэ луись вуз поттон сярысь но малпаське.Городысь «Паркуз Групп» огазеяськон матысь дыре чакла Торфозаводской ульча дортӥ городлы котыр сюрес лэсьтыны, гостиница но машина миськон комплекс пуктыны. Ужбергатӥсьёс та ужзэс 2021-тӥ арозь быдэстыны малпало, городын улӥсьёс понна ватсаса 530 ужан интыос кылдозы. А. Бречалов та кичӧлтонэз умоен лыдъяз.Вуылӥз на кивалтӥсь Воткаысь «Десантник» военно-патриотической клубе. Со кылдытэмын вал 30 ар талэсь азьло Афган ожмаськонэ пыриськемъёс кичӧлтэмъя. Отын арлы быдэ 80-90 пиналъёс армилы дасясько.Сергей Захаров Туспуктэм: udmurt.ru Теги: Удмуртилэнкомандаез | Улон-вылон |
Виталий Пронин Дэбес ёросысь депутатъёслэн кенешсы удысэзлэсь мозмытӥз ёрос администрацилэсь йырзэ Владимир Черныхез. Со сяна, солы 288 сюрс манет пала тыриськон лякемын - сомында ыштон ваем со ёрос бюджетлы. В. Черныхлы отставкае кошкыны косэмын вал ини ёрос депутатъёслэн ортчем сессиязы. Но со тае кылэм-адӟем но ӧз кары, соин ик та ужез депутатъёс ас вылазы басьтӥзы - соин ужанъя огкылзэс уретӥзы. Таӵе учыръёс Россиын туж шер пумиськыло.Ёрос депутатъёс пусъё: кивалтӥсьын арлэсь ятыргес ужатозяз, В. Черных огкыл шедьтыны ӧз быгаты воштӥсеныз Л. Ивановен. Шараяськизы ужысьтыз мукет шекъёсыз но, со кивалтон вакытэ кулэсмизы вормонъёс-лыдпусъёс. Вуоно сессязы ёрос депутатъёс юнматозы выль йырез быръёнъя куронъёсты. Та удыс огдырлы оскемын коньдон ужпумъёсъя воштӥсьлы В. Поздеевлы.Наталья Седова Туспуктэм: debesymuseum.ru | Югдурез утён |
Виталий Пронин Январьысен ужбергатӥсьёс, инвестпроект кылдытӥсьёс, асьсэды промышленность удысын эскерисьёс понна выт тыронъёс капчиятэмын, льготаос юнматэмын.Кун Кенешысь депутатъёс Удмуртиез азинтонъя стратегия кылдытон сярысь верасько. Эскерозы сое матысь дыре.Кун Кенешысь Экономикаын политикая, промышленностья но инвестициосъя ялан ужась комиссиен кивалтӥсь Александр Майер верамъя, Удмуртиез азинтонъя стратегия бордын депутатъёс ужалозы Экономикая министерствоен дэмен. Валче эскерозы, мар карыны луэ шаерамы матысь 5 ар ӵоже, кызьы юрттоно предприятиослы тросгес вуз поттыны. Александр Майер верамъя, стратегиын 2035-тӥ арозь но быдэстоно ужпумъёс пусъемын луозы. Со азьланяз ужаны аспӧртэм план луоз.Зэм, куд-ог вош-тӥськонъёс туэ ик улонэ пыӵазы ни. Кылсярысь, январьысен ужбергатӥсьёс, инвестпроект кылдытӥсьёс, асьсэды промышленность удысын эскерисьёс понна выт тыронъёс капчиятэмын, льготаос юнматэмын. Ужзэс азинтыны мед быгатозы шуыса, выт тыронъя Удмуртиысь законъёсы воштонъёс пыртэмын. Чакламын соос 2020-тӥ арозь.Капчиятэм льготаос но вытъёс патент басьтыны но уногес муртлы луонлык сётозы. Со сяна, инвестпроектъёс но шаерамы уногес кылдозы шуыса осконъёс вань. Кылсярысь, Удмуртиын инвестпроектсэс пыӵатӥсьёс барыш поттэмысьтызы табере 12,5 процент выт тырозы. Азьвыл та лыдпус 1 процентлы бадӟымгес вал. Предприятиослы та шӧдскымон юрттэт. Эсьма, ужбергатӥсьёсты гочатыны луоз, шуэ Александр Майер. Озьыен, каръёсты но гуртъёсты азинтыны луонлык кылдоз. Али ӝог азинскись городлэсь статуссэ басьтэмын Сарапул гинэ.Ёросъёсты но городъёсты выльдонъя луонлыкъёс кылдытон ласянь рос-прос ужаны чакламын. Кылсярысь, мобильной связез но Интернетэз гуртъёсы кысконъя проект пыӵа. Таин валче 9 ёросысь 14 гуртэн телефон но Интернет пыр герӟаськыны луэ ни. Озьы 9 сюрс пала адямиос дорозь шумпотон вуиз.Юн чакласа возёзы промышленной объектъёсты ӝутӥсьёсты, экспертиза ортчытонэз ас кияз кун басьтоз. Солэсь азьвыл со оскемын вал муниципал кылдытэтъёслы. Озьы ик эскерыса возёзы трос этажъем корка ӝутӥсь предприятиосты. Куд-ог застройщикъёс пуктӥськонзэс йылаз-пумаз уг вутто угось. 2012-тӥ арысен ни, кылсярысь, Ижысь Петров урамысь 49-тӥ юрт интыяз кынмемын, ужъёс гуньдэмын. Александр Майер оскытэ, квартираосазы кузёос пырыны быгатозы 2019-тӥ арын. Сое йылаз-пумаз вуттыны инвестор сюриз ни. Ижысь Широкий пролкаысь сыӵе ик ас вакытаз аналтэм коркае пырыны луоз туэ гужем пумын, нош Дэри ёросысь Хохряки гуртысь «Родниковый край» комплексэ - 2019-тӥ ар пумын. Таослы но ваньзылы выль застройщикъёс сюремын. Инвесторъёсты гочатон вылысь ӵектэмын та интыос котырысь ик музъем. Татчы соос кыӵе ке объект пуктыны, отчы маке усьтыны быгатозы.Елена Сараматова | Иворъёс |
Виталий Пронин Кылем арнянуналэ Ижысь «Нефтемаш» котырысь сикын ортчиз великен ворттылонъя «FORMAT Х-RACE» ӵошатскон.Ӵошатсконэ 69 спортсменъёс люкаськизы. Воргоронъёс пӧлын 2-тӥ луиз асьмелэн Евгений Печенинмы. Нылъёс пӧлын вормонзэ нокинлы ӧз сёты Ижысь Анна Коновалова. Эшъёссэ со 1 минутлы азьпалтӥз.Та ӵошатскон ортчиз Велосипедистъёслэн калыккуспо огазеяськонзы ӵектэмъя. Вуылӥз Грециысь калыккуспо комиссар, «FORMAT Х-RACE» ӵошатсконъёсыз радъянъя комиссаръёслэн коллегиенызы кивалтӥсь Ригас Хараламбус. Ижын ортчем ужрадлы вылӥ дунъет сётӥз, спортсменъёслэн ортчоно сюрессы ӟеч, шуиз.Валентина Емельянова Туспуктӥз А. Горбунов | Спорт |
Виталий Пронин - Адями - оркестр. Контент-менеджер Анастасия Петрова вера ужез сярысь.- Супертуала улон шоры учкыса. Кыӵе профессиос кылдозы матысь 15-20 аръёсы, нош кыӵеосыз бырозы.- Рок йыггетэ сюлэмазы. Кызьы ортчиз "Улетай" фестиваль.- Дэри ёросысь модалиос, Удмурт эксей Вестеросын.- Уллёлуд - со Голливуд ӧвӧл! Удмурт лагерьёсысь иворъёс. Теги: выльномер | Иворъёс |
Виталий Пронин Удмуртиын ӵошатскозы Россиысь кужмоосыз шахматистъёсФото: архив "Удмурт дунне"Шаерамы 9-тӥ-23-тӥ августэ воргоронъёс пӧлын 72-тӥ чемпионатлэн но нылкышноос куспын 69-тӥ чемпионатлэн Суперфиналъёсыз ортчозы. 9-тӥ-12-тӥ августэ ӵошатсконъёс радъяськозы Воткинскысь П. Чайковскийлэн усадьбаяз, бӧрысь устоосыз шахмат дуско сьӧрын пумиськозы Ижысь Эшъяськон юртын 13-тӥ-23-тӥ августэ. Спортсменъёс вуозы Татарстанысь, Санкт-Петербург, Москва, Саратов, Краснодар, Ханты-Мансийск, Самара улосъёсысь. Турнире пыриськемъёс куспын 10 миллион манет люкылэмын луоз. Со сяна, ӵошатсконэз вормись пиосмурт но нылкышно шахматистъёс утозы машина RENAULT ARKANA. Таӵе вожвылъяськонэз радъяло Россиысь шахматъя федерация но Елена но Геннадий Тимченкоослэн благотворительной фондзы. Ангелина Снигирёва | Спорт |
Виталий Пронин 24-тӥ ноябре Кун Кенешлэн 29-тӥ сессиез ортчиз. Эскеремын 18 ужпумъёс, пӧлысьтызы 10-эз герӟаськемын элькун законъёслэн проектъёсынызы. Сессилэн ужаз пыриськиз Удмуртилэн Тӧроез Александр Бречалов. А. Бречалов Туспуктэм: udmurt.ruЧечыен лыктӥз — Элькун бюджетлэн доход но расход люкетъёсыз шӧдскымон кулэсмизы, — пусйиз А. Бречалов, экономикаын югдур сярысь вераса. — Но асьмеос огкылэ вуим: мар чакламы вал, ваньзэ быдэстоно. Бен, секыт луоз. Но дэмен сюлмаськоно казнае тросгес уксё пыртон, инвесторъёсты кыскон сярысь. Кемалась ӧвӧл Москваын кылзӥзы Удмуртиез 2020-тӥ-2030-тӥ аръёсы азинтон стратегиез — со бордын асьмеос ваньмы дэмен ужамы. Ушъязы! Бен, со али бумага вылын гинэ, но нырысетӥ вамыш лэсьтэмын. А. Бречалов сессие вуиз чечыен — туж чебер упаковкаын, вылаз кунгожсьӧр кылъёсын гожтэмын. Та чечы Каракулино ёросысь Вятское черкогуртысь Николай Сапаевлэн вылэм. Егит ужбергатӥсь «Агростартап» программая туэ 3 миллион манет утӥз, муш вордон тӥрлык басьтыны шуыса. Кӧня ке толэзь куспын вуззэ кунгожсьӧрозь, Швейцариозь, вуттӥз! — 2021-тӥ ар — Гуртлэн арез. Отысь сюресъёсты тупатонлы 2 поллы тросгес уксё чакламын. Азинтӥськозы чагыр эстӥськон, Интернет пыртон. Валтӥсь интые потоз гуртлэсь экономиказэ ӝутон. Возьмано ӧвӧл ӟеч вакытъёслэсь вуэмзэс. Тужгес умоез вакыт — али! Николай Сапаев кадь адямиос тае валало, мукетъёсызлы но ужаны мылкыд сёто, — шуиз Тӧро. Элина Кумачёва | Иворъёс |
Виталий Пронин Асьмеос улӥськом туж тунсыко но со дыре ик шурдыт вакытэ. Быдэс дуннеын ортчо бадӟым воштӥськонъёс. Россия потэ азьпал радъёсы. Мар возьма сое азьланяз? История наукаосъя кандидат, политолог Наталья Бармина шарая аслэсьтыз малпанъёссэ. Совето Союз вакытысь кылем туж зол оружимы.- Дуннеын та воштӥськонъёс кутскизы Совето Союз куашкан вакытъёсы. Америка но солэн союзникъёсыз соку малпазы: соос вормизы, табере мар мылзы потэ, сое ик лэсьтозы. Кема аръёс ӵоже соос Россия шоры учкизы вормисьлэн синмыныз, шуылӥзы, Россия укыр ляб, мар соин вераськонэз. 1990-тӥ аръёслэн пумазы Америкалэн госсекретарез Мадлен Олбрайт шара вераз: Россилэн укыр бадӟым музъемъёсыз, нош калыкез ичи, соин ик ООН-ын та пумысен ужпум ӝутоно но сыӵе кунъёслэсь музъемъёссэс дуннеысь капиталлы усьтоно. Вакчияк вераса, сётоно.Мар соку Россилы юрттӥз? Совето Союз вакытысь кылем туж зол оружимы. Сыӵе ожгар тӥрлыклэсь кышкаса ик, Россия вылэ ноку но нокин но шара уз урдӥськы. Кыкетӥез, юрттӥз асьме калыклэн туж секыт вакытъёсты чиданы быгатэмез.Ма, али но куд-огез шуэ вал: Россиын санкциосын сэрен калык ульчаосы потоз, Путинэз палэнтоз. Соос уг валало - перестройка пыр потэм калык понна туала югдур секыт уг поты ни.Россия ӝутӥське. 1990-тӥ аръёсы со пыдес вылаз сылӥсь ултӥям кун вал. Дасо аръёс ӵоже султыны, тупатскыны выриз. Ӟеч-а, урод-а - тыршиз. Луэ, дыр, вал ӟечгес но. Но, мар ватонэз, Россилэн ӝутсконэзлы пумитъяськисьёс кунгож сьӧрын гинэ ӧвӧл, асьме кунамы но тырмыт.Али Россия ассэ возьматӥз, потэ-а, уг-а, но мынэсьтым мылкыдме лыдэ басьтоно, шуиз. Америкаысь, Британиысь, ӧжытгес - Франциысь, Германиысь, Италиысь, кивалтӥсьёс туж юн лекъясько, ма карыны уг ни валало. Соослы туж яра вал Россиез ултӥяны, отын ваньмыз урод, экономиказы, армизы куашкамын, шуыны. Но югдур чылкак мукет пала берытске. Россия, кызьы шуо, ваньзылы пӧлыпум возьматӥз. Яркыт Олимпиада паймытӥз. Нош шуо вал, асьмеос сое ортчытыны ик ум быгатэ, сборноймы возьытэ усёз. Собере - Крым. Америкаысь разведкаен кивалтӥсьёс но таӵезэ ӧз вите, уйвӧтазы но ӧз адӟе. Бӧрысь - санкциос. Соосты кутӥсьёслэн кузязы Россия ӧз мыны, политиказэ ӧз вошты. Валамон, шугадӟиськом пичияк, но та санкциос ик асьме экономикалы юртто, производствоез, гурт хозяйствоез улӟытыны луонлык сёто.Западын Россилы пумит туж трос верасько ке но, пумен-пумен отын но Путинлы синмаськисьёс кылдо. Учке ай, Россия 2-3 арня ӵоже Сириын сомында террористъёсты быдтӥз ни, Америка 14 толэзь ӵоже озьы ӧз быгаты. Озьыен, яке США-лэн уг поты вал террористъёсын нюръяськемез, яке... соослэн тодон-валанзы, кужмо ожгар тӥрлыксы ӧз тырмы.- Тӥ малпаськоды, Америкалэн армиез сокем кужмо ӧвӧл?- Оло, ваньмыз со кыл вылын гинэ - супероружие, супертехника, супервизь. Учке ай, кӧня тыршизы Сириысь оппозициез дышетыны. Нош соос ваньзы сямен исламистъёс, террористъёс, борды кариськизы. Яке тани али гинэ Пентагон ачиз ик шараяз, Афганистанын, Иранын чакламъя ужзы ӧз пӧрмы шуыса.- Но малы соку асьмеос сокем оскиськом США-лэн кужымезлы?- Озьыен, пӧламы вань адямиос, кин уно аръёс ӵоже со малпанэз асьмелы пыӵатэ. Соос туж быгатыса куто СМИ-осты но калыклэсь асваланзэ - менталитетсэ - асьсэ пала берыкто. Россиысь трос калыкъёслэн вань сыӵе сямзы: асьсэды котьку но пичигес, начаргес каремзы потэ. Вот ми сыӵеесь, милям номыр уз пӧрмы, улӥськом туж начар кунын... Но Россия - туж узыр кун! Асьмелэн тазалыкез эмъянъя системамы дуннеысь устоосыз пӧлы пыре, дышетон удысмы но - тужгес ӟечез! Ӝожтӥськиськом: кыӵе начаресь пенсионеръёсмы. Но дуннеысь одӥг кунын но адямиос пенсие сыӵе вазь уг кошко! Шуо, калыкмы кема уг улы, 57-60 аресозь гинэ. Но со шоро-куспо лыдпус. Зэм, кин ке 19-20 аресказ улонысь кошке, нош кин ке - 90-аз.Асьмеос выжыкыл кылдытӥмы: Западын улон майбыр, начаръёс ӧвӧл. Но ваньмыз со синпӧет! Пӧртэм кунъёсын улон пӧртэм. Котькытын вань узыръёс но, начаръёс но. Соин ик дугдоно ни асьмеды ултӥямысь. Ми бадӟым, узыр но туж чебер кунын улӥськом! Совето вакытъёсысен кутскыса, нырысьсэ асьмелэн сомында визьмо, быгатӥсь адямиосмы, процентъёсын учконо ке, одӥг кунын но вылӥ образованиен сомында адямиоссы ӧвӧл. Визь люкъёсмы трос, соин, дыр, соосты дунъяны ум валаське.- Но визь но вордскем музъемдэ гажан куддыръя воксё ог-огенызы уг тупало...- Озьы. Пӧламы трос гинэ адямиос, кудъёсызлы кужмо Россия кулэ ӧвӧл. Мон соосты кӧня ке группалы люкысал. Нырысь ик, К. Маркслэн терминэныз вераса, компрадор (компрадор - ас странаысьтыз рынокен но кунгож сьӧрысь ужбергатӥсьёсын кусып возись ужбергатӥсь) буржуазия. Соос байко, калыклэсь, кунлэсь ваньбурзэ вузаса. Сыӵе буржуазимы асьмелэн кылдӥз 90-тӥ аръёсы. Шуом, М. Ходорковский. Нефтеюганскысь мувӧй компаниосын ужасьёс пумитъяськон акциосы потӥзы но, олигарх шуиз: мыным соос кулэ ӧвӧл, мед кошкозы, мон китайёсты ваё... Компрадор буржуазилы кулэ ляб правительство, малпаськыны быгатӥсьтэм калык. Соослы ӝоггес вузано кунлэсь ваньбурзэ но кисызэс зӧкгес кароно.Кыкетӥ группа - Запад шоры учкись интеллигенция. Таос Россиын трос. Ӵемысь - гуманитарий удысъя дышетскемъёс, писательёс. Асьсэ кунзэс ултӥям пыр чеберъяськыны выро, пӧртэм премиос, званиос басьяло. Кин ке зэмзэ но сыӵе мылкыдъёсын, малпанъёсын улэ, нош кин ке юромо та сюрес вылэ султэ, аслыз кыӵе ке пайда басьтон понна. Но сооссэ но, таоссэ но гажаны мон малы ке уг быгатӥськы.Куинетӥез - грант сиисьёс. Таосызлэн возьытсы ӧвӧл. Соослы коньдон сётозы но ма кароно вералозы. Сыӵеос пӧлын А. Навальный. Солэн нокыӵе программаез, огъя малпанэз ӧвӧл. Кыӵе кылъёсын, ӧтёнъёсын калыкез ӝутыны косозы - озьы ик лэсьтоз коньдон понна.Шумпотӥсько, 20 ар ӵоже калыкмы визьмаськиз. Россиез юромо бугыръясьёс, асьсэды либерал нимасьёс, али нокыӵе быръёнъёсын вормыны уг быгато, 2-3 процент сяна куара уг люкало. Сюрессы одӥг - ваче вуонъёс пыр власте шедён. Быгатоз-а Россиын майдан луыны? Матысь дыре - уз. Со понна тау Украиналы. Калык адӟиз: сыӵе ваче вуонъёс граждан оже вутто. Нош Россиын 100 пӧртэм калык улэ ук!Туала политикаысь элитамы шоры мон ӝутскем мылкыдын уг учкиськы, куд-огзэ воксё уг гажаськы. Но Россилы, ӧйтӧд маиз понна, туж зол удалтӥз. Россилэн туала азьветлӥсез Владимир Путин кызьы ке быгатӥз бадӟым люкетсэ калыкез огазеяны. Сое Сталинэн, Грозныен, Пётр Первыен ӵошатыны выро, но со нокин кадь ӧвӧл. Со мукет, таӵеез асьмелэн ӧй вал на.Путин - со партилэн азьветлӥсез ӧвӧл, со вылӥынгес. Али со котькыӵе партия мед кылдытоз, калык отчы мыноз, солы оскоз, быръёнъёсын вормоз. Путин - вань калыклэн лидерез. Тросэз паймо: кызьы озьы властьын сомында возиське ни, нош солы оско 82-83 процентэз адямиос.- Сирия сярысь юатэк уг быгатӥськы. Ум-а кугӟалэ отчы?- Сириысь ИГИЛ-лэсь базаоссэ пуштытъянэз ӵошатыны выро Афганистанын ожмаськонэн. Но отын но татын ожмаськон мугъёс туж юн висъясько. Афганистанэ Совето Союз вуиз социализм лэсьтыны, Сирие - террористъёсын нюръяськыны. Террористъёс пӧлын трос гинэ ожмасько Совето Союзысь потэмъёс. Соос асьме доры медаз берытске шуыса, сьӧсьёсты асьсэ музъемазы ик быдтоно. Кыкетӥез, Россия куашкатэ Запад коалицилэсь данзэ (сомында нюръяськизы но, толыкез ӧвӧл), куинетӥез, возьматэ аслэсьтыз кужмо туала техниказэ, ньылетӥез, берытске Ближний Востокысь политикае, витетӥез, дуннелэсь воштӥськемзэ возьматэ.Сириысь терроризмен нюръяськись коалицие пыро Сирия, Россия, Иран но Ирак. Но тросэз уг тодо, Россилэн Сириысь базаосаз туннэ нуналлы сылэ Китайысь кык корабль, одӥгез - авианосец. Китайёс татчыозь ноку но асьсэ кунгожъёссы сьӧрын ӧз ожмаське. Сириын соос дышетсконъёсы пырисько, пе. Но инты но, дыр но юнме быръемын ӧвӧл, дыр...Елена МИННИГАРАЕВА Туспуктӥз А. Горбунов Теги: дунне | Югдурез утён |
Виталий Пронин Удмуртиын кечат-вамат корт сьӧрын пуке 10 сюрслэсь ятыр адями. Шаерысьтымы колониос 80 процентлы тырмемын. Кӧня ке ар талэсь азьло гинэ пытсэт сьӧры келямъёс кӧня ке сюрс муртлы тросгес вал. Но берло 5 ар ӵоже республикаямы йыртэман учыръёс кулэсмо, соин валче пукисьёс но ичигес луо. Нош Россиысь кыл кутытонъя системаын али ӵапак воштӥськонъёс мыно. Та реформаос чакламын 2020-тӥ арозь. Кытын «шутэтско» кын куртчон вакытазы вуэмъёс?Ортчем арлы йылпумъянъёс лэсьтыса, Кыл кутытонъя службалэн Удмуртиысь управлениезлэн кивалтӥсез Григорий Желудов вераз: пытсэт сьӧры шедемъёс пӧлысь тросэз - 25-55 аресъем адямиос. Соослэн ӵап ужан, семьяен улон дырзы. Нош таӵе кын куртчон вакытазы вуэм воргоронъёс «шутэтско» кечат-вамат корт сьӧрын. Кылем аръёсын ӵошатыса, таӵе муртъёслэн лыдзы 9 процентлы йылӥз. Озьы ик пытсэт сьӧрын 10,5 процентлы тросгес луизы нылпиосты но нылкышноосты эриктэмасьёс. Таӵе йыружъёсты сэрттэ-пертче Следствиея комитет, иське, ӵапак та ужлэн «емышъёсыз» кисьмало берло дыре.Но пукисьёслэн законэн юнматэм дыр ӵоже визьмаськемзы уг поты - тросэз колониысь вазьгес потон сярысь куриськонъёс гожъяло. Миым но 199 мурт ходатайствоен вазиськиз. Вылӥ кивалтӥсьёс кылӥзы огзэ гинэ - 10 номеро колония-поселениысь кыл кутытэм муртэ. Суйпоскесэн кыдёке уд кошкыКыл кутытонъя службаын мытэм реформаен валче колониос кӧня ке пӧртэм луозы. Секыт йыружъёсты быдэстэм муртъёсты интыялозы тюрьмае. Со вакытэ ик колония-поселениосын эскерон-чаклан золгес луоз. Кечат-вамат корт сьӧры нырысьсэ шедисьёс нимаз визьмаськозы. Таӵе йыртэмасьёслэн лыдзы али но трос ӧвӧл, шуэ генерал-майор Желудов. Со дыре ик тросгес луо инспекциосын учётэ пуктэм йыртэмасьёс.Тани кылем ар пумын ноябре Удмуртиын кыл кутытэмъёсты чаклало электрон браслетъёсын. Али 38 сыӵе суйпоскес вуэмын республикаямы. Заочной амалэн визьмаськисьёс пӧлын тросгес жугиськисьёс, лушкаськисьёс, алимент тыронлэсь пегасьёс. Соос одно ик уже интыямын луыны кулэ. Но мултэс эрик но сётэмын ӧвӧл соослы - 8 часын ӝыт кыл кутытэм адями дораз луыны кулэ ни. Таӵе «визьмаськон» кыстӥське 6 толэзьысен 4 арозь. Салам вайисьёсты визьма законОзьы ке но пытсэт улэ шедьыса гинэ, йыртэмасьёс уг буйгало. Кечат-вамат корт сьӧрын - наркоманъёс, ВИЧ-инфекциен, туберкулёзэн висисьёс.Тани усыкмытӥсь суретъёсты гажасьёс - 406 мурт. Валамон, эрике кылем эшъёссы, тодмооссы пыр пытсэт сьӧры но салам вуэ. Шараямын 92 грамм наркотик. Оглом 51 сюрс пол эскеремын колоние вуись салам. Озьы шарае потӥз ог 19 литр аракы, 130 сюрс манет уксё, 530 мобильной телефон. Таӵе салам ваемзы понна 53 адями кыл кутон улэ кыскемын.Пукисьёс пӧлысь 1036 муртлы ВИЧ-инфекция паласькемын. 1090 адями туберкулёзэн висе. Пӧлысьтызы 625-езлэн «кызонзы» мур пыӵамын ни. Озьы котькуд 4-тӥез висись колониысь больницаын берпуметӥ нуналъёссэ века. Пытсэт сьӧрын - университетПукисьёс пӧлысь ог 25 процентэз ужало, коньдон басьтыса. Нуналаз луэ 150 манет уждун поттыны. Колониосын уж тырмыт. Тани оглом 234 миллион манет тыр пӧртэм вузъёс поттэмын. Но сюлмаськытэ мукетыз: толло йыртэмасьёс ужаны уг быгато. Огшоры улонын кулэ луись профессизы но ӧвӧл. Озьы кылем арын 2 сюрс мурт выль удыслы дышетскиз. Со вакытэ ик кыл кутытэм адямиос быгато шор но вылӥ тодон-валан басьтыны. Таиз дышетон дистанционной амалэн радъямын. 35 мурт тазьы дышетске ни, визь-нод басьтэмзылы асьсэос ик коньдон но тыро. Ваньмыз малпамзыя кылдӥз ке, колониысь соос мозмытскозы, психологлэсь, юристлэсь, дизайнерлэсь, экономистлэсь дипломъёссэс басьтыса.Елена Скворцова. Теги: Полиция | Югдурез утён |
Виталий Пронин Кылем арня пумын Удмуртилэн Тӧроез Александр Бречалов потаз Вавож ёросэ. Со вуылӥз азьмынӥсь «Колос» хозяйствое, «Здоровье» но «Тазалык» спорткомплексъёсы, колбаса поттон цехе но пумиськылӥз вавож калыкен. Вылӥ кивалтӥсьёс - Вавож ёросысь «Колос» хозяйствоын.Азинсконъёссы синмаськымонэсьВыль Бияысь «Колос» СХПК-ын туннэ 500-лэсь трос мурт ужа. Эштос уг дугдылы паймытъямысь трос йӧл кыскеменыз но ю-нянь будэтэменыз. Пусйымон: 2014-тӥ арысен со племзавод луиз. Со сяна, татын ик пыжо нянь, потто пызь но тыкмач, рапс вӧй. Хозяйстволэн кивалтӥсез Владимир Красильников таин дугдыны уг малпа: Выль Бия но Водӟи гуртъёс вискын матысь дыре кылдыны кулэ выль ферма. Отын луозы туала куронъёслы тупась 4 скал гид, котькудӥз 400 йырлы но йӧл кыскон блок. Ваньзэ сое пуктыса, выль оборудование басьтыса, алиен ӵошатыса, ог куиньмослы тросгес йӧл кыскыны луоз, оске В. Красильников.- Туннэ нуналлы милям 8 сюрслэсь уно скалъёсмы. Арлы быдэ выль гид пуктӥськом ке но, соослы инты уг тырмы ни, - шуэ «Колос» эштосысь валтӥсь зоотехник Сергей Курбатов. - Йӧл тросгес мед кыском шуыса, тыршиськом пудо сиёнэз умоятыны: асьмеос дасяськом комбикорм, лэсьтӥськом премиксъёс.Валтӥсь зоотехник верамъя, «Колосын» тыршисьёс ялан вуыло мукет улосъёсы, кунгож сьӧры. Тодматско отысь ужан амалъёсын, дышетско. "Здоровье" комплекс.«Колос» эштос - Вавож ёросысь гинэ ӧвӧл, шаерысьтымы огез азинскисез. Тросэз гурт удысын тыршисьёс выль бияос шоры синмаськыса, вожъяськыса учко.Гурт шорын кылем арысен сылэ «Тазалык» комплекс. Со пуктэмын «Колослэн» уксёеныз. Табере гуртоос быгато ветлыны тренажёрной, бильярдной яке фитнес-залэ, тире, ӝӧк выл шудонъёсын шудыны, нош нылпиос понна нимысьтыз «Джунгли» комплекс лэсьтэмын.Со сяна, гуртын та вакытэ нылпи сад пуктӥське, вуоно гужемлы сое вуттыны чакламын ини. Лэсьтӥськон ужъёслы оглом кулэ луоз 90 миллион манет. В. Красильников вазиськиз А. Бречаловлы, пуктӥськонэз элькунысь инвестициосъя программае пыртыны курыса. Озьы ӝыныез коньдон берыктӥськысал.Эштос ужа, гурт чеберске, спорт азинске, но вань выль бияослэн бадӟым сюлмаськонзы но: гуртозязы Мӧньяысен сюрес кемалась вужмиз, выльдэмез кулэ каре. Со шугомытэ «Колослэсь» ужзэ. Озьы ик уродмемын Выль Бияысен Чудӟалудозь сюрес но, нош отӥ ветлэ школа автобус. Удмуртилэн Тӧроез транспортъя но сюрес хозяйствоя министрлэсь ужзэ быдэсъясьлы А. Горбачевлы та юанъёсты эскерыны, тупатъян ужъёсъя планэ пыртыны косӥз.Ку луоз сюрес?Сюресъёс сярысь юанъёс огпол гинэ ӧз чузъяське ёрос администрациын. Тыловыл-Пельга муниципал кылдытэтлэн йырыз Сергей Тарасов ӝожтӥськиз: бускель ёросъёсы потыны шугъяськоно, уго ёросъёс вискын сюресъёс ӧвӧл, шуыны луоз.Озьы ик вавожъёс куризы черкогуртсы котыртӥ сюрес лэсьтыны: проектэз кемалась дасямын ни, но улонэ татчыозь ӧз пыӵа на. Со сюрес ӧвӧлэн трос бадӟым машинаос Вавож шортӥ ортчо. Соос мукет машинаослы но люкето, пыдын ветлӥсьёслы но кышкытлык кылдыто.- Выль сюрес пуктон туж дуно усе, солы али коньдон ӧвӧл. Сюресъёсты матысь дыре выльдомы шуыса, кыл сётыны уг быгатӥськы, малы ке шуоно та ужъёслы туэлы висъям уксё быдтэмын ини. Со сяна, условиосыз быдэстымтэез, документъёсты дыраз лэсьтымтэез понна азьвылгес ини Удмуртия трос коньдонзэ Россиысь Транспортъя министерствое берыктоно луиз, со понна министерствоен кусыпъёсмы уродмизы, - шуиз Удмуртилэн Тӧроез Александр Бречалов. - Но шумпотымон, љыны ар тыршыса, ми асьмеды умой возьматӥмы. Азьланяз оло, мукетъёсын џошатыса, тросгес уксё висъялозы. Сюресъёсъя выль планъёс лэсьтомы ни вуоно арын, учкомы, кӧня уксё сётозы. Вавожъёс куризы черкогуртсы котыртӥ сюрес лэсьтыны: проектэз кемалась дасямын ни, но улонэ татчыозь ӧз пыӵа на. А. Бречалов верамъя, туннэ нуналлы шаерамы сюресъёс туж пӧртэмесь. Кылсярысь, Алнаш ёросын 80 процентлэсь трос сюресъёс лэсьтэмын, нош Дэбес ёросын - 10 процентлэсь ӧжыт. Тӧро верамъя, нырысь ик саклык висъяськоз сыџе интыослы, кытӥ сӥзьыл но тулыс, куазь сӧриськыку, МЧС, «скорой» но мукет юрттэт сётӥсь машинаос но ортчыны уг быгато.- 2018-тӥ арлы планэ Вавож ёросысь 2 сюресъёс пыртэмын: Ӟозлуд - Ӟозлудпочинка но Водӟи - Брызгал - Мӧнья, - ивортӥз транспортъя но сюрес хозяйствоя министрлэсь ужзэ быдэсъясь Алексей Горбачев. - 70 процентлэсь тросэз асфальт сюресъёс шаерамы туннэ нуналлы быремын. Соосты выльдон вылысь тыршомы кутыны туала немец технологиосты, куке машина пыргытэ вужзэ асфальтэз, нош вылтӥз вӧлдӥське вылез. Озьы асфальтлэн 1 иськемез ог 5 миллион манет тыр усе. Алиен ӵошатыса, со трослы дунтэмгес.Вавоже интые - МожгалаЁросысь мукетыз бадӟым шугъяськон - газ. Чагыр эстӥськонэз трос гуртъёсын возьмало.- Газэн ёросъёсын, сюресъёсын сямен ик, югдур одӥг кадь ӧвӧл, - шуиз Александр Бречалов. - Вавож ёросын ог 50 процентаз гуртъёсы чагыр эстӥськон вуттэмын. Но элькунмес «Газпром» уг яраты вылэм, со понна янгыш асьмеос ик. Мон пумиськылӥ «Газпромлэн» кивалтӥсеныз Алексей Миллерен, со шуиз: ми вуттӥськом газ гуртъёсады, нош калык но предприятиос асьсэос со борды уг шедьытӥсько, ми озьы ум ужалэ. Куронъёссыя газэ выжыны кулэ гуртысь 80 процентлэсь тросэз улӥсьёс, нош милям шаерамы куд-ог интыосын со лыдпус 10 процентлэсь ичи. Мон валасько, кин ке одӥг интыысь мукетаз выже, кинлэн ке уксёез уг тырмы, нош газ пыртон дунтэм уг усьы. Но мар ке малпано. Кылсярысь, Сьќӧта ёросэ потакум, огаз гуртын шуизы: вае милемлы газ, 100 процентэз улӥсьёс со борды итӥськыны али ик дась ини. Кинлэн уксёез ӧй вал, солы эштос я пунэмаса, я кызьы ке мукет сямен юрттӥз. Валамон, џапак сыџе гуртъёсы ми нырысь ик пыртомы газ. Выль Бия но Водӟи гуртъёс вискын матысь дыре кылдыны кулэ выль ферма.А. Бречалов кивалтӥсьёсты та ласянь валэктон уж нуыны косӥз.Озьы ик валэктонъёс сётъяно, пе, тазалыкез утён удысъя но. Кемалась ӧвӧл Вавожысь нылпи ваён юртэз ворсаллям. Зэмзэ вераса, кин ке пинал вайыны дырызлэсь вазь кутскиз ке, со понна ӟеч инты, оборудование вань. Нош азьвыл кадь бадњым роддом ӧвӧл ини.- Туннэ нуналлы стационарамы 48 койка, - шуэ Вавож ёрос больницаысь валтӥсь врачлэн воштӥсез Елена Кузнецова. - Нылпи вайыны нылкышноос быръё Можгаез яке Ижез.- Эмъян удысын Вавож ёросын бадӟым воштӥськонъёс ӧй вал, - шуиз тазалыкез утёнъя министрлэн воштӥсез Людмила Гузнищева. - Койкаос но, эмъясьёс но вань, соос уг тырмо ке но. Эн малпалэ, ми табере больницадэс ворсаны малпаськом шуыса, милям валтӥсь ужпуммы - больницаез утьыны. Матысь дыре чакласьком висъяны рентген лэсьтыны выль аппарат. Шаерамы тросэз эмъяськон тӥрлык вужмемын.- Роддом пумысен юанэз ми пыр-поч эскеримы, - шуиз А. Бречалов. - Азьвыл но, куке роддом Вавожын вал на, тросэз нылпи вайыны кошко вылэм Можгала яке Иже, малы ке шуоно отын пӧртэм удысъёсъя врачъёс вань, условиос умоесьгес…Культурая юртын ӝожтӥськонъёс но юанъёс ӧжыт ӧй вал ке но, Тӧро пусъемъя, оглом Вавож ёрос - одӥгез азинскисез, соин шуг-секытъёсыз но солэн ӧжытгес.- Ёросын 4 бадӟым хозяйствоос, соин татын ужен шугъяськонъёс уг кылдыло. Егитъёс доразы кылё, пуктӥсько, - шуиз А. Бречалов. - Ми учкомы, кызьы ёрослы юрттыны быгатомы, тыршомы дунтэм кредитъёс курыны. Татын зол кивалтӥсьёс, соосын ӟечесь кусыпъёсмы.Елена Рябина Туспуктэмъёс: udmurt.ru Теги: Вавожёрос | Улон-вылон |
Виталий Пронин Ма лэсьтӥське Россиын, калыкъёс тупаса мед улозы шуыса? Мар уг тырмы та удысын? Кыӵе югдур Удмуртиын? Та но мукет юанъёсты ӝутӥзы этнологъёс но антропологъёс котырес ӝӧк сьӧрын. Кивалтӥсьёс но тодосчиос - одӥг ӝӧк сьӧрын.Котырес ӝӧкез нуизы Россиысь калыкъёсын ужанъя азьвыл министр В. Зорин, Россиысь Антропологъёслэн но этнологъёслэн ассоциациенызы кивалтӥсь А. Загребин. Ӝӧк сьӧры люкаськизы шаерысьтымы йӧскалык политикая министрлэсь ужзэ быдэсъясь Л. Буранова, Россиысь калыкъёслэн ассамблеяенызы кивалтӥсь С. Смирнова, Кун Думаысь калыкъёсын ужанъя комитетлэн кивалтӥсез И. Гильмутдинов но мукетъёсыз.Нырысь ик тодосчиос но кивалтӥсьёс тодматскизы Удмуртиысь йӧскалык политикаен. Лариса Буранова вераз: шаерамы зол ужало егитъёслэн огазеяськонъёссы, ортчыло Пельмень-fest но мукет ужрадъёс. Соос пыр адямиос адӟо: удмурт - со вашкала ӧвӧл, со туала! Озьы калык пӧлын удмурт кыллэн но культуралэн данэз ӝутӥське. Кылсярысь, 2000-тӥ аръёсы, школаосын удмурт кылэз одно ик дышетоно шуыса, 6 процентэз адямиос веразы, кылем арын со лыдпус 50 процентлэсь ятыр луиз.- Ваньмыз кутске гуртысен. Ёросады ужало-а калык кусыпъёсты радъясь ёзъёс? - соку ик юан сётӥз Ильдар Гильмутдинов.- Со тужгес ляб интымы, - валэктӥз Л. Буранова. - Вань ёросъёсын кылдытэмын консультативной кенешъёс, но тросэз соос кыл вылын гинэ тыршо. Ми министерствоысь ужасьёсты отчы лэзьяськомы, адямиосты мед дышетозы шуыса. Но таин тырмыт ӧвӧл.- Ёрос администрация азе элькунлы законэн чурыт куронъёс пуктоно, вань стратегиосты, вань программаосты мед быдэстозы шуыса. Косыса гинэ консультативной кенешъёсты уд ужаты. Кылсярысь, Татарстанын вань сыӵе закон, отын ёросъёсы коньдон но лэзьяло, кылзэс но юало. Валамон, тросэзлэн улосъёслэн уксёзы ӧвӧл ёросъёслы юрттӥськыны. Вань мукет сюрес. Кулэ федерал законъёсы воштонъёс пыртыны, федерал центрысь уксё мед вуоз шуыса. Калык кусыпъёслы уксёез жаляны уг яра.Арысь аре пичи калыкъёслэн лыдзы кулэсме, адямиос уг поттало ни анай кылзэс, мукет культура борды итӥсько. Тае валало тодосчиос но, кивалтӥсьёс но. Шуо: асьмелэн али кылемзэ но утьыны кулэ. Уж капчиен уг мыны. Кылсярысь, 70-лэсь уно калыкъёслэн анай кылын учебникъёссы федерал перечене пырымтэ.- Жаляса верано, улосвылъёс ас кужмынызы та ужпумез вормыны уг быгато. Дышетонъя но наукая министерство борды кулэ кылдытыны нимысьтыз департамент, со анай кылъя учебникъёсын но вырысал, дышетон удысын анай кылъя мукет ужпумъёсты но сэрттысал-пертчысал, - веранзэ азьланьтэ И. Гильмутдинов. - Янгышамы, школаослы эрик сётыса, табере соос анай кылъя урокъёслэсь часъёссэс сётъяло мукет предметъёслы.Калыкъёсын ужан, соос куспын тупаса улонэз возён понна кулэ тодӥсь-валась адямиос. Но сыӵе специалистъёсты дышетӥсь центр ӧвӧл. Кылем арын гинэ Москваысь кун университетын усьтӥськиз пичи кафедра, отын калыкъёсын ужанъя кивалтӥсьёсты дасяло.- Тросэз законъёс малпамын, Россиын калыкъёсты, соослэсь культуразэс тодытэк. Кылсярысь, пыӵалэз дорын возёнъя закон быдэсъяськыны кутскем бере оленеводъёс соку ик законэз тӥясьёс луизы. Мукетыз учыр: чумын улӥсьёс уг быгато усыновить карыны асьсэ ӵыжы-выжыоссэс - уго закон чумез улон интыен уг лыдъя, - шуэ Владимир Зорин.Вань керетонъёс пото асьме дышетскымтэмы бордысь. Котькуд калыклэн сям-йылолъёсыз пӧртэмесь, ми соос сярысь ум тодӥське. Арысь аре Россие вуо пӧртэм странаосысь адямиос - ужаны, улыны яке шутэтскыны.- Асьмелы азьвыл ик кулэ ни вал мигрантъёс сярысь закон кутыны, нош ми со сярысь али гинэ малпаськыны кутским, - шуэИ. Гильмутдинов. - Миграция котьку луоз, но лыктэмъёс дорамы, законъёсты чакласа, кылмес но культурамес тодыса-гажаса, улыны кулэ. Соку керетонъёс но ӧжытгес луозы.- Милемлы туж кулэ книгаос, кытын валэктэмын луоз, кызьы астэ возёно со яке та калыкен, кыӵе соослэн сямзы но улон шоры учконзы, - шуэ Ижысь Эшъяськон юртысь Ирина Омелюхина. - Удмуртиын вань Эшъяськон юртъёс Глазовын, Сарапулын, Воткинскын, Можгаын, Уваын, Эграын. Соосты вань ёросъёсын усьтоно вал. Но ӧвӧл тодӥсь-валась ужасьёс, этномедиаторъёс.- Эшъяськон юртъёс - со пӧртэм калыкъёсын ужаны ӟеч амал, таӵе юртъёсты кылдытоно мукет улосвылъёсын но, - йылпумъяса вераз Светлана Смирнова. - Кужымъёсмес кулэ огазеяны: Эшъяськон юртъёслэсь, общественной огазеяськонъёслэсь, тодосчиослэсь, югдурез утисьёслэсь, кун кивалтӥсьёслэсь.Мария Векшина | Улон-вылон |
Виталий Пронин Андрей Смирнов верамъя, лэсьтӥськон материалъёслы дунъёс ялан будо, соин ик взносъёсты будэтыны дыр вуэмын.Шаерысьтымы трос квартираем коркаосты тупатъянъя программа ужа 2016-тӥ арысен. Мар та дыр ӵоже лэсьтэмын но мае возьмано - эскеризы Кун Кенешлэн Президиумаз.Шаерысьтымы Капитальной ремонтъя фондлэн директорезлэн воштӥсез Андрей Смирнов верамъя, та дыр ӵоже ог 20 сюрс адямиослэсь улон условиоссэс умоятыны луиз. Озьы 554 корка 484 миллион манет тыр тупатъямын-выльдэмын.Миым калыклэсь, гурт поселениослэсь но огазеяськонъёслэсь 565,6 миллион манет тыр взнос бичамын. Туннэ огъя «пуртыын» ог 130 миллион манет утиське. Кун Кенешлэн Тӧроез Владимир Невоструев со уксёез ӝоггес уже кутыны, калыклэсь улон условиоссэ чалякгес тупатыны куриз.Туннэ котькуд квадрат метр понна лифттэк коркан тупатэмын 6 манет но 70 копейка тыр взнос. Лифтэн коркан - 7 манет 30 копейка. Та дунъёс юнматэмын 2014-тӥ арын. Андрей Смирнов верамъя, лэсьтӥськон материалъёслы дунъёс ялан будо, соин ик взносъёсты будэтыны дыр вуэмын. Инфляциез чакласа, со 8 манет 17 копейка луыны кулэ. Та дунэз туэ гужемозь юнматыны кулэ, нош бичаны сое кутскозы 2018-тӥ арын январьысен.Туннэ вань тупатъян ужъёс, элькун юрттытэк, лэсьтӥсько. Чакламын вал, 10 процентлы бюджетысь софинансирование луоз шуыса. Озьы берло 3 арез лыдэ басьтоно ке, республикалэн казнаысьтыз висъяськыны кулэ ог 300 миллион манет. Тамында уксё вуиз ке, со туж бадӟым юрттэт луоз ёросъёсысь трос квартираем коркаосын тупатъян ужъёсты ортчытъяны. Кылсярысь, 2018-тӥ арозь Гракын капитальной ремонт ортчытон понна кулэ ог 3 миллион манет, нош люкаське 600 сюрс манет гинэ. Тырмымон уксё люкан понна гракъёслы эшшо 4 ар ӵоже возьмано луоз ук. Нош тупатъян ужъёсты туннэ ик ортчытоно, шуэ Андрей Смирнов. Сыӵегес ик югдур Сюмси но Сьӧлта ёросъёсын.Елена Сараматова Туспуктӥз А. Горбунов | Улон-вылон |
Виталий Пронин 21-тӥ оштолэзе люкаськыны кулэ Пичи Кенеш, нош со азьын кӧня ке ужпумез эскериз «Удмурт Кенешлэн» исполкомез.Ар кутсконын огазеяськон ӟеч сямызъя асьме калык пӧлысь тужгес йӧно адямиосты данъя - национальной премиосын пусъе. Туэ сётымтэ на вал Ашальчи Оки нимо премия. Та рад конкурсэ 5 нылкышноос пыриськизы: ваньзы синмаськымонэсь, ужасесь, визьмоесь. Быръён вал туж секыт, но комиссиысь данакез ёзчиос дурбасьтӥзы Нина Игнатьевна Малых понна. Ӵапак со кылдытӥз вал 1992-тӥ арын «Удмурт нылкышно кенешез», со кичӧлтонэн потӥз Ашальчи Оки нимо премия кылдытон пумысен. Нина Игнатьевна - калыкез дышетон удысысь дано ужась, тыршемын кивалтон, дышетон удысъёсын. Быдэс улонзэ выре общественной ужен, 1997-тӥ-2000-тӥ аръёсы «Удмурт Кенеш» огазеяськонлэн вице-президентэз вал. Исполком комиссилэсь решенизэ умоен лыдъяз. Премия сӥё-дано сётэмын луоз Пичи Кенеш дыръя.- Ваньмызлы тодмо, туэ сӥзьыл шаерысьтымы городъёсын ортчозы быръёнъёс. Арысь аре вераськиськом, удмуртъёслы отчы тросгес пыриськоно шуыса, но мылкыд карисьёс трос уг сюро, - шуиз «Удмурт Кенешлэн» тӧроез Игорь Семёнов. - Мугъёсыз валамон, угось асьме адямиос пӧлын узыръёс трос ӧвӧл, но дэмен дурбасьтӥм ке, «Огъя Россия» партилэн списокъёсызъя ӵектэм муртъёсмы ортчыны быгатозы. Озьы Ижысь город Думае депутатлы кандидатэ мыныны ӵектэмын Роман Дементьев - «Иж-Урал» вуз карон компанилэн директорез, «Дэмен» огазеяськонлэн тӧроез, Виктор Кузнецов - «Сюрес» автошколалэн кивалтӥсез, Анжелика Михеева - К. Герд нимо гимназилэн директорез но Кун Кенешысь Егитъёслэн парламентсылэн ёзчиосыз Юлия Шахтина но Вероника Ваулина. Но депутатэ сюрытозь, кузь но вогыриё сюресэз ортчоно на, азьло ик - партия пушкын радъяськись праймеризэз. Соин ик «Удмурт Кенеш» вазиське ваньмылы асьмелы шаплы кариськыны, быръён списоке шедён понна нюръяськон нуналъёсы одно пумиськонъёсы мыныны, асьме удмурт азьветлӥсьёс понна куарамес сётыны.Со сяна, Игорь Николаевич тодматӥз вуоно арын Финляндиын ортчоно быдэс дуннеысь фин-угор калыкъёслэн 7-тӥ конгрессазы сэрттоно-пертчоно ужпумъёсын, ӵектӥз солы дасяськонэ мыло-кыдогес пыриськыны, асьме ласянь но эскероно юанъёс ӵектыны.Аслаз дасям ӵектонэныз исполком азе потӥз Ижысь Сергей Бехтерев. Со дасям «Удмурт кылэз Удмурт Республикаысь кун кылэз чотын кутонъя гарантиос сярысь» катлы инъет. Егит юристлэн ӵектонъёсыз туж иназ, но та вие Кун Кенешын кутымтэ на берлоез кичӧлтон но - «Удмурт Республикаысь кун кылъёс сярысь законэ воштонъёс пыртон сярысь», соин ик ваньзэ радызъя лэсьтом, шуиз Игорь Семёнов.Ольга Зорина | Иворъёс |
Виталий Пронин 5-тӥ-9-тӥ июле Сарапул ёросын ортчозы 25-тӥ Гурт шудонъёс. Бадӟым ужрадлы ӟырдыт дасяськон мынэ. Валля арын ик тодмо ни вал, кытын ортчозы гурт спортсменъёслэн 25-тӥ гужем шудонъёссы - та ӵошатсконъёслы кутскон сётӥсь ёросын - Сарапулын. Ӵапак 1992-тӥ арын Сигаево нырысьсэ люказ ёросъёсысь 772 спортсменъёсты, соку спортысь 7 амалъя медальёс шудытӥськизы.Аръёс ортчемъя ӵошатсконъёслэн данзы йылӥз. Удмурт Олимпиадае табере 2 сюрс пала спортсменъёс пырисько но спортысь 16 амалъя медальёс шудытӥсько. Гужем шудонъёслы дасяськон кылем арысен ик рос-прос кутскиз ни. Ёросын та ужрадлы нимысьтыз кырӟан но талисман малпазы. Номыр ӧз воштӥськы ке, куноосты пумитаны кулэ Камушка нимо чебер ӟуч нылаш.Бадӟым ужрадлы дасяськонэз сак эскере Удмурт Республикалэн Тӧроез но. Лэсьтӥськон ужъёсты эскерыны трос пол вуылӥз. Кызьы пусъе Александр Соловьев, та шудонъёс кемалы вунонтэм мед кылёзы шуыса, соослы дэмен дасяськоно. Сигаевоын выль стадион лэсьтӥське. Гуртоос отын быдэс ар ӵоже мугорзэс кыдатыны быгатозы, нош стадион вӧзысь 1 но ӝыны иськем сюрес югдытӥськоз. Озьы ик выльдон-тупатъян ужъёс мыно шор ёзо школаын, политехнической колледжын, культурая юртын но быдэс черкогуртын. Огъя учконо ке, лэсьтӥськон ужъёс 90 процентэз быдэстэмын ни.Туннэ нуналлы тодмо ини, кытын ортчозы ӵошатсконъёс. Волейболэн шудӥсьёс вожвылъяськозы мугор кыдатонъя «Факел» комплексын, ӝӧк выл теннисэн шудӥсьёс - политехникумлэн спортзалаз, суй кужымзэс эскерозы культурая «Спектр» центрын, нюръяськозы Сигаевоысь школаын, гира ӝуткалозы черкогурт шорысь паркын. Пичи лаптаен шудӥсьёслы гинэ Сарапулысь «Сокол» стадионэ ветлоно луоз.Валентина Емельянова Теги: Гуртшудонъёс | Спорт |
Виталий Пронин Туннэ усьтӥськиз Удмурт кун университетлэн вузъёс куспын ужась библиотекаез. Сое усьтонэ пыриськиз Удмурт Республикалэн Президентэз А. Волков. Зэмзэ вераса, лыдӟисьёс понна библиотекалэн ӧсъёсыз усьтӥськозы ай вуоно арын февраль толэзе, угось кӧня ке дыр кулэ луоз на ӝӧк-пукон бичанлы. Выль библиотека туала куронъёсъя пуктэмын - со луонлык кылдытоз студентъёслы, дорысьтызы потатэк - Интернет пыр, лыдӟиськыны. Со сяна, та библиотекаын ик усьтэмын луоз Б. Н. Ельцин нимо электрон лыдӟиськонни но. Со сяна, та выль юртэ выжтэмын луозы университетысь кунгожсьӧр кусыпъёсъя, озьы ик фин-угор культурая ёзъёс.Елена Никитина Туспуктэм: vk.com/uvvrudsu Теги: Библиотека Ижевск УдГУ | Иворъёс |
Виталий Пронин Йӧ пильылӥсь машинаКылем арня шорын Балезино черкогуртэ люкаськылӥзы МЧС-ын ужасьёс. Угось та ёросын улӥсьёс бадӟым изъян адӟо тулыс тудвулэсь. Чупчи шурлэн вуэз ӧрысьтыз шуак медаз поты шуыса, спасательёс йӧзэ вандыло, вуберган интыосты сьӧдмало - эгыр пызен. Туж кулэ луиз ке, со интыосты пуштытъяны но дасесь.Специалистъёс чакламъя, туэ тулыс быдэсак тупа 1979-тӥ арлы. Ижысь тросэз ульчаос соку ву улэ шедизы, калыкез пыжъёсын поттазы. Таяз учыре но шаерысьтымы спасательёс сак кариськемын.Та вакытэ лымылэн ӝуждалаез 55 сантиметр, йӧлэн зӧкталаез 38 сантиметр котырын возиське. Россиысь МЧС-лэн Удмурт Республикая валтӥсь управлениысьтыз калыклы юрттэт сётонъя ёзэн кивалтӥсь Александр Выселков верамъя, тулыс тудву бадӟым кышкытлык вае Чупчи котырын улӥсьёслы. Со сяна, арлы быдэ шуг-секытъёсын пумисько Ува, Сюмси но Дэбес ёросъёсын, Пичи Пурга ёросысь Яган каргурт котырын, Ижысь «болото» нимаськись интыын улӥсьёслы.Котькуд аре шуг-секытъёс кылдо Балезиноысь Лесобаза микрорайонын. Тулыс ву улэ шедьыны быгатэ 185 корка, отын 1 сюрс 400 пала улӥсез. Кышкытлыклэсь утиськон вылысь калыклы юрттэт сётонъя пунктъёс кылдытэмын Балезиноысь 1 но 5 номеро, Кожилоысь школаосын, Балезиноысь калыклы юрттэт сётонъя центрын. Кышкыт учыр сярысь ивор но калыклы љегатскытэк вуэ.- 1979-тӥ арын ортчем тулысэз туннэ кадь ик син азям пуктӥсько, - шуэ Балезиноысь 1 номеро школаысь дышетћсь Ангелина Фёдорова. - Тулыс тудву шуак вуиз. Нырысетӥ этажъёсы укноостӥ ву пыриз. Секыт йӧтӥз пудо вордӥсьёслы, ньыль пыдооссэс липет вылэ ӝутказы, нош ужась калыкез пыжен поттазы.МЧС-ын ужасьёс тужгес кышкало шуак шуныт кариськонлэсь. Чупчи шур ӧрысьтыз медаз поты шуыса, выжъёс котырысь йӧосты пильыло. Асьсэлэсь йӧ пильылон машиназэс люкаськем калыклы возьматӥзы мувӧй кыскисьёс. Соослэн техниказы минут куспын 1 метр зќкта йӧэз вандэ.Бен, таӵе машинаосты бадӟым шуръёсын но туж кулэ дыръяз гинэ кутозы. Со понна сюлмаськыны кулэ ёрос администрациослэн йыръёссы. Йӧэз пильылон амал пуштытъянлэсь дунтэмгес усе, со сяна, инкуазьлы но изъян ӧжытгес вае.- Йӧэз пильылыса гинэ, тулыс тудвуэз ортчытыны уг луы, - шуэ Балезино ёросысь граждан оборона понна кыл кутӥсь Сергей Афанасьев. - Чупчи шурлэсь йылэмзэ кык часлы быдэ эскериськомы. Бадӟым йӧ люкаське Балезино котырысь Кожило но Глаз ёросысь Туктым гуртъёс котыре. Отын ини арлы быдэ пуштытъян ужъёс ортчытытэк уг луы, туэ но, оло, та амалэз уже кутомы ай. Со сяна, сак эскерыса возиськомы ӵыпетъёсты, выжъёсты.МЧС-ын ужасьёс ивортэмъя, матысь арняе шаерамы бадӟым тудву вуыны быгатоз.Валентина Кутузова Теги: Балезино тудву | Югдурез утён |
Виталий Пронин В. Назарова спринтын кыкетӥ интые потӥз«Ижысь винтовка» ӵошатскон дыръя котьку сямен куазь кезьыт кариське, таяз учыре но Тол бабай лекъяське.Ӵошатскон 19-тӥ декабре эстафетаос бордысен кутскыны кулэ вал, нош А. Демидов нимо спорткомплексын нуназе шорын но 24 градус кезьыт возиськиз. Судьяослэн решенизыя ӵошатскон ортчытэмын ӧй вал. 20-тӥ декабре «Ижысь винтовкалы» кутскон сётӥзы нылкышноос. Спринтэ 73 спортсмен потӥз. Удмуртиысь куинь мурт бызьылӥз: Алёна Перевозчикова, Светлана Бочкарёва но Валентина Назарова. Ваньзэс шумпоттӥз Глазовысь нылаш Анна Кунаева, со али Мордовия понна очко люка. Вань «улмоосты» пытсаса, нырысетӥ интые потӥз.Ӧжытак гинэ ӧз удалты Ува ёросысь Валентина Назаровалы. Сылыса ыбылӥськонын одӥг пол янгышаз но финише кыкетӥ вуиз. Нырысетӥ интылэсь со 7,4 секундлы гинэ кылиз. Куинетӥ луиз Тюмень улосысь Анастасия Токарева, со но вань мишеньёсты ворсаз.- Вордскем палъёс, тодмо интыос вормисьёс пӧлы шедьыны юрттӥзы, - шумпотэмзэ уг ваты Валентина Назарова. - Куазь кезьыт ке но вал, шуныт дӥсяськыса, кезьытэз уллямы. Таин гинэ буйгатсконо ӧвӧл, туж потэ на ас дорам нырысетӥ инты басьтэме.Ува ёросысь спортсмен понна висизы атаез Виктор Назаров, нырысетӥ тренерез Владимир Афанасьев, Уваысь спорт понна кыл кутӥсьёс. Аспал эшсы понна сюлмаськыса, кезьыт куазьлэсь кышкатэк, уваос быдэс автобус тыр люкаськиллям. Удмурт нылаш Европаын ортчись ӵошатсконъёсы пыриське, кемалась ик ӧвӧл ньылетӥ инты басьтӥз, оло, дыр вуэмын дуннеысь биатлонистъёс пӧлын кужымзэ эскерыны. Сое возьматоз ни суббота нунал. Соку нылкышноос 15 иськеме бызьылозы, нош арнянуналэ стартэ потозы воргоронъёс.Биатлонэз учкыны яратӥсьёс понна ГИБДД-лэн юртэз дорысен автобус ветлэ. џошатсконэз учкыны луэ дунтэк.Валентина Емельянова Туспуктӥз Алексей Сильвер Теги: Ижысьвинтовка | Спорт |
Виталий Пронин Удмуртилэн Тӧроез Александр Бречалов, Сьӧлта ёросэ вуылыкуз, пумиськылӥз Кочыш (Сюромошур) гуртысь приёмной семьяен. Кудяшевъёс, асьсэлэсь 2 нылпизэс будэтэм сяна, нылпи юртъёсысь басьтэм 16 пиналлы анай-атай луизы. Тӧро Кудяшевъёслэн бадӟым семьяенызы ӝӧк сьӧрын тодматскиз, кылзӥз сюлмаськонъёссэс, семьязылэсь историзэ. Александр Владимирович адӟем карымон анай-атайлы тау кариз сюлмо луэмзы, бадӟым но кулэ уж лэсьтэмзы понна. Ольга Валентиновна но Михаил Пантелеевич Кудяшевъёс кыкназы трос нылпиё семьяосын будэмын. Пиналъёс анай-атайтэк будыны кулэ ӧвӧл, шуо соос. Соин Ксения но Алексей пиналъёссы вордӥськем бере Кудяшевъёслэн нылпи юртъёсы аналтэм пичиослы сюлэм шунытсэс сётыны мылкыдзы ӝутӥськиз. 1990-тӥ аръёслэн пумазы бордазы нырысь басьтӥзы 2 пиналэз. Табере соос асьсэос семья кылдытӥзы ини, но анай-атайзылы тау карыны уг вунэто, ӵемысь куное вуыло, юрттӥсько. Кудяшевъёслэн асьсэлэн но нылпиоссы будӥзы ни: Ксения гуртысьтызы школаын дышетэ, Алексей Ижысь медициная колледжын дышетске. Та вакытэ Кудяшевъёс бордазы 11 нылпи будэто. Соос секыт семьяосысь басьтэмын - тросэз пичиысен тамак, аракы веръяллямын ини, сямъёссы шаян. Михаил Пантелеевич черчениея но суредаськонъя дышетӥсь луэ. Соин но Кудяшев кузпалъёс пиналъёсын огкыл шедьто, соослэсь ӟеч адями будэтыны быгато. Кудяшевъёслэн али 120 квадрат метр быдӟа корказы. Но нырысетӥ пиналъёссэс 42 квадрат метръем квартирае басьтӥзы вал. Семьязы уноям бере улон сэрегзэс асьсэ кужымен паськытатӥзы, кузпалъёслэн нырысетӥ юрттӥсьёссы нылпиоссы луизы. — Лопата но вилка киязы сётӥськом но соосын ӵош кыед поттӥськомы, лымы сузяськомы, убо копаськомы, - вера М. Кудяшев. - Озьы соос ужез гажаны дышо, тодо, кызьы ӝӧк вылэ сиён вуэ. Пиналъёсты пыд йылазы султытыны кун ласянь юрттэт сётӥське ке но - одӥг нылпилы толэзяз 7 сюрс 300 манет - со ичигес, уг окмы. Соин бадӟым хозяйство возиськомы. Гулбечамы - 300 банка сылалтӥськем, 3 тонна картош, куар (кубиста), гидамы - 7-8 парсь, скалмы вань. Кудяшевъёслэн пиналъёссы пӧртэм кружокъёсы ветло, куасэн нискылало, баскетболэн, футболэн шудо, ёрос но элькун ӵошатсконъёсы, олимпиадаосы пыриськыло. Удмурт анай-атай бордын пиналъёс удмурт культураез гажаны, удмурт кылын вераськыны дышетско. — Пиналъёсмы зоопаркез но, циркез но адӟылэмын ӧвӧл, - шуо кузпалъёс. - Ми туж нуллысалмы, но ваньзэ поттыны быдэс автобус кулэ ук. Но та нуналъёсы соослэн малпанзы быдэсмиз - А. Бречалов быдэс семьялы цирке билет кузьмаз, ёрос автобус висъяз. Цирк бере пиналъёс Ижысь одӥгаз кафеын куноязы на. Отын соос понна сиён лэсьтонъя мастер-классъёс радъяськизы. Кудяшевъёс сяна, цирке вуылӥзы Воткаысь Каданцевъёс - туж тыршись, адӟем карымон семья. Кылем арын «Удмуртиысь арлэн семьяез» луизы. Атайзы Александр Владимирович «Орден мужества» гадьпусэн данъямын, Удмуртиысь кикбоксингъя чемпион. 2008-тӥ арын «Кенгуру» спортъя нылпи школа усьтӥз. Анайзы Ольга Викторовна Воткинскысь искусствоосъя нылпи школаын крезьгурлы дышетэ. Каданцевъёс 3 пинал будэто. Песянай-песятайзы кема аръёс ӵоже Воткаысь заводын ужамын. Ангелина Снигирёва | Улон-вылон |
Виталий Пронин Дэри ёросысь Ягул культура юртэ 25-тӥ мартэ, культура удысын ужасьёслэн нуналазы, трос калык люкаськылӥз - отын эшъяськон ӝыт ортчиз. Ягулысь «Ягдор» калык ансамбль но Ижысь поръёслэн «Ош пеледыш» ансамбльзы гуртоослы бадӟым концерт возьматӥзы.«Ягдор» коллективен кивалтӥсь Валентина Максимова ансамбльлэн азинсконъёсыз сярысь мадиз: со туэ Д.Зеленинлы сӥзем калыккуспо фестивальын лауреат луиз. Кырӟаны-вераны быгатэмзэ возьматыны шуд усиз Санкт-Петербургын но Пермь улосысь Кудымкар городын ортчем фестивальёсын.«Ижевск Мари» пор огазеяськонэн кивалтӥсь Николай Ямаков азьланяз но тазьы ик тупаса но капчи мылкыдын улыны мылкыд сётӥз.«Ош пеледыш» пор ансамблен кивалтэ Ольга Горбунова. Соос кытчы гинэ уг вуо! Удмуртилэн палэназ ӵемысь потало. Кылем гужем сяськалы сӥзем ужрадэ Йошкар- Олае вуылӥзы. Татарстанын улӥсь поръёс доры Семык празднике но соослы пыриськыны шуд усиз, удмуртъёслэн Герберазы но кырӟазы-веразы, озьы ик Киров улосын ортчем «Вятский лапоть» ужрадэ вуылӥзы. Ольга Михайловна «Ижевск Мари» пор огазеяськонлэсь кивалтӥсьсэ Николай Ямаковез ӟечкылаз. Туэ Николай Ивановичлы «Удмурт Республикаысь культура удысысь дано ужась» ним сётӥзы.Ӝыт шуныт но пайдаё ортчиз. Концерт бырем бере пор но удмурт артистъёс кема шулдыръяськизы на, ог-огенызы матысьгес тодматскизы.Эшъяськон ӝыт кусыпъёсмес эшшо но юнгес кариз. Ми табере «ягдоръёсын» люкиськонтэмесь эшъёс луимы. Тау соослэн шуныт пумитаны быгатэмзылы.Николай Ямаков | Иворъёс |
Виталий Пронин Кун Думаысь депутат, Россиысь Этнологъёслэн но антропологъёслэн ассоциациенызы, Историяя, кылъя но литературая Удмурт институтысь наукая кивалтӥсь Алексей Загребин.Вуоно арняе, 3-тӥ-6-тӥ пӧсьтолэзе, Иже вуозы дуннеысь но Россиысь валтӥсь этнологъёс но антропологъёс. Татын ортчоз 12-тӥез конгрессы. Кыӵе ужпумъёс отын ӝутэмын луозы но малы Иж этнографилэн шоркарез луэ? Та сярысь вера Кун Думаысь депутат, Россиысь Этнологъёслэн но антропологъёслэн ассоциациенызы, Историяя, кылъя но литературая Удмурт институтысь наукая кивалтӥсь Алексей Загребин.- Улонын кыӵе инты басьтэ Россиысь Этнологъёслэн но антропологъёслэн ассоциацизы?- Этнологъёслэн но антропологъёслэн ассоциацизы кылдӥз 90-тӥ аръёсы. Совето Союз куашказ но, гуманитарной наука мур гуэ усиз. Уго марксизм шӧмо наукаез лыдэ басьтэмысь дугдӥзы. Та гуысь потыны амал утчаны кутскизы пӧртэм тодосчиос: историкъёс, филологъёс, этнографъёс... Валамон, котькудӥзлэн аслаз малпанэз. Соин ик кулэ луиз инты, кытын луысал та малпанъёс пумысен ӟырдыт вераськонъёс ӝутыны, юанъёсты сэрттыны-пертчыны. Озьы кылдӥз Россиысь Этнологъёслэн но антропологъёслэн огазеяськонзы. 2 арлы огпол тодосчиос конгрессэ люкаськылыны кутскизы.Со огазея пӧртэм удысъёсын ужась адямиосты: осконэн герӟаськем юанъёсыз, калык кусыпъёсыз эскерисьёсты, тодосчиосты, кунэн кивалтӥсьёсты.- Туэ тодосчиос 12-тӥзэ люкаськозы ни. Шуиськоды: Иж - со этнографъёслэн шоркарзы.- Кылемез конгресс ортчиз Екатеринбургын. Отын Россиысь этнологъёс но антропологъёс огазеяськонэнызы кивалтӥсе монэ бырйизы. Соку ик ас вылам басьтӥ вуоно конгрессэз радъянэз, калыкез ќти Иже.Удмуртиын уло трос калыкъёс, пушъё трос культураос. Шаерысьтымы Йӧскалык политикая министерство быгатыса радъя калык кусыпъёсты. Со сяна, милям азинске туж кужмо этнографической школа, та дырлы солэн вань ини аслаз сям-йылолъёсыз. Та школаез кылдытӥз тодосчи Владимир Владыкин. Вераны кулэ, ваньмы ми, этнографъёс, пӧртэм ведомствоосын кивалтӥсьёс, Йӧскалык политикая министерствоын ужасьёс, Владимир Емельянович бордысь потэмын.Элькунамы этнографической эскеронъёс вор-дӥськизы ни 19-тӥ дауре. Соку нырысетӥосыз пӧлысь удмурт тодосчи Г. Верещагин гожтӥз аслэсьтыз тодмо ужъёссэ - «Вотяки Сосновского края», «Вотяки Сарапульского уезда Вятской губернии». Соин ик кемалась дыръёсысен Удмуртия этнологъёс но антропологъёс понна тунсыко шаер луэ.- Али калык вераськыны кутскиз Россиысь нация сярысь законопроект пумысен. Тросэз уг валало, малы со кулэ. - Валаны кулэ: вань-а политической нация, яке нация - со ас кылыныз, культураеныз калык гинэ. Мон понна нация - со политической валатон, нацие адямиосты огазея кун. Кылсярысь, французъёсты веракумы, ми лыдэ басьтӥськомы Франциын улӥсь адямиосты, тодӥськом ке но, пӧлазы Тунисысь но, Алжирысь но, Россиысь но лыктэмъёс вань шуыса. Котькуд нация пушкын вань пӧртэм калыкъёс, соослэн асьсэлэн улонзы, культуразы, кылзы, дунневаланзы. Ваньзы соос бадӟым политической нацилэн люкетъёсыз луо. Адямиос тае мед валалозы шуыса, кӧня ке дыр ортчыны кулэ. Али вакытэз вуэмын ӧвӧл на. Этнологъёслэн но антропологъёслэн 11-тӥ съездзы ортчиз Екатеринбургын.- Антропологъёслэн но этнологъёслэн ужъёссы кулэ государстволы но. - Кун кивалтэт сюлмаське, калыкъёс, адямиос куспын керетонъёс, ваче вуонъёс медаз луэ шуыса. Этнологъёслэн но антропологъёслэн огазеяськонзы солы кенешчи луэ. Уго тодосчиос ялан эскеронъёс орчытъяло: кыӵе висьытӥсь юанъёссы вань адямиослэн, калыкъёслэн. Кытын калык кусыпъёс ӟырданы кутско, нош кытын улон вольыт мынэ. Историяя, кылъя но литературая Удмурт институт бордын ужа югдурез эскеронъя центр.Юанъёсты сэрттыны-пертчыны кулэ кылдыкузы ик. Беромыны кышкыт. Калык кусыпъёсын герӟаськем юанъёсты, котыр ласянь эскерыса, тупен-тупен малпаськыса сэрттоно-пертчоно, малы ке шуоно, одӥгъёсызлы умой лэсьтыса, мукетъёссэ ӝоже уськытыны кема ӧвӧл.Бадӟым воштӥськонъёс вакытэ, куке калыкъёс сурасько, кылъёс быро, ми вераськом: дуннеын уло пӧртэм калыкъёс, сям-йылолъёс, соосты ми улон пыр поттыны но нылпиосмылы, нунокъёсмылы кельтыны кулэ. Кызьы милемлы инты шедьтоно та бадӟым дуннеын, асьмемыз, культурамес, кылмес ыштытэк. Соин валче туала адями но кызьы луоно? Этнология но антропология юн герӟаськемын. Антропологъёс эскеро адямиез, солэсь мугорзэ но лулзэ. Кызьы адями тупа мукет адямиосын.Кыӵе ужпумъёсын выро али этнологъёс? Кылсярысь, лымшор гурезьёсын улӥсь калыкъёс куспын ваче вуылонъёсты, Шор Азиысь югдурез ялан эскероно луэ. Мукетыз бадӟым ужпум - со миграция. Удмуртиын та югдур сокем уг шӧдӥськы ке, Москваетӥ, Екатеринбургетӥ но мукет бадӟым каръёстӥ ортчим ке, адӟом: макем пӧртэм калыкъёс поръяло ульчаостӥ. Кызьы калыкъёс одӥг городын, кунын тупаса улыны кулэ? Кызьы милемлы, та музъем вылын дауръёсын улэм калыклы, кусып тупатоно толон гинэ дорамы выжыяськем адямиосын? Кызьы ог-огдэ валано? Огласянь, мурт бакчае аслад куронъёсыныд уд пыры, мукет ласянь, куноосты уд улля.Шӧдӥськом, дуннеын калык кусыпъёс сокем юнэсь ӧвӧл. Одӥг шонертэм вамыш - тылпу потоз. Соин ик ми дышетскиськом кунгож сьӧрысь но этнологъёслэсь. Конгрессэз докладъёсынызы усьтозы Америкаысь тодосчи Дуайт Рит, со вералоз Америкалэн та пумысен вормонъёсыз сярысь, Венгриысь профессор Золтан Надь - таиз тодэ, огласянь, Европаысь но югдурез, мукет ласянь, вала фин-угор калыкъёсты но. Оглом верано ке, конгрессэ пыриськозы 37 странаосысь 700-лэсь уно тодосчиос - мылкыд кариз вал ог 1 сюрс 500 адями.- Шаерамы этногурт кылдон сярысь но верасько...- Со возьматэ, ми элькун кивалтэтэн одӥг сюрестӥ мынӥськом шуыса.* * *Этнологъёслэсь но антропологъёслэсь конгрессэс радъяло Россиысь Этнологъёслэн но антропологъёслэн ассоциацизы, Москваысь Н. Миклухо-Маклай нимо этнологияя но антропологияя институт, Историяя, кылъя но литературая Удмурт институт.Шаерамы вуозы Нациосын ужанъя федерал агентствоысь, Наукаен вырись огазеяськонъёслэн федерал агентствозы, Москваысь тодмо адямиос: политика наукаосъя доктор Владимир Зорин, академик Валерий Тишков но мукетъёсыз.4 нунал ӵоже ужалозы 52 секциос. Тодосчиосты кылзыны луоз Историяя, кылъя но литературая Удмурт институтын, Удмурт кун университетын, М. Калашниковлэн музеяз, К. Герд нимо музейын, «Лудорвай» музей-заповедникын. Юанъёс пӧртэмесь: политикаысен кутскыса эмъяськонозь.Кыӵе инты басьтэ антропологъёслэн но этнологъёслэн ужзы? Та юан конгрессын валтӥсез луоз. Зэм но, соослэн нуналысь нуналэ тыршемзы, оло, уг но адӟиськы. Но ми валаськом: калыкъёс ваче уг вуо ке, культуразэс, кылзэс утьыны но азинтыны быгато ке, озьыен, ужзэс умой быдэсто. Мария Векшина Теги: антропология | Улон-вылон |
Виталий Пронин Удмуртиысь студентъёс проектъёссылы грант утыны быгатозы, али соос «Тынад проектэд» программая дышетско. Пӧсьтолэзёзь шаерысьтымы 300 егитъёс онлайн амалэн дышетскизы. Соос тодӥзы, кызьы гожтоно проект, ужано адямиосын, уксё лыдъяно. Куарусёнэ егитъёс пумиськозы, малпанъёссэс проектэ гожтозы но грант утыны эскерозы. - Малпанъёсмы бадӟымесь, - вера «Тынад проектэд» программалэн кивалтӥсез Илья Молчанов. - Ми малпаськомы Ижысь промышленно-экономической колледжамы чебер шутэтскон сэрег радъяны, мукет дышетскон интыос куспын но та пумысен вожвылъяськон радъяны. Вань на шаерысьтымы Быдӟым ожысь ветеранъёсты сӥлы каронъя проектмы. Мария Петрова Теги: иворъёс | Иворъёс |
Виталий Пронин Приволжск федерал округысь егитъёслэн «iВолга» форумзы ортчоз 20-тӥ-24-тӥ августэ проектлэн онлайн-платформаяз. Туспуктэм басьтэмын ivolgaforum.ru сайтысьУчкисьёслы но форуме пыриськисьёслы отын 8 ӧръя дышетон программаос чакламын. Ужрадэ пыриськон понна ivolgaforum.ru сайтэ куриськон гожтоно. Форум дыръя грантъёсты люкылон ортчоз, тужгес устоосыз проектъёс коньдон утозы. Удмурт кун университетысь удмурт филологияя, фино-угроведениея но журналистикая факультетысь студентка Светлана Ерёмина «Киноуикенд» ӵектосэныз тодматыны малпа. Со вормиз ке, Шаркан ёросын нылпиослы видео лэсьтонъя медиа-лагерь усьтӥськоз. Сарапулысь Алёна Соколова «Операция ОК» проектэз улсын волонтёръёсты люканы малпа. Соос тымет дурысь шутэтскон интыез утялтозы, калыкез инкуазез утьыны дышетозы. Форум Президентлэн Приволжск федерал округъя оскем муртэзлэн Игорь Комаровлэн бурд улаз ортче. Кылем арын «iВолга» огеазеяз 82 улосъёсысь 70 сюрс пала егитъёсты. 151 мурт вал Удмуртиысь. УД | Иворъёс |
Виталий Пронин Алнаш ёросысь Ӧркагуртысь Эльвира МартыноваАлнаш ёросысь Ӧркагуртысь Эльвира Мартынова кылем арын элькунысьтымы 5 устоосыз скал кыскисьёс пӧлы шедиз. Котькуд скаллэсь 8 сюрс кило йӧл кыскиз.Нылкышно быдэс улонзэ фермаын ужамын. Школаез йылпумез бере, пудо эмъясе дышетскыса, нырысь аръёсаз гинэ специальностезъя тыршиз. Отӥяз зоотехниклэсь но ужзэ быдэсъяз. Висказ скал но кыскиз. Бӧрысь воксё та удысэ выжиз. Скал кыскисьын ужамез 12 ар лыдъяське ни.- Адямиен, пудоен сярысь, ужаны секытгес, - вера нылкышно. - Скал лек кылзэ но уз вера, пыдзэ но уз пукты. Фермаын утялтӥськомы быдэн 25 скал. Али 8 кузя ужаськомы, кыкез - вошъясьёс. Троссэ ужмес киын лэсьтоно луэ. Кыскиськомы аппаратъёсын, нош йӧлмес ки йылын поттаськомы. Скалъёсмес асьмеос ик сюдӥськомы, кыедзэс тазатӥськомы. Егитъёсмы пӧламы чик ӧвӧл. Али пиналъёс городэ кошкыны туртто. Фермаямы но тросэз пенсие потон арлыдазы вуо ни.Ӧркагуртын гидъёс ваньмыз вужмемын ни ке но, пудо вордон удысын ужасьёс арысь аре бадӟым азинсконъёс басьто. Соослы юрттэ сюлмысь ужамзы, эштос кивалтӥсьёсын огкылысь тыршемзы. Хозяйствоын бадӟым саклык висъяно ӟеч сиён дасянлы но.- Скалъёсмылэн сиёнзы туэ туж ӟеч вал, азьысьтызы жмых ӧз бырылы, - вера Эльвира Петровна. - Собере, утялтэм бордысь но тросэз потэ. Скал выжы но выльдӥське.Озьы тӥни, сюлмысь но огкылысь ужам одно емышъёс сётэ.Людмила Сурчакова | Иворъёс |
Виталий Пронин Ёрос библиотекаын ужасьёс сӥё-дано ужрад ортчытозы.Уваос та лыдпусэз паськыт пусйыны дасясько.Ёрос библиотекаын ужасьёс сӥё-дано ужрад ортчытозы. Ӧтёзы покчи лыдӟисьёссэс, соослэсь анай-атайёссэс, нылпи садын, школаын, культура юртын тыршисьёсты. Уваос асьсэлы кузьым но лэсьтӥзы ини: 2014-тӥ арын ужамзэс лыдэ басьтыса, татысь лыдӟиськон юрт республикаысьтымы устоез ёрос нылпи библиотека луиз.- Шумпотӥськомы, тыршеммес дунъязы шуыса, - веранзэ мытэ Уваысь нылпи библиотекалэн кивалтӥсез Зоя Зарипова. - Туннэ нуналлы милям 4 сюрс 500-лэсь трос покчи но пинал лыдӟисьёсмы. Фондамы 26 сюрслэсь трос книгаос, журналъёс-газетъёс. Вордскем нуналамы пусъёмы уката но мыло-кыдо лыдӟиськись пиналъёсмес, кылсярысь, Д. Шишкинэз, А. Возисоваез, М. Пермяковаез, А. Бедринаез. Таукаронъёс сётомы юрттӥсьёсмылы-дышетӥсьёслы: Нина Васильевна Былёвалы, Надежда Ивановна Мухачёвалы, Людмила Аркадьевна Зубаревалы. Та визьнодасьёс нылпиослы пыӵато книгаез яратон но гажан мылкыд. Пусйыны кулэ: кинлэн лыдӟиськизы песянай-песятайёсыз, анай-атаез, сыӵе семьяын пинал но, книгаен эшъяськыса, будэ. 70 ар тырмонмылы сӥзьыса, лыдӟисьёсмы пӧлын ялӥмы вал «Библиотека - выжыысь выжые» конкурс. Тужгес тунсыко эссе гожтӥзы но вормисе потӥзы Уваысь Анастасия Возисова но Ува-Тукляысь Анжелика Костылева.Удмуртиысь национальной библиотека но республикаысьтымы Нациосын ужан политикая министерство пыр ёросъёсысь но гуртъёсысь библиотекаосы анай кылын книгаос вуо. Удмурт кылын 50-лэсь уно бичетъёс но шудонъёс вуизы Уваысь нылпи библиотекае но. Озьы ик татчы лыктэ «Ӟечбур!» газет, «Кизили» журнал, ёросын потӥсь «Даур» газет. «Удмурт дуннелы» но «Кенешлы» уваос гожтӥськиллямтэ.- Удмурт лыдӟисьёсын шуггес - анай кылын книгаосты юасьёс ичи. 4-5 анай-атайёс гинэ дорамы вуыло, удмурт книгаос курыса, - шуэ Зоя Зарипова.Галина Семёнова Теги: гуртбиблиотека Ува | Улон-вылон |
Виталий Пронин Ю. Мишкин.«Удмурт Кенеш» огазеяськонлэн Ижысь ёрос ёзъёсаз кылем ар пумын быръёнъёслы но йылпумъянъёслы сӥзем конференциос ортчизы. Таин валче воштӥськонъёс кылдӥзы Индустриальной ёросысь ёзэн кивалтонын.Берло 3 арзэ Индустриальной ёросысь ёзэн кивалтӥз К. Герд нимо гимназиысь дышетӥсь, кылбурчи Ольга Петрова (Ведрова). Городын, гуртын сярысь, удмуртлыкез ӝутыны капчи ик ӧвӧл, дыр. Гуртын уго ваньзы ог-огзэс тодо, малпанъёссэс шара верало, вань ужпумъёс син азьын. Нош Ижын котькудӥз ас югдаз, таин сэрен калыкез огазе люканы секыт. Зэм, Индустриальной ёрослы огласянь удалтӥз - татын, Кызьпу арамаын, арлы быдэ ортчыло Гербер но Виль шулдыръяськонъёс. Но туала вакытэ калыкез эктон-кырӟанэн но сиён-юонэн гинэ уд гочаты ни. Тужгес но - егитъёсты. Соин ик Ольга Петрова егитъёслы бадӟым саклык висъян пумысен сюлмаськиз. Будӥсь пинал аслэсьтыз выжызэ, сям-йылолъёсмес медаз вунэты шуыса, ужрадъёсы трос кыскемын вал Удмурт кун университетысь, культурая колледжысь, медициная академиысь студентъёс. Со сяна, егитъёсын, соослэн улэм-вылэменызы, дунне шоры учконъёсынызы матэгес тодматскон вылысь пӧртэм пумиськонъёс ортчытъямын. Кылсярысь, радъямын вал поэтической ӝытъёс, дано писательёсын пумиськонъёс. Нылъёс-пиос асьсэос но кылбур гожъяны быгатэменызы паймытъязы. Школаосын но К. Герд нимо гимназиын дышетскись пиналъёс но палэнэ кельтэмын ӧй вал.К. Гердлэн Ижысь синпелетэз доры сяська керттэт понон ужрад арлы быдэ ортчылэ. Ольга Анатольевна пиналъёсты ӧй ӝутъясал ке, кин тодэ, нылпиослэн, оло, тодазы ик ӧй лыктылысал ни та дано адями.Берло дыре егитъёс асьсэос но мыло-кыдо пыриськыны ӧдъязы ужрадъёсы. Валамзы потэ кадь, маин уло удмуртъёс. Конференцие но 109 делегат пӧлысь 30 аресозь егитъёс 46 кузя вуизы. 38 адями 50 аресозь вал. 22-ез - 50 арес сьӧры потэмъёс.«Удмурт Кенешлэн» Индустриальной ёросысь ёзэзлэн правленияз пырись Полина Волоскова шуиз: туж ӵем вошъясько кивалтӥсьёс. Адями рос-прос ужаны мед быгатоз, удыссэ валаны мед кутскоз шуыса, биньгозызэ кемагес дыр ӵоже валтыны сётоно. Та шонер, дыр. Но Ольга Петрова пуконысьтыз султоно кариськиз. Выль муртъёс лыктӥзы ке, оло, выль улон пӧзьыны кутскоз Индустриальной ёросын, шуиз со. Ас интыяз ӵектӥз ужбергатӥсез Юрий Мишкинэз. Зэм, та фамилиез кылылымтэос но вал. Ачиз ик Юрий Алексеевич шуиз: троссэ удмурт ужрадъёсты радъяны юрттӥсько ке но, нимме одно ик шарае поттыны уг тыршиськы. Оло, соин но «Удмурт Кенешлэн» ёзэзлы кивалтӥсе ӵектэмын на вал «Удмуртмелиоводхоз» огазеяськонлэн директорезлэн азьвыл воштӥсез, «Инвожо» ансамблез ас вакытаз ӝутӥсь Алевтина Поткина. 2 кандидат кылдэмен, залын нырысь-валысь куаш вазьыны ӧдъяз. Соку «Удмурт Кенеш» огазеяськонлэн вице-президентэз Татьяна Ишматова шуиз: малы гозыез кыскаськомы, кин понна куара тросгес люкаськиз, со ик кивалтоз. 46 мурт куаразэ Юрий Мишкин понна сётӥз. 40 мурт дурбасьтӥз Алевтина Поткиналы. Озьы Индустриальной ёросысь «кенешчиосты» валтоз Юрий Мишкин. Со егитъёсын ужанэз азьланьтыны, грантъёсын но проектъёсын вырыны малпа. Удмурт школаосы но нылпи садъёсы вуттӥськыны чакла: «Удмурт Кенеш» сярысь котькытын мед тодозы, валче ужамы ке, пайдаез тросгес луоз, шуэ.Елена Сараматова Теги: быръ | Иворъёс |
Виталий Пронин Туннэ, 27-тӥ шуркынмонэ, Кузебай Герд нимо гимназиын 18.00 часын Удмурт кенешлэн Ижысь Устинов ёросысь ёзэз удмуртъёслэн ӧтчамзы азьын конференция ортчытэ. Татчы ӧтемын ог 50 пала калык, соос пӧлысь - 24 ёзчиезлэн быръёнъёсын куара сётыны правоез вань.Йылпумъянъёс лэсьтон но быръёнлы сӥзем конференцилэн ужаз пыриськозы суредась С. Н. Виноградов, тодосчиос А. Г. Шкляев, А. Н. Журавлёва но Устинов ёросысь семья ужъёсъя но нылпи правоосты утёнъя отделэн кивалтӥсь Е. Н. Ленцова. | Иворъёс |
Виталий Пронин «Шундысиос» проектэз «Шунды» огазеяськон радъя 8-17 аресъем удмурт нылпиос понна.5-тӥ шуркынмонэ Эшъяськон юртын «Шонтӥм!» слёт ортчиз. Со люказ быдэс элькунысь 8-17 аресъем пиналъёсты.Нырысетӥ «Шонтӥм!» элькун слёт Дэри, Кез, Пичи Пурга, Кизнер, Алнаш ёросъёсысь но Пичи Пурга черкогуртысь пиналъёсты люказ. Соос мылысь-кыдысь пыриськизы пӧртэм ужрадъёсы: азьветлӥсь луонъя тренингын асьсэды эскеризы, пӧртэм ужрадъёс малпан бордын ужазы. Дышетӥсьёс «Шундысиос» движенилэн азьлань сюресэз сярысь вераськизы, Татьяна Ишматоваен, «Удмурт Кенеш» огазеяськонлэн вице-президентэныз, котырес ӝӧк сьӧрын пӧртэм ужпумъёсты ӝутӥзы. Визьсынан бере ваньзы шонтӥзы фин-угор эктонъёсты тапыртыны.«Шундысиос» проектэз «Шунды» огазеяськон радъя 8-17 аресъем удмурт нылпиос понна. «Шонтӥм!» слёт «Шундысиос» ӵектослэн огез емышез луэ. Та слёт пиналъёслы огазеяськыны, асьсэды котыр ласянь возьматыны юрттэ, мерлыко ужен тодматэ. Озьы ик «Шонтӥм!» слётын удмурт пиналъёс ог-огенызы, нош школаос «Шунды» огазеяськонлэн выль проектэныз тодматско.«Шундысиос» движение кылдытэмын туэ южтолэзе, туннэлы пӧртэм ёросъёсын 10-лэсь ятыр ёзъёсыз ужало ни, пӧртэм ужрадъёс ортчытэмын. Соос пӧлын кырӟась нылпиос понна «Шундыкуара» конкурс, туспуктылӥсьёс понна фотокросс. Шуркынмон толэзе ёросъёсын «Эшъяськон бугор» ужрад ортчоз - нылпиос ог-огзы доры куное ветлозы.Мария ВЕКШИНА | Улон-вылон |
Виталий Пронин Ӵуказе Нылпиосты утён нунал улсын Удмуртилэн шоркараз нырысьсэ ортчоз Даун синдромен пиналъёслы сӥзем бызьылон. Отчы пыриськыны ӧтё ваньзэс мылкыд карисьёсты. Со понна азьлапал куриськон гожтоно «ВКонтакте» вотэс бамысь «Побежали. Благотворительный забег» группае яке ужрадлэн ортчоно нуналаз регистрация ортчоно. Бызьылон кутскоз 1-тӥ июне 11 часын Шорплощадьын, ортчоно 1 иськем. Ужрадэ пыриськон понна бадӟымъёс 300 манет, пиналъёс 150 манет тырозы. Люкам коньдон мыноз Даун синдромен 2 аресозь пиналъёслы юрттэт сётонлы но мюзикл пуктонлы. Сое учкисьёс адӟыны быгатозы ни, ӝыны ар ортчыса. Озьы ик ӝыт 19 часын филармониын «Эктоника нылпиослы» благотворительной концерт ортчоз. 0+ | Улон-вылон |
Виталий Пронин Улосвылъёсын лулчебертъя, дышетонъя но музей комплексъёс пуктӥськозы нимысьтыз программая, ивортӥз Россилэн Президентэз Владимир Путин Федерал Собранилы вазиськоназ. Таӵе комплексъёсы пырозы концерт возьматон залъёс, театръя, крезьгуръя, эктонъя школаос. Нимысьтыз чаклам интыосын кунысь тужгес тодмо музейёс асьсэлэсь адӟытонъёссэс радъялозы. “Малы чеберлыкез шыкысъёсын ватыса возьыны кулэ,” - шуиз Владимир Путин. Президент верамъя, нырысетӥ центр усьтӥськоз Владивостокын, собере мукет интыосын но. “Соос пӧрмыны кулэ лулчебертъя зэмос огъетъёслы, кудъёсыз ӧсъёссэс усьтозы егитъёслы но, мукет арлыдъем адямиослы но,” - ватсаз Владимир Путин. Эдуард Степанов Туспуктэм: kremlin.ru | Улон-вылон |
Виталий Пронин Куинь ар талэсь азьло ай «Удмурт Кенеш» огазеяськон Кун Кенеш азе потӥз, кылъёс сярысь законэ тупатъянъёс кутыны курыса. Удмурт кылэз, кун кылэз сямен гажаса, одно кутыны кулэ социальной рекламаын.Но со ялан палэнтӥськылӥз. Но огазеяськон осконзэ уг ышты. Шаерысьтымы национальной политикаын огъя югдурен но куд-ог ӵектонъёсын тодматӥз нациосын ужан политикая министрлэн воштӥсез Павел Орлов.Кылсярысь, со вераз, али элькунамы удмурт кыллы тунсык будэ шуыса, егитъёс тросгес вераськыны кутско. Арысь аре уногес усьтӥсько удмурт кылэз дышетонъя курсъёс. Кемалась верасько ни ужазы кык кылэз (ӟуч но удмурт) кутӥсь кивалтӥсьёслы но специалистъёслы уждунзы борды ватсэт тырон сярысь.Удмурт кылэз, кун кылэз сямен гажаса, одно кутыны кулэ социальной рекламаын. Тани кылем арысен шоркарысь адӟыны луэ ни кык кылын гожтэм выль ар ӟечкыланъёсты, Гербере ӧтёнъёсты но мукет. Озьы луыны кулэ котькытын. Кун Кенешысь Национальной политикая, Кун Кенешлэсь ужзэ радъянъя но регламентъя ялан ужась комиссилэн кивалтӥсез Энвиль Касимов та ӵектонъёслы дурбасьтэ, оскемзэ вераз, мукетъёсыз но депутатъёс соглаш кариськозы шуыса.Зинаида Кириллова Теги: Ижкар | Улон-вылон |
Виталий Пронин Кылем арын Кез каргуртысь шор ёзо школаын усьтӥськиз экспериментальной кино пуктонъя «Портобелло» студия. Сое кылдытыны кичӧлтонэн потӥзы журналистикая кружоке ветлӥсь нылъёс но пиос. Кивалтӥсьсы - егит дышетӥсь Никита Ильин - соослэсь мылкыдзэс санэ басьтӥз.Озьы пиналъёс басьтӥськи-зы видеокамера борды - пӧртэм темалы сӥзем фильмъёс пуктыны кутскизы. Ӝоген асьсэ кужымен ӟеч камера но басьтыны пӧрмытӥзы. Школа но юрттӥз - штативъёс но, компьютер но висъяз. Визь-кенеш кулэ луыку, вазиськылӥзы «Мынам Удмуртие» телерадиоканалысь специалистъёслы. Соос юрттэмъя «Портобеллоысь» егитъёс кылем арын сӥзьыл пуктӥзы удмурт кылын «Constanta Яратон» («Постоянная любви») фильмзэс.Огпол студилэн кивалтӥсез ивор кылӥз: Кировын, пе, радъяське экспериментальной кино пуктӥсьёслы сӥ-зем «Встречи на Вятке» ӵошатскон. Егитъёс отчы пыриськоно кариськизы.- Удмурт фильмамы чузъяськиз 11-тӥ классысь Тимур Худяковлэн удмурт «Яратон в 30 мегатонн» кырӟанэз, - вера Н. Ильин. - Учкисьёслэн но, дунъясьёслэн но сюлмазы со юн лякиськиз. Озьы милемлы кыл вылын эшшо одӥг номинация «лякизы» на - «Арлэн усьтонэз».«Constanta Яратон» фильм пусъемын «Дебют» номинациын, студиысь нылъёслы но пиослы сётэмын II степенё диплом. «Фильм пуктӥсь устоез оператор» нимын данъямын Н. Ильин. Со пусъемын тодмо операторлы Э. Розовскийлы сӥзем премиен. Нялтас вераса, солэн ки улысьтыз потӥзы «Белое солнце пустыни», «Человек-амфибия» тодмо фильмъёс. Никиталы бадӟым сцена вылысен сётӥзы «Встречи на Вятке» конкурслэсь пуссэ (статуэтказэ).Ватсано на: «Портобелло» студия, дипломен сяна, пусъемын на синпель кузьымен - «Орлёнок» лагерьын ортчись «Бумеранг» фестивале ӧтёнэн. Солэн данэз бадӟым. Отчы арлы быдэ пырисько кино пуктонэн вырись нылпиосты огазеясь тужгес ӟеч студиос. Соосты нодъяло киноиндустриысь нимо-дано адямиос.Та вормон бурдъяз Кезысь егитъёсты. Али соос басьтӥськизы выль удыс борды - асьсэды эскеро туспуктонын.Елена Тугашова. Теги: Адемкарымон Егитъёс Школа | Улон-вылон |
Виталий Пронин 28-тӥ куартолэзе Ижын йылпумъяськиз П. Чайковскийлы сӥзем бадӟым литературной фестиваль. Кузебай Гердлы сӥзем синпелет дорын чузъяськизы Удмуртиысь писательёслэн но кылбурчиослэн чуръёссы. Кылбуръёс лыдӟо УдГУ-ысь студентъёсФото: Йӧскалык библиотекаНациональной библиотека К. Гердлэсь гожъямъёссэ калык пӧлы вӧлмытыны кема аръёс ӵоже тырше ни: радъясько адӟытонъёс, шара лыдӟонъёс, пумиськонъёс, ортчытэмын «Найди сундук Герда» квест. Шаерамы удмурт культуралэн но литературалэн будон но юнман сюресэз герӟаськемын Кузебай Гердэн - соин литературной фестивалез, югдытӥсьмес буре вайыса, йылпумъязы. Нош мар огазея удмурт кылбурчиез но ӟуч композиторез? К. Гердлы но, П. Чайковскийлы но Удмурт шаер вордскем кӧкы луиз. Будытозязы соослэн лулазы-виразы пыӵаз инкуазьмылэн чеберез, пичи дыразы кылэм веранъёс, котыразы чузъяськем кырӟанъёс, крезьгуръёс. Со мылкыдъёс выжыяськемын соослэн произведениосазы. П. Чайковскийлэн «Времена года» произведениез вань, нош К. Гердлэн «Шуныт зор» дышетскон книгаез арлэн вакытъёсызъя люкемын. Соин П. Чайковскийлэн куартолэзьлы сӥзем гурез чузъяськемъя Национальной библиотекаысь Надежда Колотова лыдӟиз удмурт кылбурчилэсь чуръёссэ. Удмурт кылбурчиослэсь произведениоссэс быдэстӥзы Ижысь К. Герд нимо гимназиысь пиналъёс. Со сяна, вордскем шаерлы, удмурт калыклы сӥзем чуръёсты лыдӟизы Удмурт кун университетысь Удмурт филологияя, финно-угроведениея но журналистикая институтысь студентъёс. Мылкыд карисьёс, микрофон доры потаса, К. Гердэз но П. Чайковскиез данъязы, удмурт но ӟуч кылын кылбуръёс лыдӟизы. Ужрадэ озьы ик пыриськизы К. Герд нимо премилэн лауреатъёсыз - писательёс но тодосчиос Александр Шкляев но Василий Ванюшев. К. Герд нимо гимназиысь нылпиос Александр Григорьевич верамъя, К. Гердэз но П. Чайковскиез огазе каре соослэн вылӥ искусствозы, малы ке шуоно поэзия, литература, музыка, 3 валъёс выллем, ӵошен ветло, адямилэсь сюлэмзэ кенжыто. А. Шкляев лыдӟиз К. Гердлэсь «Чагыр кышет» кылбурзэ. П. Чайковский, та крезьгур кадь чузъяськись кылбурез кылысалыз ке, одно ик солы музыка гожтысалыз, пе. Василий Михайлович тодэ вайытӥз: анай-атаез утем кадь ик, вордӥськем шаердэ, аслэсьтыд культурадэ утёно. П. Чайковский - дуннее вӧлмем туж быдӟым ним, фестивальёс ортчытъям сяна, солэсь нимзэ литератураын но вылэ ӝутоно, ӵектӥз тодосчи. В. Ванюшев лыдӟиз аслэсьтыз П. Чайковскийлы сӥзем кылбурзэ. Шумпотымон, бадӟым литературной фестиваль, удмурт кыл чузъяськыса, йылпумъяськиз шуыса. АнастасияШумилова | Лулчеберет |
Виталий Пронин Ас музъемезлэсь висъяськыса, кызьы улыны, кыӵе луыны быгатэ калыклэн литератураез («диаспораысь литература») - таӵе ужпумъёсъя вераськон мынӥз дуннеысь фин-угор писательёслэн туэ 21-тӥ - 25-тӥ гудырикошконэ Румыниын ортчем конгрессазы. Тодмо, но валантэм Т. Чернова (паллянысез кыкетӥез) коми но пор гожъяськисьёсын Коложварын Со ортчиз Трансильванилэн шоркараз, Коложварын (Клуж-Напокаын). Татын, Карпат гурезьёс вискын, асьмелы ӵыжы-выжы луись венгеръёс уло. Та музъем азьло Австро-Венгрие пыре вал. Мынам кивалтэме улсын та 3-етӥез конгресс ни, азьвылэз 2 ар талэсь азьло Эстониын ортчиз, - валэктэ Фин-угор писательёслэн ассоциацизылэн кивалтӥсез, Будапештысь Этвеш Лоранд нимо университетысь профессор Янош Пустаи. - Куке тодмо луиз вуоно конгресслэн темаез, мон дэмлай Румыниын пумиськыны. Коложварын угось котькуд аре гужемлэн пумаз луо мадьяр кыллы сӥзем нуналъёс, соин ӵош ик бадӟым ярмаркаос, фестивальёс. Та конгрессмес но Венгрия ас бурд улаз басьтӥз, коньдонэн юрттӥз. Озьы Европаысь тужгес вашкалаез дышетскон юрт, Бабеш - Бояи нимо университет, 70 пала фин-угор гожъяськисьёсты ас дораз пумитаз. Со писательёс, журналистъёс, литературая но кылъя тодосчиос - Россиысь, Венгриысь, Эстониысь, Финляндиысь, но мукет кунъёсысь. Ваньзэ вераса, ог 40 мурт доклад лыдӟиз. Соос пӧлын, кылсярысь, Михал Коварж но вал, та вакытэ Закарпатьеысь диаспораез эскерись (нялтас вералом, Вячеслав Ар-Cергилэcь «Уй вадьсын - бубылиос» книгазэ чех кылын поттыны юрттӥсь). Коложварысь университетлэн кутсконэз Батори Иштван князь кивалтон вакытысен, 1581-тӥ арысен лыдъяське. Пумен-пумен татчы венгер кыл юн пыӵаз. 1980-тӥ аръёсысен мадьяр студентъёс 72 дисциплиная ас кылынызы дышетско. Фин кылэн, литератураен тодматскон но умой пуктэмын. Та конгрессэз радъясьёс пӧлысь валтӥсез, сюлмо кышномурт Илдико Варга ӵапак та кылъя дышетӥсь луэ. Конгрессэз радъясьёс пӧлысь валтӥсез - Илдико Варга, та университетысь фин кылъя дышетӥсь, со шуэ: Коложваре трос гожъяськисьёс люкаськизы— Ӵемгес ог-огзэс берыкъяло венгеръёс, финъёс, эстонъёс, нош ичи лыдъем калыкъёс палэнэ кылё. Шундыӝужан палась ӵыжы-выжыосмы сярысь ӧжытгес тодӥськом. Тани ханты но манси калыкъёс кылзыя мадьяръёслы тужгес матынэсь. Кылзӥськод соосты - кылӥськод ум йылтӥд кадь яке кыдёкысен: туж тодмо куараос, но валаны уг луы. Пусъём на, мадьяръёс понна ханты – остяк, манси – вогул, пор – черемис, удмурт – вотяк. Со кылемын туж вашкала дыръёсысен, куке асьме огъя выжыосмы Кам но Волга котырын ӵош улӥзы-вылӥзы. Кенешим 3 кылын Конгресслэн нырысетӥ нуналаз Университетысь Аула магна (Бадӟым зал) милемыз кыӵе ке мур быдӟалаеныз, кафедраен соборын, кадь пумитаз. Сюрес вылысь али гинэ вуэмъёс жадемын вал ке но, ог-огзэс тодмаса, мылкыдзы ӝутскиз. Кылъя шугъяськонъёсты сэрттон-пертчон конгрессэз радъясьёс понна огез бадӟым сюлмаськон вал, дыр. Соин ик куд-ог докладъёсты англи яке ӟуч кылэ берыктыны тыршизы. Та ласянь конгресслэн кутсконаз ик устолыкеныз, етӥз луэменыз висъяськиз Лэвентэ Сабо, Коловжарысь университетысь мадьяр кафедраен кивалтӥсь, ректорлэн воштӥсез, литератураез эскерись. Пӧртэм литератураосты ӵошатыса, соослэсь азинскемзэс экран вылын но возьматъяз, но… жаляса верано, солэсь куаразэ чигылӥз урамысь рок-крезьгурлэн дыбыртэмез (мадьяр нуналъёс ук!) Мукет нуналъёсаз ужан-кенешонъёс ӧръяськизы гуманитарной факультетлэн корпусаз, нимаз секциосын. Огаз англи кыл кузёяськиз, мукетаз - мадьяр, куинетӥяз - ӟуч. Россиысь вуэм гожъяськисьёс сяна, ӟуч кылын вераськизы кунгож сьӧрысь эшъёсмы но. Тани Арво Валтон, тодмо эстон писатель, ассоциацилэн азьвыл кивалтӥсез, тупен-тупен мадиз, кызьы кылем дауре Быдӟым ож бере диаспораосын азинскиз эстон литература. Тросэз писательёс кунгож сьӧры - Швецие, Германие, Америкае, Канадае, Австралие - пегӟоно луизы, шуиз со. Сотэк «сталин лагерьёсын» курадӟыны, бырыны кемдысалзы. Озьы 1970-тӥ аръёс дорозь эмиграциын эстон литература бадӟымгес вал. Отӥяз гинэ аслаз дораз паськыт сюрес усьтӥськиз. Татын яркыт пример луэ Карл Ристикиви, 12 бадӟым романъёслэн но 80 пӧртэм кылэ берыктэм кылбур бичетъёслэн авторзы. Удмурт лыдӟись доры гожъямъёсыз вуизы Муш Надилэн (Надежда Пчеловодова) берыктэменыз. Арво Валтон Россиысь диаспора пумысен сюлэмшугзэ вераз на. Шаерзылэсь палэнэ кошкемъёс, пе, ас вордскем палъёсазы вунэтэмын, яке соос пӧлын чик писательёс ӧвӧл ни. Кам сьӧрысь но Эстониысь чуръёс Жаляса верано, удмурт литератураез эскерись тодосчиосмы Любовь Фёдорова но Светлана Арекеева та конгрессэ сюрыны ӧз быгатэ. Соос интые, «удмурт кариськыса», докладзэс уже кутыса, рос-прос валэкъяса мадиськиз кемалась дырысен матысь эшмы, Тартуысь (Эстония) антрополог Ева Тулуз. Кыӵе инты басьто Башкириысь но Татарстанысь потэм гожъясьёсмы литератураез азинтонын? Историез бугыртыса, камсьӧр удмуртъёслэн фольклорзы, сое бичась тодочиос Бернард Мункачи но Юрьё Вихманн, бордысен кутскыса, Ева пусйиз: камсьӧр диаспора кӧня ке пушъетсэ сётэ ни. Нырысь-валысь бигер музъем будэтӥз трос гожъясьёсмес (Михаил Можгин, Максим Прокопьев, Михаил Петров, Владимир Романов, Николай Никифоров). Нош 1970-тӥ аръёсысен, Роман Валишин бордысен кутскыса, будо туалаосыз: Рашит Хайдар, Рафит Мин, Люза но Ульфат Бадретдиновъёс, Татьяна Харисова, Лиана Шайсултанова. Башкириысь кылбурчи И. Самигулова кылбурн бичетэз сярысь маде Та радын ик огез чебер усьтӥськись сяська шуыны луэ Ирина Самигуловаез. Ӵапак солы та конгрессын шуд усиз ас калыкезлэсь туссэ-сямзэ, быгатонлыксэ возьматыны. Татчы лыктон азяз Ириналэн кылбуръёсын, кырӟанъёсын ӵыж-выль книгаез потӥз - «Зангари пальпотон». Та анаелэн яратоно сяськаез, пусйиз кылбурчи, табере аслам улонам но, пе, со шумпотонлэн, мӧзмонлэн тусыз-буйыз луэ. Эстониысь удмурт диаспораез ке учконо, адӟымон луэ Муш Нади кылбурчи но кылысь кылэ берыктӥсь, зэмзэ но муш кадь тыршись нылкышно. Удмурт кылбуретлэн Эстониын воштонтэм адямиез. Кӧня удмурт кылэ берыктэмъёс солэн ки улысьтыз потӥзы ни! Кыӵе но мар книгаос поттэмын Фин-угор литератураослэн фондзы юрттэм улсын - Надилэн конгрессчиосты соосын тодматэмез ӵапак интыяз луиз. Тӥни озьы куинь-ньыль кузя, лэся, удмурт литература понна кыл кутӥсьёс луим. Малы Удмуртиысь Писательёслэн огазеяськонзы таӵе тунсыко Карпатъёсы нокинэ ыстыны ӧз быгаты, сое валатэк кылим. Татьяна Чернова Туспуктэмъёс басьтэмын Т. Черновалэн "ВКонтакте" бамысьтыз | Лулчеберет |
Виталий Пронин Елизавета ПетроваЕлизавета Владимировна Петрова - Трокай Борисов нимо премилэн лауреатэз, Россия Федерациысь дышетон удысысь отличник. Со нырысь-валысь Кизнер ёросысь Безменшур шор ёзо школаын дышетӥз, роноен кивалтӥз, райисполкомын пӧртэм удысъёсын тыршиз. Отӥяз нациосын ужан политикая министрлэн воштӥсез вал. Елизавета Петрова кивалтӥз «Дэмен» огазеяськонэн, Кизнерын удмуртлыкез ӝутонын тырше. - Елизавета Владимировна, секыт аръёсы, ӵапак война вакытэ, вордскиллямды. Кыӵе гуртын пичи дырды ортчиз? - Покчи дырез малпано ке, йырсиос ик ӝутӥсько. Мае но адямилы чидано уг луы. Вордӥськи 1944-тӥ арын Алнаш ёросысь Улын Сырьезь гуртын. Вазен сое Кечгурт шуо вал. Собере атаен нэнэ Иже интыяськиллям. Война вакытэ атае машзаводын мастер луыса ужам. Собере сое, «враг народа» карыса, тюрьмае пуктӥллям. Горьковской областе келяллям. Мискинь 10 арзэ пытсэт сьӧрын юнме ортчытӥз. Нэнэлы огназлы секыт йӧтӥз. Кык нылпиен, мынам эшшо агае вал на, дор палъёсаз бертоно луиз, Можга каре интыяськиз. Кыӵе жаль, Ижысь юртмы озьы ик быриз, нокин со понна бызьылӥсь ӧз луы ни. 1992-тӥ арын Удмурт Республикалэн Прокуратураысьтыз ивор вуиз: Владимир Печников, пе, реабилитировать каремын. Солы та дунне вылын кема улыны кылдымтэ. Тюрьмаысь бертыса, кема ик ӧз улы ни, машина улэ сюрыса, бырыны шедиз. Нэнэ огназ кылиз. Со дырысен весяк ӵошеннамы улӥмы. Агае егитысен дорысь кошкиз, Астраханьын ужаз, со моряк вал. Можгаысь 3 номеро школаын 7-тӥ классозь дышетскыса, стипендия сёто шуыса, педучилищее пыри. Нэнэ инвалид вал, туж секыт улонэз ми соин улӥмы. Со шоры учкыса, сюлэм шори пилиськыны дась вал. Можгаын со инвалидъёслэн артелязы ужаз. Атай улонысь кошкем бере нэнэ ужаны ӧз ни быгаты, дорын пукиз. Озьы ми 4 манет но 60 копейка пенсиен улыны кылимы. Кураськыса уд ветлы ук, кызьы ке но нэнэез возьыны турттоно. 12-13 аресысен, исьнер тӥяса, вагонъёсты ӝоктыса, ветлӥ. Мон нэнэме ути-вордӥ, шуыны луоз. Мон умой дышетски, ноку стипендитэк ӧй кыльылы. Со вакытэ дышетӥсьёс ӧз тырмылэ, соин ик милемыз курсысьтымы Таня Петроваен кыкнамес, училищеез быдтытэк, эшъёсмылэсь одӥг арлы вазьгес ужаны келязы. Можга ёросысь Сибы гуртэ шедимы. Милемлы покчиосын ужаны кельшиз, соос соку ик бордамы биниськизы. Асьмеос но егитэсь, 17 арес гинэ вал ай соку милемлы. Урокъёс бере нылпиосын ӵош гурезьын нискылаллямы. Мынам классам дышетскиз Толя Григорьев. Со туж сабырлы вал, умой дышетскиз. Табере Анатолий Леонтьевич - тодмо драматург. - Тодон-валандэс будэтэмды потыса, луоз, Иже кошкиды? - Иже гинэ ӧй ай, сьӧраз потоно луиз. Педучилищеез йылпумъяме бере малпасько, Ижысь пединститутэ пыроно. Ми пичиысен дорамы удмурт кылын вераським, городын будыса но анай кыллэсь ӧм куштӥське. Таиз понна нэнэлы но атайлы тау карыны кулэ. Со вакытэ Министръёслэн Советсы удмурт пиналъёсты пӧртэм вылӥ дышетскон интыосы келяллязы. Монэ но, Можга педучилищеез ӟеч йылпумъям муртэ, 1963-тӥ арын Иже ӧтизы но МГУ-э дышетскыны мынод, шуизы. Сыӵе дыръя пумит вазьыны дӥсьтоз на-а егит мурт? Озьы мон август толэзе огнам йырам кузь сюрес вылэ потыны дӥсьтӥ. Ижысь пединститутын дышетскыкузСо дырозь нокытчы ветлэме ӧй вал на. Кисыосам тӧл шула, мыныны мынод, нош мае сиыса улод, шуиз вал нэнэе. Дор палъёслэсь мӧзмон сюрес вылысен ик сюлэмез сюпсьыны кутскиз, нэнэ но жаль потэ, висись маке огназ доре кылемын. Вуи ни ай Москвае, экзаменъёсме умой сётъяй. 1-тӥ сентябре студентъёсты, пе, колхозэ картошка октыны келялом. Валамон ини, мон отчы ӧй мыны. Таӵе ик тодӥсько на, факультетмылэн деканэз доры бӧрдыса ветлэмме. Нуналлы быдэ пырасько, вае документъёсме, мон доре берто, шуисько. Таӵе-таӵе шуд шедьыса но такем дано интыын ӧд ке вала дышетскыны, кызьы мон тонэ кельтом на, чабкиське декан. Документъёсме йырыз курен, синъёсам туж лек учкыса, киям мычиз. Нош мон сыӵе шумпотӥ, документъёсме киям кутӥ но, лобыса сямен, кабинетысьтыз потӥ. Озьы берен дор палъёсам вуи. Можгаос медаз адӟе шуыса, кема гинэ пегаса ветлоно луиз. Монэ, МГУ-ын дышетскыны валатэк бертэм муртэ, клеткаысь обезьянэз сямен, учкыны ветло вал. Иже мынӥ, отын но студентъёс шорам озьы ик паймыса учко, Москваысь, пе, татчы бертэм на. Соку ӧжытак дӥсьтӥсьгес луиськем ни, лэся, пединститутлэн ректорез Борис Шульга доры пыри. Дышетскыны лыктӥ, шуисько. Кин интые мон тонэ кутом, со понна кыӵе ке студентэз улляны кулэ луоз ук, шуэ. Мырдэм но кызьы студентъёс радэ кутӥз. Но ӝыны ар пала стипендия уд басьты, шуиз, общежитие но, пе, али ум быгатэ сётыны. Озьы мон интыяськи заводэ. Пумен ужасько, пумен тодон-валан люкасько. Одӥг каникулэз но тэк ӧй улы, доре ӧй бертылы, весь нэнэлы уксёен юрттыны тырши. Асме умой дӥсян сярысь ӧй малпаськылы, нэнэез йӧнатон понна дуноесь эмъюмъёс басьяно вал. Стипендия басьтыны кутскеме бере капчигес луиз ини, общежитие но бӧрысь сётӥзы. 4-тӥ курс бере практикае Алнаш шор ёзо школае шеди, собере Можгае, аслам дышетскем школаям. Всё, малпасько, татчы ик ужаны берто. Та малпанме тодосчи Иван Тараканов кытысь ке тодэм. Тон школае уд мыны, аспирантурае Тартуэ пырод, шуэ, асьмелы, пе, удмуртъёслы, дышетскем адямиос кулэ. Но монэ чик наука бордаз ӧз кыскы. Тартуэ вуылэме юнме луиз. - Озьыен тӥ асьтэлэн дышетскем школаяды ик Можга каре вуиды. Нылпиосын ужаку, оломар но луэ, дыр. Соосын тужгес но тунсыко учыръёс сярысь вераны быгатоды-а? - Ӧй, мон Можгае ӧй вуы. Распределение дыръя, Кизнер ёросысь Безменшур шор ёзо школае мынод, шуизы. Со гурт ту-уж кыдёкын потӥз мыным. Пумтэм-йылтэм кузь сюрес лумбытлы тырмиз. Монэ, куинь егит дышетӥсьёсын ӵош, пересь кышномурт доры улыны пыртӥзы. Ӟуч кылын но литератураен дышетыны кутски, организаторе юнматӥзы. Дышетӥсьёсын но, нылпиосын но кылы тупа, шулдыр ортчиз улонмы. Ужаны быгатэмме шӧдыса, лэся, кӧня ке дыр ортчыса, завуче пуктӥзы. Туж зол школае шеди, коллективзы визьмо, йӧно, нылпиос сабырлыесь но кылзӥськисесь вал. Соку нылпиосын туж зол ужамы. Урокъёсы рос-прос дасяськыса ветлылӥмы. Пинал «2» басьтэ ке, возьыт вал ини, со понна астэ янгышен шӧдӥськод. Ляб нылпиосын урокъёс бере пукылоно луылӥз. Практикаын дыръям, Можгаын дышетыкум ай, туж тунсыко учыре шедьылӥ. Акашка нунал азьын вал со. Вазен вӧсяськонэз-мае тодӥсь ӧй вал. 4-тӥ классэ пырисько. 32 кузя нылпиос шып гинэ пуко, шорам паймыса кадь дол учко. Умойтэм дӥсяськиськем ке шат меда шуыса, копак кышкатски. Ӝӧк вылэ вӧлдэм газетэз басьтӥ но воксё пайми: ӵуж, горд, вож, льӧль курегпузъёс отын тыремын. Мон, атеист, тае адӟыса, мар вераны ик ӟудӥ. Но нылпиосты обиде уськытэме ӧз поты, тау, тау, пиналъёс, шуисько, урокъёс бере ваньмы ӵош та курегпузъёслэсь салат лэсьтом, пельнянь кутом. Озьы ик каримы. Нылпиосын сюлмысьтымы пӧраськимы, ческыт сиськимы. Картэныз- Безменшуре ик выжы лэзиды, луоз? - Слава Петровлы бызи. Туж умой семьяе сюри. Но вакытэз сыӵе вал, кошкемед потэ-а, уг-а, юась ӧй вал. Кизнер райкоме, школаосын ужанъя отделэ, инструкторе басьтӥзы. Соку мыным быдэс районэн ужано луиз. Вань школаосы вуылӥмы, уен-нуналэн сюрес вылысь ӧй пыралля. Кынмонъёс но шедьылӥзы, дыр, но сое пинал дыръя валано ӧвӧл. Кивалтӥсьёс тыршемме синйылтӥллям, лэся, отӥяз роное ӧтизы. Соку мон ёросысь дышетӥсьёслэн профсоюзэнызы кивалтӥ ини. Таня нылы Безменшурын вордскиз вал. Алёшаме ваёно кариськи на. Пиеным ар но пукыны ӧз сётэ, ужаны потыны косӥзы - бырйы, пе, роноен-а кивалтод яке калыклы юрттэт сётонъя отделэн-а? Кытчы пырод, партия косэ бере, роноен кивалтыны кутски. Уже туж секыт ке но, сюлэмыя вал. Калыкен одӥг кыл шедьтыса, ужаны тырши. Дышетон сярысь гинэ сюлмаськоно ӧвӧл, улон инты но кулэ, нылпи садэ но путёвка куро. Со вакытэ трос пинал вайылӥзы - ёросамы 5 сюрс нылпи вал. Школаос сяна, нылпи садъёс но мон киын на. Но шумпотыса вераны быгатӥсько, со аръёсы ёросысьтымы нылпиос республикаысь трос пумо олимпиадаосы но пӧртэм ӵошатсконъёсы пыриськылӥзы, вормисьёс луыса бертылӥзы. Партия косэмъя нош ужез воштоно луиз - исполкоме секретаре выжтӥзы. Отӥяз райкомлэн председателезлэн воштӥсез луи. Ныпъетэ секытгес луиз. Озьы ке но улонын эшшо мар ке но уг тырмы на кадь. Калык понна мар ке но выльзэ лэсьтэме потыны кутскиз. Соку мон Нациосын ужанъя комитетэн кивалтӥсен Светлана Смирноваен тодматски. Со юрттэмъя кылдытӥ ёросысь пӧртэм калыкъёслэсь культуразэс азинтонъя центр. Ужмы интыысьтыз вырӟиз, калык сое аръёсын возьмам кадь. Ортчытъяны кутскимы фольклор праздникъёс но пӧртэм пумиськон ӝытъёс, бигеръёслы Сабантуй но удмуртъёслы Гырон быдтон радъямы. Огъя кужымен Мултан ужлы 100 ар тырмонэз пусйимы. Отчы Финляндиысь но, Эстониысь но, Венгриысь но куноосты ӧтчамы. Республикаысьтымы синпелетъёсты утёнъя огазеяськонлэн кивалтӥсез Зинаида Боткина юрттэмен, Короленко черкогуртэ сюрес но черк лэсьтӥмы, В. Короленколы памятник усьтыны быгатӥмы. Со гуртэ ик 50 интыем нылпи сад лэсьтӥмы. 1990-тӥ аръёсы секыт луиз ужаны. Уксё ӧвӧл, уждун уг тыро. Со вакытъёсты малпаса, юзыр-кезьыр луоно. Шуген-секытэн ке но, Кизнер каргуртын анай-атайтэк кылем пиналъёслы интернат усьтӥмы. Секыт сямо нылпиос отын улӥзы, ог-огзэс обидё, жальзылы чидан ӧвӧл. Правительстволэн тӧроезлэн воштӥсез Антонина Лисина юрттэмъя, интернатэз типовой карыны быгатӥмы. Механизаторъёсты, йырси ӵышкисьёсты но пӧраськисьёсты дасянъя 30 номеро училище усьтӥмы. - Ёросады «Удмурт Кенеш» огазеяськонлэсь ёззэ тӥ кылдытӥды. - Трос ужано луиз соку. Мыло-кыдо удмурт адямиосты утчано-шедьтоно вал. Ёросамы удмурт писательёс, журналистъёс но тодосчиос вуизы. Соосты Вуж Бӧдья гуртэ нуимы. Отын Удмуртъёслэн 1-тӥ съездазы делегация бырйимы. Саесъёсмес пужалляса ужамы. - Иже вуэмдэс ноку ӧд жалялэ-а? Нэнэеныз- Монэ Светлана Смирнова комитетаз ӧтиз. Мыным, пе, тӥ кадь воштӥсь кулэ. Татын но калыкен ужано луиз, трос гинэ ёросъёсы поталлямы. Кам сьӧр удмуртъёс доры ветлэммы али ке но тодам улэ на. Писательёсын но журналистъёсын, Пичи Пурга ёросысь Эдэйгуртысь нылкышноослэн «Арганчи» ансамбленызы Башкортостынысь Татышлы ёросэ удмурт культуралы сӥзем нуналъёсы вуылӥмы. Вунонтэм, нокызьы вераны луонтэм нуналъёс вал со. Ринат Галямшин, удмуртъёслэн азьветлӥсьсы, я сояз, я таяз гуртэ пумиськонэ нуэ, школаосы вуттылэ. Тӥни озьы калык эшъяське но огазеяське вылэм. Кузпалы осконтэм адями луысал ке, Кизнерысь ӧй потысал, дыр. Куать но ӝыны ар огпалась огпала ветлӥ. Кизнер ведь Ижлэсь матын ик ӧвӧл, 200 иськем пала луоз. Пятница ӝыт лобыса сямен доре бертӥсько, арняе Иже кошкон дыр вуэ ини. Семьяеным адӟиськыса ик ум вуттӥське кадь. Пие соку 8-тӥ классын дышетскиз. Со но, атаез но городэ мыныны пумит луизы. Милемлы улон инты но сёто ни вал, вот огзылэн но семьяосылэн Кизнерез городлы воштэмзы ӧз поты. - Шутэтскыны потыса но, тэк улонэз уд тодылӥське, удмуртлыкез ӝутон понна сюлмаськиськоды. - Кизнер ёросысь «Удмурт Кенеш» огазеяськонэзлэн ёзчиез луисько. Отысь эшъёсыным кемагес уг ке адӟиськиськы, мӧзмыны кутскисько. Али ёросысьтымы «Удмурт Кенешен» кивалтэ Антонида Покошева. Солы, вань сюлэммес но тодон-валанмес сётыса, юрттӥськиськом. Кема аръёс ӵоже ини ӵош ужаськом Кизнерысь Надежда Столбоваен, Валентина Рассомахинаен, Безменшурысь Серафима Петроваен. Кылем арын бадӟым ыштонэз адӟи, секыт висемез бере улонысь кошкиз кузпалы. - Пиналъёсты котырады уло, дыр? - Алёша пие дорам улэ. Монэ нуналлы быдэ солэн Лиза нылыз шумпоттэ. Пырак пичи муртэ сямен, шудыны ёртыса возе. Таня нылы Москваын улэ. Солэн Илья но Женя пиосыз быдэ вуэмын ини. Мон асме гурт адямиен шӧдӥсько. Улытозям пудо вордӥ. Гужемзэ бакча котырын бергасько. Кызьы музъем ужтэк улод, со адямиез бурдъя но, эмъя но. Любовь Тихонова Теги: премияэ тршорын ТрокайБорисов | Улон-вылон |
Виталий Пронин Роспотребнадзорлэн Удмуртиысь управлениез 6-тӥ октябре список юнматӥз, кинлы одно ик коронавируслэсь вакцина пуктоно. Туспуктӥз Максим ЕгоровТазалыкез утёнъя министрлэн воштӥсез Марина Петренко пусъемъя, адямиос асьсэ мылкыд каремзыя прививка пуктыны уг дырто, нош висён ӝог вӧлме. Эмъясьёс приёмын уйинозь пуконо луо. Кулӥсьёс нуналысь нуналэ йыло. Соин ик трос калыкен ужасьёслы вакцина одно ик пуктыны косэмын, шуэ. Соос пӧлын: — Вуз карон, бытовой но социальной услугая службаосын, гостиницаосын,ватӥськонэн герӟаськем удысъёсын ужасьёс; — Чеберъяськон салонъёсын, фитнес-клубъёсын, бассейнын но мунчоосын ужасьёс; — Калыкез сюдонэн вырисьёс; — Страхованиен вырисьёс, Пенсиосъя фондъёсын, банкъёсын, МФЦ-осын ужасьёс; — Транспортын но таксиын ужасьёс; — Дышетон, тазалыкез эмъян удысын ужасьёс; — ЖКХ но энергетика удысын ужасьёс; — Культурая учреждениосын, кинотеатръёсын ужасьёс; — Лагерьёсын, шудон комнатаосын но вуз каронъя центръёсын нылпиосын ужасьёс; — Спортъя но мугорез кыдатонъя ужрадъёсты радъясьёс; — Промышленной предприятиосын тыршисьёс; — Кун но муниципал служащийёс. М. Петренко пусъемъя, вакцина одно пуктыны косэмын калыкез утён понна. Нош маскаен ветлон, чылкытлыкез чаклан сяме пыӵаны кулэ, шуэ. УД Теги: коронавирус | Иворъёс |
Виталий Пронин Элькунамы ялэмын «Чисто по-удмуртски. Чылкыт» акция. Та акциез радъян борды басьтӥськизы Иж городлэн администрациез, отходъёсты утялтонъя Улос оператор, Ижысь Общественной палата, «Парки Ижевска» огазеяськон. Отчы пыриськыны быгатоз котькудӥз, азбарзэ, ужан интыезлэсь котырзэ утялтэмез потӥз ке. Акция вожвылъяськон выллем ортчоз. Отчы пыриськон понна кырсь интыез фотое пуктоно но чылкытатскон борды басьтӥськоно. Утялсконлэсь мынэмзэ фотое пуктоно. Туспуктэмъёсты пуктылоно социальной сетьёсы #trashtag хештэген. Пусйыны эн вунэтэ та интылэсь адрессэ. Отходъёсты утялтонъя улос операторлэн кивалтӥсез Иван Маринин ивортэмъя, вормисе потэмъёслы - 100 муртлы - кузьмамын луозы жуг-жаглы чаклам контейнеръёс. Соосты пуктыны луоз трос этажъем юртъёслэн азбаръёсазы но, частной секторысь урамъёсы но. «Чисто по-удмуртски. Чылкыт» ужрадэ пыриськыны быгатозы ёросъёсын улӥсьёс но. Акцилы йылпумъянъёс лэсьтэмын луозы 12-тӥ мае. Елена Никитина | Улон-вылон |
Виталий Пронин Кылем ар куспын шаерысьтымы сюресъёс вылын пусъемын 1 сюрс 398 шудтэм учыр - быремын 252 мурт, сӧсырмемын 1 сюрс 511 адями.Кун Кенешлэн юртаз ортчиз сюрес вылын кышкыт учыръёслэсь утиськонлы сӥзем кенешон. Ужрадэ ӧтемын вал транспортъя но сюрес хозяйствоя министр Виктор Вахромеев, югдурез утён удысысь, Дышетонъя но наукая министерствоысь специалистъёс, Иж город администрациысь кивалтӥсьёс. Люкаськемъёс бадӟым саклык висъязы «Сюрес вылын мынон-ветлонэз кышкытлыклэсь утён» учреждение котыр кылдэм югдурлы. Ӵапак та огазеяськон кыл кутэ сюрес вылысь пусъёс, светофоръёс но видеотехника понна. Кылем арын сӥзьыл та ёзлэсь ужамзэ чаклаз республикаысьтымы Эскеронъя комитет. Шараяськиз: техника бадӟыматэм дунын но ӝегаса басьтэмын, та понна янгыше усемъёс кыл кутонэ татчыозь кыскемын ӧвӧл. Та пумысен валэктон сётӥз транспортъя но сюрес хозяйствоя министр Виктор Вахромеев. Та учрежденилэсь ужамзэ сак чакласа возиськомы - шекъёссы палэнтэмын, техника басьтонлы нимысьтыз саклык висъяське, шуиз со. Сюрес вылын кышкытлыклэсь утиськон пумысен ивортӥз ГИБДД управленилэн кивалтӥсезлэн воштӥсез Александр Коробейников. Кылем ар куспын шаерысьтымы сюресъёс вылын пусъемын 1 сюрс 398 шудтэм учыр - быремын 252 мурт, сӧсырмемын 1 сюрс 511 адями. Сюлмаськыто руль сьӧры шӧмаськыса пуксён учыръёс но - соос син куспын йыло. Берло 2 толэзь куспын, сюрес вылын мынон-ветлон правилоосты тӥян учыръёс чараклы ӝутскемын. Нациосын ужан политикая, кышкытлыклэсь утиськонъя но Кун Кенешлэсь ужзэ радъянъя ялан ужась комиссилэн кивалтӥсез Энвиль Касимов пусйиз: калык пӧлын валэктон ужез эшшо но паськытгес радъяно. Депутатъёс югдурез утисьёсты куризы сюрес вылын кышкытлыклэсь утиськонъя ӵектонъёс дасяны но соосты Кун Кенешысь депутатъёслы келяны. Елена НИКИТИНА Туспуктэм: Кун Кенешлэн пресс-службаез Теги: КунКенеш югдур | Югдурез утён |
Виталий Пронин Удмуртилэн Тӧроезлэн Александр Бречаловлэн куремезъя, Правительствоын шаерамы лымы сузян сярысь кенешон ортчиз. Отчы пыриськизы Правительстволэн Председателезлэн воштӥсез Ильяс Ханнанов, Тӧролэн но Правительстволэн Администрацизылэн кивалтӥсез Сергей Смирнов, вице-премьер Евгений Поздеев, Удмуртиысь жилищной инспектор Ренат Зиганшин но вань муниципал кылдэтъёслэн йыръёссы. Туспуктэм udmurt.ru сайтысь – Туэ трос лымы усе, соин ик сое сузянэз рос-прос радъяно, – вераз Ильяс Ханнанов, – бадӟым сюресъёсты умой сузяськомы, нош азбаръёсын, коркаос котырын югдур сыӵе ик ӟеч ӧвӧл, лымы дырыз дыръя уг сузяськы. Калык со пумысен ӵем вазиськылэ. Ренат Зиганшин ивортэмъя, али Ижкарын, Воткинскын, Глазовын, Сарапулын но Можгаын, Дэри но Камбарка ёросъёсын 420 азбар эскеремын. 84-яз нарушениос шедьтэмын. Ижкарлэн йырыз Олег Бекмеметьев вераз, шоркарын валтӥсь сюресъёс, остановкаос лымылэсь сузямын ни шуыса, азбаръёсын уж азьланьтӥське. – Югдурез нуналлы быдэ чакласа возёно, – вераз Сергей Смирнов, – нырысь ик чаклано, больницаос, школаос доры нуись сюресъёсты. УД Теги: лымы | Иворъёс |
Виталий Пронин К. МихайловТуэ 80 арес тырмысал тодмо удмурт журналистлы Константин Михайловлы.- Мемей, учкы ай, озьы чечыез сиё шат? - пичи Костя паймыса учке, кызьы НКВД-ысь лыктэм мурт вышкыысь чечыез чиньыосыныз конгыръя. Со вал 1937-тӥ арын сӥзьыл. Азбар тыр поттылэмын ваньбур: ю-нянен мешокъёс, посэм ыж куос, куэм дэра кесэгъёс, пӧртэм ужан тӥрлык. Озьы Можга ёросысь Вылын Юриысь Михайловъёслэсь сюлмысь ужаса поттэм ваньбурзэс, корказэс, пудозэс талазы, кулаке поттӥзы, Костялэсь песятайзэ, песянайзэ но атайзэ келязы ссылкае. Анаез Анна Моисеевна куинь пичи пиналъёсыныз огназ кылиз. Но кышномурт курадӟонзэ, урод мылкыдзэ нокинлы ӧз возьматылы. Котьку со капчи мылкыдо, пальпотӥсь, чебер но зӥбыт вал.Со аръёсы пиналъёсты школае 8 аресысен гинэ кутылӥзы. Но 6 аресъем Костя дышетскыны ветлыны кутскиз Коля агаез сьӧры, лыдӟиськыны но гожъяськыны ӝог дышиз.Панфил Моисеевич, Костялэн дядяез, соос доры кельтэм Карл Маркслэсь «Капитал» книгазэ. Костя сое пыр-поч лыдӟем, но номырзэ валамтэ. Пединститутын дышетскыкуз гинэ, валаз ни книгалэсь философизэ.Вылын Юриысь школаез умой йылпумъяса, Костя дышетске Можга педучилищеын. Собере - Удмурт кун пединститутын. Институтын дышетскыкуз ик, факультетын потӥсь газетлэн редакторез луиз.Дышетсконзэ йылпумъяса, «Удмуртия» издательствоын редактор луэ, ужан висказ кык арлы армие, Челябинск улосэ, кошкылэ. 1958-тӥ арын К. Михайлов комсомоллэн куремезъя Казахстанысь выльвылэ ветлэ. Сюлмо ужамез понна КПСС-лэн Данъян грамотаеныз но «За освоение целинных земель» медален пусъемын.* * *1959-тӥ арын Удмурт телевиденилэн директорез Николай Петров Костяез ӧте удмурт кылъя передачаосты дасяны но сценарийёс гожъяны. Нуналаз дас час ӵоже мынӥзы асьме телевиденилэн передачаосыз. Араз 200 пала спектакльёс возьматылӥзы. Иворъёс сётӥськылӥзы меӵак эфирын. Экранэ потэмлэсь азьло котьку но репетициос радъяськизы, котькуд секундэз-минутэз лыдэ басьтыса. Учкисьёс туж витьылӥзы тодмо писательёслэсь, кылбурчиослэсь, артистъёслэсь вераськемзэс.Костя кема пукылӥз ӝытъёсы, куддыр ӵукнаозь но, асьме писательёсмылэн книгаоссыя сценарийёс дасян бордын. Удмурт режиссёръёсын Василий Ивановен но Иван Даниловен ужаны капчи вал, котькуд передачазэс пыр-поч эскерылӥзы, сое сюлме пыӵамон карыны тыршылӥзы.Константин Николаевич 18 ар Удмурт телевидениын мылысь-кыдысь ужаз. Тодам вайисько одӥг учырез. Удмурт драмтеатрысь артистъёс дасязы ни Костялэн сценариезъя спектакль. Меӵак эфирын возьматоно, нош эпизодын пинал бӧрдэм куара кылӥськыны кулэ. Студиын пичи пинал ӧвӧл. Но Михайловъёслэн пичи пиналъёссы вань ук! Костя куремъя мон Таня нылме пуктӥ коляскае но нуи телестудие. Спектакль мынэ, артистъёс шудо, ӝоген пиналлэн бӧрдэм куараез кылӥськыны кулэ, нош нылы суч-суч умме усиз. Мар кароно? Режиссёрлэн юрттӥсез Нина Байсарова нылылэсь пыдзэ чепыльтӥз ява, соиз вӧсь луэменыз бӧрдыны кутскиз ук...* * *СССР-ысь Кинематографистъёслэн союззылэн ёзчиез, Казань студиысь режиссёр Сагир Аглиуллин ӟуч киноосты бигер кылэ берыктон бордын ужамын, со ик асьме Удмурт телевидение но вазиськем ӟуч кылысь киноосты удмурт кылэ берыктон пумысен.Берыктон бордын ужаз Константин Николаевич но. Озьы ӟуч фильмъёс удмурт кылын чузъяськылыны кутскизы. Дубляжной студиын ужазы дано артистъёсмы: Нина Бакишева, Геннадий Соловьёв, Юрий Яковлев, Леонид но Пётр Романовъёс, Галина Владыкина, Фаина Будина но мукетъёсыз. Одӥгаз пумиськонын Фаина Будина шуиз: «Костя Михайловлэн удмурт кылэ берыктэмъёсыз, юри мыным чакласа, гожтэмын вал кадь. Каньыл потылӥз лыдӟыны».Вань улытозяз, Костя тыршиз удмуртъёслэсь асваланзэс ӝутыны, сюлмаськылӥз, школаосын удмурт кылэз ӟеч мед дышетозы шуыса. «Дась лу!» редакциын ужасьёсын, школаосы вуылыса, слётъёс ортчытъязы, дэмен ужась бригадаос кылдытылӥзы, ёросъёсысь но Ижысь юнкоръёсты люкаллязы. Вуылӥзы Башкортостанысь но Татарстанысь школаосы но. 1989-тӥ арын М. Петровлэн вордскем гуртаз, Менделеевск ёросысь Вандэмое, потаса, тодӥзы, кызьы гуртазы удмуртъёс но поръёс уло, нош школаязы кужмысь бигер кылэз дышетыны косо. Костя та сярысь лэчыт статья газетэ гожтӥз.«Удмуртия» издательствоын К. Михайловлэн куинь книгаез потӥз: пиналъёслы - веросъёсын «Шаян Миша», студентъёслы но дышетӥсьёслы - «М. А. Коноваловлэн улэмез но творчествоез», «Ф. Г. Кедровлэн улэмез но творчествоез».1983-тӥ арын Константин Николаевичлы «Калыкез дышетон удысысь отличник» ним сётӥзы, нош 1985-тӥ арын со ужысь ветеран луиз.* * *Огпол, тулыспал, Костялэн ужан интыяз, «Дась лу!» редакцие, пыри но пайми: сайкыт, шундыё укно вылын помидоръёс будо. Юасько: кин сомында помидор будэтэ? Олокудзы егит нылъёс веразы: тӥляд кузпалды - Константин Николаевич. Нош мыным ӧз но вералля, уж дураз помидор уд будэтэ шуыса. Квартираысьтымы укноосы шунды туж ик уг шедьы вал уго.1967-тӥ арын ньыль сотка музъем висъямзы бере Костялэн мылкыдыз бурдъяськиз пӧртэм будосъёс мерттыны. Свердловскысь наукаосъя институтысь курылӥз улмопуос, Барнаулысь - китай лимонник, актинидия но мукетъёссэ. Бандеролез басьтыса, выжыям пичи модосъёсты тодмоосызлы, эшъёсызлы кузьмалляз. Сад-бакчаямы теплица лэсьтӥз. Вордскем нуналаз - 25-тӥ июне - ас киыныз будэтэм огречен куноятылӥз ни.Каньыл вал Костяен улыны, одӥг лек кылзэ но кылэме ӧвӧл. Котырысьтыз адямиос сярысь ноку уродэн ӧз вералля - сюлэмын чылкыт вал.Милитина Михайлова Теги: Можгаёрос | Улон-вылон |
Виталий Пронин 9-тӥ толсуре кунамы Геройёслэн нуналзы пусйиське. Солы сӥзьыса, Ижысь М. Калашников нимо музейын Совето Союзысь Героен, генерал-лейтенантэн Юрий Васильевич Бабанскиен пумиськон ортчиз. Совето Союзысь Герой, генерал-лейтенант Юрий Васильевич БабанскийМоскваын улӥсь мӧйы воргорон шаерамы ӵем гинэ вуылэ, но таӵе пумиськонъёс ӵем уг ортчытъя. Сое кылзыны Ижысь кадетъёс но дышетскисьёс вуизы. Юрий Васильевич мадиз аслэсьтыз улон сюрессэ, служить каремзэ. Юрий Васильевич службазэ нуэм Яр ёросысь Валентин Геннадьевич Золотарёвен - Социалистической Ужысь 2 полэс Героен но Россилэн Героеныз. - Со тракторист вал, милемлы нуналлы быдэ ву вуттылӥз. Ачиз горд йырсиё, капчи мылкыдо вал, - тодаз вае Ю. Бабанский. Егит пиос службазэс 1969-тӥ арын Даманский шормуӵын нуизы, ӵапак соку СССР-лэн Китаен туж секыт кусыпъёсыз вал. 2-тӥ-15-тӥ южтолэзе Китайысь ожгарчиос, кунгожез потыса, асьме пограничникъёс вылэ омырскиллям. Ю. Бабанский соку погранзаставалэн отделениезлэн командирез вылэм. Ожын возьматӥз секыт югдурын малпаськыны быгатэмзэ, сӧсырмемъёсты пуляос улысь поттаз но нырысетӥ юрттэт сётъяз. Ю. Бабанский 10-лэсь уно пол разведкае потаз. Секыт югдуре шедем Иван Стрельниковлэсь группазэ шедьтӥз но асьме пала поттӥз. Со понна Ю. Бабанскийлы Совето Союзысь Герой ним но «Зарни Кизили» медаль сётӥзы. Со нуналъёсы уно егит ожгарчиос бырыны шедизы, соос пӧлын ик вал Яр палъёсысь Валентин Золотарёв но. Ю. Бабанскиен пумиськылӥз Тӧролэн но Правительстволэн администрациеныз кивалтӥсь С. Смирнов но «Ас киыныд лэсьтэм кузьым» акция улсын кузьмаз нылпи юртъёсысь пиналъёслэсь киужъёссэс. Елена Рябина | Улон-вылон |
Виталий Пронин «Калык фронтысь» азьветлӥсьёс, Россилэн нуналэзлы сӥзьыса, Шаркан ёросысь Мувыр-Вишур муниципал кылдытэтын улӥсьёслы кузьым лэсьтӥзы - библиотекаязы удмурт книгаос кузьмазы, спорт площадказэс буяны юрттӥзы. «Калык фронт» огазеяськон Шаркан ёросысь Мувыр-Вишур библиотекалы удмурт книгаос вайиз.«Калык фронтысь» адямиосты муниципал кылдытэтлэн йырыз Елена Широбокова улэм-вылэменызы тодматӥз. Шуиз, 2001-тӥ арысен гуртъёсысь старостаос котькуд хозяйстволэсь арлы быдэ быдэн 1 сюрс манетэн бичало. Озьы быдэс муниципал кылдытэтын улӥсьёслэсь 300 сюрс манетлэсь ятыр люкаське. Гурт кенешъёсазы адямиос асьсэос верало, кытчы со коньдон мыноз. Нош гурт старостаос котькуд быдтэм манет понна кыл куто. Люкам коньдон мынэ борщевикен нюръяськонлы, сюресъёсты кышъянлы, ульчаосты югдытонлы, ошмес котыръёсты тупатъянлы. Та муниципал кылдытэтлэн начар бюджетэз борды туж умой юрттэт луэ. Гурт калык но лэсьтэм ужез дунъя, сюресъёсты чаклагес, жалягес, угось ваньмыз со ас кисыысьтыз поттэм коньдонэн лэсьтэмын. Котькуд бичам 1 сюрс манетлы элькунмы софинансирование чотын 2 сюрс манет сётысал ке, кыӵе бадӟым юрттэт луысал гуртоослы, ӵектонзэ вераз Е. Широбокова.Та ӟеч кичӧлтонзэс «Калык фронтысь» ёзчи Алексей Серебренников Удмуртилэн Тӧроезлэсь ужзэ быдэсъясь Александр Бречалов дорозь вуттӥз. Тӧро ӵектонзэс умоен лыдъяз но Энергетикая, ЖКХ-я но тарифъёсты кун ласянь радъянъя министерстволы та выллем кичӧлтонъёсты улонэ пыӵатон вылысь проект малпаны куриз.Гуртоос озьы ик туж кулэясько анай кылын книгаослы, нош соос библиотекае ичи но шер вуо. Мувыр-вишуръёслы удмурт книгаос висъяз «Удмуртия» издательство.«Калык фронтлэн» ёзчиосыз Шегъян Тылоын чаклазы, кызьы мынэ спорт площадкаез лэсьтон, но со котырысь кенерез буяны юрттӥзы. Вуоно гужем та гуртын ёросысь гурт шудонъёссы ортчозы. Соослы шуыса школа вӧзын спорт площадка ӝутӥське. Ваньмыз лэсьтӥське гуртъёсын ужась предприятиослэн юрттэмзыя но гурт калыклэн кужыменыз. Бадӟым уж нуэ Мувыр-Вишур муниципал кылдытэт но, со туэ «Устоез муниципал кылдытэт» элькун конкурсын площадкаез югдытонлы 70 сюрс манет утӥз.Ангелина Снигирёва | Улон-вылон |
Виталий Пронин 17-тӥ июле Первомайской каргуртын тылпу быдтӥз 60 пала гаражъёсты.Горд атас лопыръяны кутскиз нуназе котыр. Первомайской каргуртэ ӝегатскытэк потӥзы 50-лэсь ятыр тылпу кысон машинаос но 170 пала пожарнойёс. Дась вал ни Россиысь МЧС-лэн авиациез но.Кышкытлык кылдэмын вал, улон юртъёс вылэ но тылпу омырскоз шуыса. Но пожарнойёс ӝог но валаса ужазы, горд атаслы пыдло пырыны ӧз сётэ, адямиос пӧлын но бырыны сюремъёс ӧвӧл. Зэм, тросэзлы эмъюрттэт кулэ луиз - кӧня ке «скорой» машинаос вуылӥзы.Элина Кумачёва Туспуктӥз А. Горбунов | Югдурез утён |
Виталий Пронин Воткаысь «Юбилейный» культурая дворец 3-тӥ-13-тӥ куарусёнэ — «Юбилейный» дворецысь творческой коллективъёсын, соослэн кивалтӥсьёсынызы пумиськонъёс. 10-тӥ числое ортчозы «Тюрагай» удмурт калык ансамблен (кивалтӥсез Сергей Трофимов) но егитъёслэн «Кизилиос» ансамбленызы (кивалтӥсез Евгений Перевозчиков) пумиськонъёс. Кутсконэз 18 часын. 18+ Можгалась Шор площадь 5-тӥ куарусёнэ — кибашлыослы сӥзем «Удмуртия мастеровая» ёроскуспо фестиваль: адӟытон, вуз карон, мастер-классъёс. Кутсконэз 11 часын. 0+ Ижкарысь Шор площадь 4-тӥ-6-тӥ куарусёнэ — «Лыдӟиськы, Ижкар!» фестиваль: Москваысь, Санкт-Петербургысь, Удмуртиысь издательствоослэн книгаосынызы вуз карон, гожъяськисьёсын пумиськонъёс. Программаез тодыны луэ «ВКонтакте» вотэс бамысь: vk.com/chitaiizhevsk. 0+ Филармония 5-тӥ куарусёнэ — «Чайковский — детям» концерт. Кутсконэз 14 часын но 16 часын. 0+ Сарапулысь Радиозаводлэн культурая дворецез 7-тӥ куарусёнэ — «Калевала» концерт. Ян Сибелиуслэсь крезьгурзэ шудэ Удмуртиысь кун симфонической оркестр. 0+ Ярысь «ЯРсКАЯ» шутэтскон база 12-тӥ куарусёнэ — «Губи дыр Ярын» фестиваль: губилэсь пӧраськемъёсты веръян, концерт, «Кужмо пиос» вожвылъяськон. Кутсконэз 11 часын. 0+ Пичи Пургалась культурая юрт 18-тӥ куарусёнозь — «Удмурт гурт Stand Up» ужрадэ пыриськыны мылкыд карисьёсты быръён. 18+ | Лулчеберет |
Виталий Пронин Дэмласьком удмурт кунлыкен, историен но лулчеберетэн герӟаськем интыосын тодматскыны, соослэсь вашкала но туала тусъёссэс учкыса. Елабуга, Казаньысь федерал университетлэн филиалэз (Казанской урам, 89-тӥ юрт) 1918-тӥ арын 26-тӥ инвожое Вятской, Казанской, Уфимской но Пермской губерниыосысь 78 делегатъёс люкаськизы Елабугаысь женской епархиальной училищее удмуртъёслэн 1-тӥ ӧтчамазы. Делегатъёс кенешизы самоопределение, дышетон, книга поттон, тазалыкез утён, кооперация сярысь. 100 ар ортчыса, 2018-тӥ арын та юртын ик удмурт кунлыклы сӥзем конференция ортчиз. Сарапул, П. Башенин вузчилэн дачаез (Достоевский урам, 60-тӥ юрт) Т. Борисовлэн кичӧлтэмезъя 1919-тӥ арын куарусёнэ татын ортчиз вань удмуртъёслэн 3-тӥ ӧтчамзы. Со сяна, 1920-тӥ арын татчы ик бӧрсьысь бӧрсе кенешыны бичаськылӥзы удмурт коммунистъёс, дышетон но лулчеберет удысъёсын ужасьёс. Озьы ик Сарапулын кутскон сётэмын вал удмурт нылкышноослэн движенизылы — 1920-тӥ арын соос нырысьсэ люкаськизы конференцие. Сарапул, М. Утробин священниклэн юртэз (Раскольников урам, 154-тӥ юрт) 1919-тӥ-1920-тӥ аръёсын та улыно-вылыно коркан ужаз 1-тӥ удмурт правительство — Вотской комиссариат. Отын вал 3 ёзэтэз — огъя, организационно-пропагандистской но издательской (таиныз кивалтӥз К. Герд). Соос бордын ужазы литературной кружок но театральной труппа. Отын ик усьтӥськиз кадръёсты дасянъя партийной школа. Комиссариатэн кивалтӥзы Т. Борисов, И. Наговицын. Соос та коркалэн 1-тӥ этажаз ик семьяосынызы улӥзы. Глазкар, М. Столбов вузчилэн юртэз (Киров ульча, 11-тӥ юрт) 1921-тӥ арын толшорысен инвожо толэзёзь Удмуртилэн нырысетӥ шоркараз интыяськиз огдырлы кивалтӥсь орган — Ревком. Со секыт вакытэ ужзэ мытӥз — уг тырмо вал пуконъёс, ӝӧкъёс, гожъяськон арбериос. Соин ик дэмламын вал городын улӥсьёслэсь мебельзэс учётэ кутыны «путём тщательного осмотра всех жилых помещений и складов». Али татын — Глазов ёросысь культурая но туризмъя центр. Ижкар, Гражданской клуб (Советской ульча, 13-тӥ юрт) 921-тӥ арын 16-тӥ пӧсьтолэзе Гражданской клублэн юртаз Вотской автономной областьысь советъёслэн I съездзы бырйиз областной исполнительный комитетэз, И. Наговицын луиз солэн кивалтӥсез. Соку Гражданской клубын лыдӟылӥзы лекциос, возьматъязы спектакльёс. Со пумысен 1924-тӥ арын «Ижевская правда» газетын потӥз заметка. Автор ӝожтӥськиз, клубе пырасьёс уг кылисько, шумето, тамак кыско шуыса. Соин ик со дэмлаз: токма ветлӥсьёсты клубе лэзьяно ӧвӧл. 1952-тӥ арын юртэз тарказы. Ижкар, Военной собранилэн юртэз (Советской ульча, 1-тӥ юрт) 1840-тӥ аръёсы пуктэм юртэ интыяськемын вал кивалтон органъёс. Бӧрысь отчы кариськизы Оружейной школа но Военной собрание (офицеръёслэн клубзы). 1921-тӥ арын татчы Глазкарысь лыктӥзы Вотской автономной областьлэн правительствоез но мукет кивалтон ёзъёс. Юртэз бадӟыматӥзы — Горький урам кузя корпус пуктӥзы но эшшо 2 этаж ватсазы. Али отын интяыськемын куд-ог министерствоос но общественной огазеяськонъёс. Ижкар, Правительство (Пушкинской урам, 214-тӥ юрт) 1950-тӥ аръёсы татын Пушкинской урамлэн пумыз вал. Та интыын корт ӵыжатон заводлэн юртъеръёсыз сыло вал. 1961-тӥ-1964-тӥ аръёсы соос интые ӝутӥзы Правительстволэсь выль юртсэ. Со дыре трос коньдон висъяськылӥз улон коркаосты пуктыны. Соин ик административной юртэз лэсьтыны уксё мед сётозы шуыса, документъёсын со гожтэмын вал улон корка сямен. Ижкар, Арсенал яке «Ижевский кремль» (Коммунаръёслэн ульчазы, 287-тӥ юрт) Арсеналэз лэсьтонэ 1824-тӥ арын вуылӥз Александр I император. Склад сяна (отчы тэре ог 75 сюрс пыӵал тӥрлык), Арсеналын вал заводской школа но музей. 1863-тӥ арын Казаньысь «Земля и воля» огазеяськонлэн ёзчиосыз чаклало вал Арсеналысь пыӵалъёсты лушканы но крестьянъёслы сётканы. Но одӥгез заговорщик ваньзэ мадиз полицилы. Нырысетӥ дунневыл ож дыръя Арсеналлэн лымшор палаз пуктӥзы 2 этажъем юрт. Али отын интыяськемын Тӧролэн резиденциез. Дасяз Валентина Семёнова | Иворъёс |
Виталий Пронин Вуоно арня вискын Брангуртысь песянайёс шонтозы Владивостоке. Отын ортчоз АТЭС (Азиатско-Тихоокеанское экономическое сотрудничество) огазеяськонэ пырись кунъёслэн азьветлӥсьёссылэн саммитсы.Та кенеш люкаськылэ арлы быдэ, но нырысьсэ - Россиын. АТЭС-э пыре 21 кун. Пӧлазы - США, Китай, Корея, Австралия...Саммитэ удмурт кенакъёсмес ӧтиз Президент Владимир Путин. Брангуртысь песянайёслэн коллективзы, тямыс адями, сюрес вылэ потоз 6-тӥ сентябре. Али песянайёс куаш гинэ картошка копало. Но со дыре ик дорысьтызы кунооссы уг бырыло. Али гинэ кошкиллям ай НТВ телекомпаниысь журналистъёс. Соос Галина Конева дорын кык нунал улӥллям. Сьӧразы ик Джон нимо англичанин. Тазэ удмурт песянайёс яратыса Иви гинэ шуиллям. Ивилы Галина Николаевна тужгес синмаськем: киыз, пе, мынэ, котьма ужез аслаз лэсьтэмез потэ, карнанэн ву но вае, коргидысь курегпуз но бича, пу но пильылэ...- Быдэс коркаез берыктыса кельтӥзы кадь, - шуэ Галина Конева, - милемыз перепеч лэсьтытӥзы, рецептсэ гожъязы, асьсэос но пӧраны выризы, ваньзэ-ваньзэ снимать каризы.Ма, куасме гинэ но пыдам кутчаны косо. Шуисько, мон шузи-а мар-а гужем куазен удмурт дэремен куас кутчаны? Уг оско, лэся, куасэн бызьылыны быгатӥсько шуыса. Соку, пе, ботинказэ куас борды чукатэ ай, собере берен поттэ. Мон кӧня ке пол юнматӥ но, поттӥ но. Шуисько: мынам куасэн бызьылонъя нырысетӥ разрядэ вань, вот тол вуиз ке, кутчало но ширто ай!Кунооссэ келяз гинэ, Галина Николаевна бакчаысьтыз картошказэ копан борды басьтӥськиз. Быдтӥськом ини, пе, саммитэ кошкон азелы одно ик йылпумъялом. Жаль, туннэ тани зор люкетӥз, кисьтэ но кисьтэ...Елена Панфилова. Теги: Брангуртысьпесянайёс | Иворъёс |
Виталий Пронин Удмуртиын ужаны кутскиз удмурт калык сям-йылолъёслы, этнографилы сӥзем «Мерас» сайт. Соин тодматскон ортчиз Ижысь туала драматургияя но режиссурая центрын. Проектлэн авторез Вероника Фёдорова Тодосчи Татьяна Владыкина Эгра ёросысь Надежда Касаткина дизайнерлэн колекциез "Азвесям" группа Туспутэмъёс басьтэмын "Мерас" огинлэн "ВКонтакте" бамысьтыз«Мерасэз» ӵошатыны луысал шыкысэн. Отын люкамын но утисько шаерысьтымы ваньмысьтыз 25 ёросъёсысь калык культураен тодматӥсь ужъёс – кырӟанъёс, эктонъёс, шудонъёс, визькылъёс, мадиськонъёс, инты нимъёс, киуж лэсьтонъя видеоужъёс но трос мукетыз. Соосты огазе карыны басьтӥськиз Калык творчествоя элькун корка. Отысь ужась Вероника Фёдорова проект гожтӥз но В. Потанинлэн фондысьтыз грант утӥз. Сайт 3 кылын нуиське – удмурт, ӟуч но англи. Проектлы «мерас» ним юнме шорысь быръемын ӧй вал, со «наследие», «реликвия» шуэмез возьматэ. — Фондъёсамы люкаськемын пӧртэм экспедициосысь ваем кырӟанъёс, эктонъёс, ортчем конкурсъёсысь, конференциосысь материалъёс. Но мукет адямиос соосын тодматскыны, ужазы кутыны ӧз быгатылэ. Та проект малпамын вал калык узырлыкез адямиослы матынгес карон понна, — вераз Калык творчествоя элькун коркалэн кивалтӥсез Светлана Кайсина. «Мерас» мытэмын вал ини 2020-тӥ арын сӥзьыл. Калык сям-йылолъёсын тодматскыны луэ проектлэн «ВКонтакте», «Фейсбук», «Инстаграм», вотэс бамъёсаз. Проектэз улонэ пыӵатон понна бадӟым команда ужа: программистъёс, дизайнеръёс, ивор вӧлмытӥсьёс. Фольклоръя но этнографияя ужъёсты калык син азе поттэмлэсь азьло эскеро но валэкто пӧртэм удысъёсысь тодосчиос: фольклористъёс Татьяна Владыкина, Галина Глухова, Галина Шушакова, крезьгурез эскерисьёс Ирина Пчеловодова, Ирина Нуриева, Екатерина Софронова, хореограф Андрей Прокопьев но мукетъёсыз. — Удмурт культураысь тросэз вунэмын, ыштэмын ни, но уноез утиськемын на. Соин ик асьме азьын бадӟым ужпум сылэ: тодосчиосын, шаерчиосын люкам ваньбурез огазе карыны. Та сайт — асьме культурамылэн ымнырыз. Соин ик татчы лулчеберетмылэн йӧлвылыз гинэ шедьыны кулэ. Соин туж умой, вань материалъёсты учкыса пото ас удысазы профессионалъёс, — сайт пумысен мылкыдзэ вераз тодосчи Татьяна Владыкина. Сайт аспӧртэм интерактивной карта сямен лэсьтэмын. Сое усьтыса, тодыны луоз, нимаз гуртъёсын кыӵе кырӟанъёс, сям-йылолъёс вӧлмемын, историез, инты нимъёсыз, адямиосыз сярысь кыӵе гожтэм ужъёс вань. Сайт ялан узырмоз. Сое тырмытыны быгатоз котькуд мылкыд карись. Со понна чакламын нимысьтыз люкет, котькуд адями аслаз гуртаз вӧлмем сям-йылол, кырӟан сярысь ивор, видео ӵектыны быгатэ. Озьы ик азьланяз чакламын мукет выжы калыкъёслэсь но Кам сьӧрысь удмуртъёслэсь сям-йылолъёссэс пыртыны. «Мерасэз» ужазы кутыны кутскизы ни дышетӥсьёс но визьнодасьёс. Кылсярысь, Глазовысь 48 номеро нылпи садысь пичиос «Мерасэн» дасям иворъёсъя Паска сярысь тодӥзы. Сайтэн тодматскон ужрад дыръя чузъяськизы удмурт калык кырӟанъёс. Возьматэмын вал туала дизайнеръёслэн коллекциоссы. Ангелина Снигирёва | Иворъёс |
Виталий Пронин Присяга дыръяФедя Димитриев 3-тӥ толэзьзэ армиын служить каре. Со Татарстанысь, Лельвиж гуртысь. Ижкарын колледжын дышетскиз. 18 арес тырмыса, толсуре сое армие басьтӥзы. Военкоматын солы аслыз бырйыны луонлык сётӥллям: Федялэн Нижний Новгород улосэ мынэмез потэм. Озьы со Сарове, ворсам городэ сюриз. Саровын интыяськемын Россия Федерациысь ядерной центр но дун-чылкыт Серафим Саровскийлэн монастырез.Федя анай-атаеныз шутэтскон нуналъёсы вераське: соку солдатъёслы телефон сётъяло. Соин ик Федя сярысь атаез, Миша дядяй, вераз.- Али солдатъёс учениын. Нуналлы быдэ бызьыло 16 килограмм бронежилетэн, автоматэн. Пиньзэс сузяны но сиськыны гинэ автоматэн ветло. Нюлэскытӥ ориентированиез дышето. Обмундированизы, пе, умойтэм: кезьыт, пичильтык кеське, сӥньысэз, кошке ини. Соин пияшъёс тулысэз витё:Юдашкинлэсь дӥсьсэ Шойгулэн формаеныз соку, пе, воштозы. Али солдат ботинказэс кутчало, огдышем сямъя пыдзэс портянкиен бинялтыса.Сиён ласянь но ярамон ни: котлетэн сюдо, кампет сёто. Но нырысь секыт вал: сиёнэз кельшымтэ, кӧтыз сюмаса улэм, изжогаен курадӟем. Ф. ДимитриевФедяен ӵош 2 удмурт пиос службазэс нуо. Дедъёс, пе, уг обидё. Одӥгез, Ижысь ӟуч пияш, марысь мар ке, мед вазиськоз, юртто шуэм.Федя верамъя, соосты КПП-ын документъёсын но Интернет программаосын ужаны дышето. Саров – со ворсам город бере, отчы шедён понна адямиослы контрольно-пропускной пункт пыр ортчыны кулэ. Городысь ульчаосын но камераос котыр пуктылэмын. Соос уй но нунал интернет пыр возьмато городысь ульчаосын югдурез. Со трансляциез котькин адӟыны быгатэ. Присягае анай-атайзэс ӧтьыны лэзиллямтэ.Озьыен, атаез сямен ик (со Амур котырын службазэ ортчытэм), Федя «кунгожез» возьмась луиз, Россилэсь ядерной шоркарзэ утё.Лариса Дмитриева Теги: С | Иворъёс |
Виталий Пронин 25-тӥ мартэ Ижысь Эшъяськон юртын ортчиз Россиын йӧскалык политикаез 2025-тӥ арозь азинтон стратегияя котырес ӝӧк сьӧрын кенешон. Ужрадэ пыриськизы Кун Думаысь нациосын ужанъя комитетысь делегация, элькунысьтымы вылӥ кивалтӥсьёс. Ижысь Эшъяськон юртын ортчиз Россиысь национальной политикалэн ужпумъёсызъя кенешон Туспуктэм: udmurt.ruКусыпъёсты юнматон Шаерамы 130 выжы калыкъёс валче уло. Ужало 40 калык огазеяськонъёс, дэмен быдэсто пӧртэм проектъёсты, улон-вылонмес ӟечомытон пумысен сюлмасько. Кылсярысь, огазе кариськыса, пӧртэм калыкъёс Ижысь Космонавтъёслэн парказы 2019-тӥ арын кылдытӥзы но мерттӥзы Эшъяськон сад. Нош Ленин ёросысь нюлэс кушез утялтыса, лэсьтӥзы семьяосын шутэтскон, тазалыкез юнматон сюрес. — Шаерамы осконэн герӟаськем 5 огазеяськонъёс. Осконмы пӧртэм ке но, дунъетъёсмы но сюлмаськонъёсмы огкадесь: семья кусыпъёсты юнматон, егит поколениез йӧно будэтон, историен но религиосын тодматон. Удмуртилэн Тӧроез Александр Бречалов пусъемъя, калык огазеяськонъёс берло дыре мыло-кыдо пырисько грант басьтон конкурсъёсы. Кылсярысь, туэ Президент грантъёсъя фондлэн конкурсаз келям ог 200 проектъёс пӧлысь 48-эз калык огазеяськонъёслэсь, нош 24-ез осконэн герӟаськем огазеяськонъёслэсь ыстэмын. Соос сӥземын кусыпъёсты юнматонлы, сям-йылолъёсты, кылэз утёнлы. Огазеяськонъёс оглом 13 миллион манет тыр юрттэт басьтыны быгатӥзы. Куд-ог проектъёсамы пыриськизы мукет улосъёсын улӥсьёс но. Кылсярысь, «Герои народа – герои страны» конкурсамы ог 6 сюрс дышетскисьёс пыриськизы. Соос Быдӟым оже ветлэм но фронт мышкын ужам ӵыжы-выжыоссы сярысь видео, фотоматериалъёс лэсьтылӥзы. Вуизы егитъёс — Выль проектъёсмы трос, — шуэ йӧскалык политикая министр Лариса Буранова. — Куд-огез бренд кадь луизы ни. Кылем арын пандемиен валче эшшо тросгес адямиос пыриськыны кутскизы ужрадъёсамы. Дышимы ужаны Интернетын. Кылсярысь, Бадӟым этнографической диктант гожтӥз 1 миллион 700 сюрс мурт. Национальной ужпумъёсъя «Мир в диалоге» форуме 42 улос итӥськиз. Котькуд проект борды басьтӥськеммы азьын чакласькомы, макем со пайдаё луоз калыклы. Мукет улосъёслы но адӟем карымон мед пӧрмозы. Дэмен ужаськомы тодосчиосын. Муртлэсь кылзэ, культуразэ, сям-йылолъёссэ кужмысь дышетыны уд косы. Адямиослэсь тунсыкъяськонзэс сайкатоно, кыллэсь но культуралэсь чеберзэ возьматоно, шуэ Лариса Буранова. Пичи Пурга ёросысь Брангуртысь песянайёс удмурт кыл но лулчеберет пала быдэс дуннеез берыктыны быгатӥзы ук. Али та ӧрез ас вылазы басьтӥзы егитъёс. Кылсярысь, удмурт кылын Интернет вотэсын уен-нуналэн ужа «Даур ТВ» программа — сое кылдытӥз Богдан Анфиногенов. Нош Влад Степанов «Куара» огинэныз школьникъёсты блогер луыны дышетэ. Тодосчиосын пӧртэм темаосъя «Тубат» видеолекциос лэсьтэ, соосты Удмурт кун университетын студентъёс но дышетсконазы куто. Анайёслы удмурт видеороликъёс лэсьтыны валэктэ. «Удмурт дунне» газетысь корреспондентэн Анастасия Шумиловаен но Ижысь К. Герд нимо гимназиысь историлы дышетӥсен Артём Малининэн ӵош видео-курсъёс лэсьтэ. Влад Степанов пусъемъя, али асьсэлэсь продакшн-студизэс кылдытон бордын ужало. Асьмелэн кадь усто ӧвӧл Туннэ вань улосъёслы адӟем карымон ужа Ижысь Эшъяськон юрт. Кун Думаысь нациосын ужанъя комитетлэн кивалтӥсез Валерий Газзаев пусъемъя, нокытын но таӵе ӟеч Эшъяськон юртъёс ӧвӧл. Асьмелэн зэмен ик вань, маин данъяськыны. Эшъяськон юртэ котькудӥз ас сюлмаськонъёсыныз вазиськыны, отын визь-кенеш басьтыны быгатэ. Татын проектъёсын, грантъёсын ужаны дышето. Озьы ик Эшъяськон юртын выжы калыкъёс понна пӧртэм ужрадъёс ортчыло. Со выллем ик центръёс ужало шаерысьтымы эшшо 8 ёросын. — Удмуртилэсь ужаны дышетсконо. Татын пыӵам проектъёсты мукет улосъёсы но выжтоно. Нациосын ужан политикаез одно ик азинтоно. Эшъяськон юрт вань Эгра черкогуртын. Туэ сое быдэсак тупатъяны медо. Ёрослэн йырыз Александр Чирков пусъемъя, эгра музъем вылын 57 процентэз удмуртъёс уло, ог 39 процентэз — ӟучъёс, ог 2 процентэз — бигеръёс. Ужрад ортчытыкузы, калыкъёслэсь лыдзэс но мылкыдзэс одно ик санэ басьтыны тыршо. Клубъёс, музейёс, школаос но нылпи садъёс — ваньзы одӥг кыткетын. Нош Сэп гуртын бырем гуртъёслы сӥзьыса кылдытэм музей ёросэз вань калыклы тодмо кариз ни. Данъян Ужрад дыръя Президентлэн Таукаронэныз пусъемын Удмуртилэн дано кунмуртэз, профессор, этнограф Владимир Владыкин. — Асьмелэн сомында узырлыкмы: кылмы, культурамы, сям-йылолъёсмы. Со калыкъёсты огазеясь цемент кадь луэ. Ваньзэ сое утёно. Нош Президентлэн Таукаронэз — со Удмуртиын дэмен ужаммылэн емышез, — шуиз тодосчи. Озьы ик Нациосын ужанъя федерал агентстволэн Таукаронэныз пусъемын Лариса Буранова. Елена Сараматова | Иворъёс |
Виталий Пронин Ижысь циркын толло нуналысен ӵаш! вазе. Кӧня ке нунал куспын отчы вуылозы туэ нырысетӥ классэ вамыштэм нылъёс но пиос - ваньзы 18 сюрслэсь ятыр. Арысь аре нылпиослы таӵе ӟеч кузьым лэсьтэ Президент Александр Волков. Кӧня ке нунал талэсь азьло тэшкылиос дӥсьтыса но дӥсьтытэк вамыштӥзы школае. Тӧдьы бантъёссэс, костюмъёссэс чик но куяллямтэ на, кожалод. Но табере соос ог-огзылэсь нимъёссэс ӟеч тодо ни, дышетӥсьсы шоры, синъёссэс вошъятэк, учко.Кияса ёросысь Уддяди гуртысь нылпиос цирке нырысетӥосыз пӧлын вуизы. Котыртӥзы фотокорреспондентмылэсь бергамзэ шӧдыса, нылъёс но пиос шуак луизы кадь: мар ай солы кулэ милесьтым?- Ой, фото вылэ асьмемыз пуктозы, ойдолэ огазегес кариськоме, - куре соосты дышетӥсьсы Маргарита Наумовна Габитова. - Я, мыняломе, серектоме, куаноме!Нылпиосын, пе, дышетӥсьлы кыӵе но кылъёсты тодэ ваёно уг луы, ваньзылы валамон мед луоз шуыса.- Ми цирке анай-атайёсынымы ӵош вуылӥм ни, - одӥг ымысь сямен вераны кутско тэшкылиос. - Макем умой, асьмелэн со вань шуыса!Нош Камбарка ёросысь Кама черкогуртысь огъя тодон-валан сётонъя школаысь нылпиос тазьы вераны уг быгато. Шоркарлы палэнын уло бере, пӧлысьтызы тросэз цирке нырысьсэ, пе, вуимы.- Нош нылъёстэс сьӧрады ӧд кутэ шат? - шальк-шальк пиос син шоре йӧто.- Милям соос ӧвӧл, 8 пиос лыктӥзы нырысетӥ классэ, - вера дышетӥсьсы Ольга Владимировна Гурличенко.Пиос чыртыосазы пионер галстукъёс керттӥллям. Кинъёс со пионеръёс - пиёкъёс уг тодо на. Но школаосын тае соослы одно валэктозы, пе.- Школаын трос тунсыкозэ тодом ай, - лӧптыло нылпиос. - Нош циркез адӟылэммы сярысь асьмеос вералом сузэръёсмылы, вынъёсмылы. Соос но школалэсь мед гочалозы.Элина Кумачёва. Туспуктӥз Владимир Беломорских. | Улон-вылон |